Barulamaanee tha noonee riyaasee tha? - Hali News\nބަރުލަމާނީތަ؟ ނޫނީ ރިޔާސީތަ؟\n17 November 2021, 20:58\nމިފަހަރު ލިޔަން ދީފައިވަނީ ބަހުސްކުރާ މަޒުމޫނެކެވެ. " ރާއްޖެއަށް ރަނގަޅީ ބަރުލަމާނީ ނިޒާމުތޯ ނުވަތަ ރިޔާސީ ނިޒާމުތޯ " މި މައުޟޫ އަށެވެ. އިންޓަރނެޓްގައި ހުރި އެއްޗިހި ގިނަކަމުން ލިޔާނެ ނުލިޔާނެ އެއްޗެއް ނޭނގެއެވެ. މުދައްރިސް ބުނުއްވީ ރާއްޖެއަށް އެންމެ ރަނގަޅީ ބަރުލަމާނީ ނިޒާމެވެ. އޭރުން ވެރިކަންކުރަން ފަސޭހަ ވާނެއެވެ. އަވައްޓެރި ހުރިހާ ޤައުމެއްގައިވެސް އޮންނަނީ ބަރުލަމާނީ ނިޒާމުގެ ވެރިކަމެވެ.\nގްރޭޑް 12 ގައި ކިޔަވަމުންދާ ކޮއްކޮގެ މި ހާސަރުތަކުން އޭނާއަށް އެހީވުމަށް ނިންމީމެވެ. އަހަރެންގެ ޝައުގުވެރިކަންވެސް މިކަމަށް ހުރުމުންނެވެ. މިހާރު ރާއްޖޭގެ މަސްރަހުގައި އެންމެ ގަދަޔަށް ދެކެވޭ އެއް ވާހަކަ އަށް ވުމުންވެސް މެއެވެ. އަދި އަހަރެންނަށްވެސް މި ނިޒާމުތައް ރަނގަޅަށް ނޭނގޭތީއެވެ. ކޮންޕިއުޓަރ ކައިރީ އިށީދެ ހޯދަންފެށީމެވެ. ކޮއްކޮގެ މުދައްރިސް ބުނުއްވީ ތެދެކެވެ. އަވަށްޓެރި ހުރިހާ ޤައުމަކީވެސް ޖުމްހޫރިއްޔަތުތަކެކެވެ. ނަމަވެސް ދިވެހިން ފިޔަވައި އެހެން ހުރިހާ ޤައުމުތަކެއްވެސް ބަރުލަމާނީ ނިޒާމަށް ވެރިކަން ކުރާއިރު ދިވެހިރާއްޖެ ރިޔާސީ ނިޒާމުގެ ވެރިކަން އޮންނަނީ ކީއްވެތޯ ސުވާލު އުފެދުނެވެ. މި ސުވާލަށް ޖަވާބެއް ހޯދުމަށް ބަރުލަމާނީ ނިޒާމަކީ އަދި ރިޔާސީ ނިޒާމަކީ ކޮބައިކަން ހޯދާލީމެވެ.\nބަރުލަމާނީ ނިޒާމެއްގައި ވެރިކަން ކުރާނީ ރައްޔިތުންގެ މަޖިލީހުގެ އަޣުލަބިއްޔަތު ލިބޭ ސިޔާސީ ޕާޓީއަކުންނެވެ. މިގޮތުން ބަރުލަމާނީ ނިޒާމުގައި ބައެއް ޤައުމުތަކުގައި މަޖިލިސް ދެ ގޮތަކަށް ހިނގައެވެ. އެއީ މަޖިލީހުގެ މަތިގެއަކާއި ދަށުގެއެވެ. ނުވަތަ މުޅި މަޖިލިސް އެއްގެއެއްގެ ގޮތުގައެވެ. މަޖިލިސް އެކުލެވިގެންވާނީ އިންތިޚާބީ ދާއިރާތައް ތަމްސީލު ކުރާ މެންބަރުންގެ މައްޗަށެވެ. އެހެންކަމުން ދައުލަތުގެ ވެރިޔާ އާއި ޤާނޫނުތަކަށް ވޯޓުދޭނީ މަޖިލީހުގެ މެމްބަރުންނެވެ. ބަރުލަމާނީ ނިޒާމެއްގައި ސަރުކާރުގެ އިސްވެރިއަކަށް ހުންނާނީ ބޮޑުވަޒީރެވެ. ބޮޑުވަޒީރަކީ މަޖިލީހުގެ ތެރެއިން މަޖިލީހުން ވޯޓުދީގެން ހޮވާ މަޖިލީހުގެ މެމްބަރެކެވެ. މިހެންކަމުން ޤާނޫނު ހަދާ ބާރާއި ވެރިކަމުގެ ބާރު (އެގްޒެކެޓިވް) އާންމު ގޮތެއްގައި މަސްހުނިވެއެވެ. ސަބަބަކީ ވެރިކަމުގެ ބާރު (ސަރުކާރު ހިންގުން) އަދި ޤާނޫނު ހެދުމުގެ ބާރު އެއްބައެއްގެ އަތްމަތީ އޮތުމުން ޖަވާބުދާރީ ކުރުވުން ނެތިދެއެވެ.\nސިޔާސީ ޕާޓީތަކާއި، އިންތިޚާބާއި ވޯޓުލުން\nބަރުލަމާނީ ނިޒާމެއްގައި ރައްޔިތުންނަށް އެބައި މީހުންގެ ވެރިމީހާ، ބޮޑުވަޒީރު ހޮވުމުގެ ނުވަތަ އައްޔަނު ކުރުމުގެ އިޚްތިޔާރު ލިބިގެނެއް ނުވެއެވެ. ބޮޑުވަޒީރު ހޮވުމުގެ ބާރު ލިބިގެންވަނީ ރައްޔިތުންގެ މަޖިލީހަށެވެ. ރައްޔިތު މީހާއަށް ވޯޓުލެވެނީ މަޖިލީހުގައި އެމީހުން ތަމްސީލު ކުރާނެ މެމްބަރެއް ހޮވުމަށެވެ. މިގޮތުން މަޖިލީހުގެ އަޣުލަބިއްޔަތު ލިބޭ ޕާޓީއަކުން އެ މީހުން ހިތާވާ މީހަކު ބޮޑުވަޒީރުކަމަށް އައްޔަނު ކުރެއެވެ. އަދި ބޮޑުވަޒީރު އެންމެ ހިތާވާ މެންބަރުން ކެބިނެޓަށް އައްޔަނު ކުރެއެވެ. މަޖީހީހުގެ އަޣުލަބިއްޔަތު ނުލިބިއްޖެ ހާލަތެއްގައި އެއް ޕާޓީއަށްވުރެ ގިނަ ޕާޓީ އެކުވެގެން ކޯލިޝަން ސަރުކާރެއް އުފައްދައެވެ.\nބަރުލަމާނީ ނިޒާމުގައި އިލެކްޓޯރަލް ނިޒާމުވެސް ބޭނުންކުރެއެވެ. އިލެކްޓޯރަލް ނިޒާމުގައި ކަންކުރާ ގޮތަކީ ވަކި ފަރުދުންނަށް ވޯޓުލުމުގެ ބަދަލުގައި ޕާޓީތަކަށް ވޯޓުދިނުމެވެ. މިގޮތުން އިންތިޚާބުގައި ބައިވެރިވާ ހުރިހާ ޕާޓީތަކަށްވެސް މަޖިލީހުން އެމީހުނަށް ވޯޓު ލިބުނު ނިސްބަތުން ގޮނޑި ކަނޑައެޅެއެވެ. އިލެކްޓޯރަލް ނިޒާމު ގެންގުޅޭ އެއް ޤައުމަކީ ޑެންމާކެވެ. އިލެކްޓޯރަލް ނިޒާމުން ކަށަވަރުކޮށްދޭ އެއްކަމަކީ އިންތިޚާބުގައި ބައިވެރިވާ ހުރިހާ ސިޔާސީ ޕާޓީތަކެއްވެސް އެމީހުނަށް ވޯޓު ލިބުނު ނިސްބަތުން ރައްޔިތުންގެ މަޖިލީހުގައި ތަމްސީލު ކުރެވޭނެކަމެވެ. މިގޮތުން ސިޔާސީ ހުރިހާ ފަރާތެއްގެ ބައިވެރިވުން ކަށަވަރުކޮށްދެއެވެ. ނަމަވެސް ބަރުލަމާނީ ނިޒާމަށް ވެރިކަން ކުރާ ގިނަ ޤައުމުތަކުގައި ވޯޓުލަނީ ޕާޓީތަކަށް ލުމުގެ ބަދަލުގައި ޕާޓީތައް ތަމްސީލުކުރާ ވަކިވަކި ފަރުދުންނަށެވެ. އަދި މަޖިލީހަށް މެމްބަރުން ހޮވެނީ އާންމުންނަށް އެންމެ މަގުބޫލު މީހާއަށް ދެވޭ ވޯޓުންނެވެ.\nބަރުލަމާނީ ނިޒާމުގެ ފައިދާ\nބަރުލަމާނީ ނިޒާމެއްގެ އެންމެ މައިގަނޑު އެއްފައިދާއަކީ ހުރިހާ ސިޔާސީ ޕާޓީތަކަށްވެސް ޤައުމު ހިންގުމުގެ ސިޔާސަތުތައް ކަނޑައެޅުމުގައި ބައިވެރިވުމުގެ ފުރުޞަތު ފަހިވެފައި އޮތުމެވެ. މި ކަމުގެ ސަބަބުން ޕާޓީތަކުގެ މެދުގައި އޮންނަ ނުތަނަވަސްކަން ކުޑަވެ ސިޔާސީ ހަމަޖެހުން ގާތެވެ.\nރިޔާސީ ނިޒާމަކީ3ބާރު ވަކިވެފައި އޮންނަ ވެރިކަމުގެ ނިޒާމެކެވެ. ވެރިކަމުގެ ބާރު (އެގްޒެކެޓިވް) ޤާނޫނު ހެދުމުގެ ބާރު އަދި އަދުލުއިންސާފުގެ ބާރެވެ. މި ނިޒާމުގައި އެއްވެސް ބާރަކުން އަނެއް ބާރު އުވައެއްނުލެވޭނެ އެވެ. ބަރުލަމާނީ ނިޒާމާއި ޚިލާފަށް ރިޔާސީ ނިޒާމުގައި ޤައުމު ހިންގުމުގެ2ބާރު ހޮވުމުގައި ބަސްބުނުމުގެ އިޚްތިޔާރު ކޮންމެ ރައްޔިތަކަށް ލިބިގެންވެއެވެ. ރައީސުލްޖުމްހޫރިއްޔާ އާއި މަޖިލިސް މެންބަރުންވެސް ހޮވާނީ ސީދާ ރައްޔިތުމީހަގެ ވޯޓުންނެވެ. ރިޔާސީ ނިޒާމުގައި ކެބިނެޓްގައި އެކުލެވޭނީ ރައީސް މީހާއަށް ޤަބޫލުކުރެވޭ ތަޖުރިބާހުރި އަދި އެ ވުޒާރާއެއް ހިންގުމުގެ ޤާބިލްކަން ހުރި ފަރާތެކެވެ. ރިޔާސީ ނިޒާމުގައި މަޖިލީހުގެ މެމްބަރުންނަށް ވަޒީރުކަމެއް ނުކުރެވޭނެއެވެ. ރިޔާސީ ނިޒާމެއްގައި ޖަވާބުދާރީވުން އިތުރެވެ. ރައީސުލްޖުމްހޫރިއްޔާ އާއި ކެބިނެޓްގެ މިނިސްޓަރުންނަކީވެސް މަޖިލީހަށް ޖަވާބުދާރީ ވާންޖެހޭ ބައެކެވެ. އަދި ވެރިކަމުގެ ބާރާއި ގާނޫނު ހެދުމުގެ ބާރު ވަކިވެފައި އޮތުމުން ޖަވާބުދާރީ ކުރުވުން ފަސޭހަވެ އިތުރުވެއެވެ.\nބަރުލަމާނީ ނިޒާމާއި ރިޔާސީ ނިޒާމު\nބަރުލަމާނީ ނިޒާމެއްގައި ވެރިކަމުގެ ބާރު ހަވާލުކުރެވެނީ މަޖިލިސް މެންބަރަކަށް ވުމުގެ އިތުރުން މަޖިލީހުގެ އެންމެ ގިނަ ގޮނޑި ލިބޭ ޕާޓީއެއްގެ ރުހުން އޮންނަ ފަރާތަކަށެވެ. މިހެންކަމުން ބޮޑުވަޒީރަކީ ޕާޓީ ސިޔާސަތުތަކުގެ ތެރޭގައި ފިތޭ މީހަކަށްވުން ވަރަށް ގާތެވެ. މިއާ ޚިލާފަށް ރިޔާސީ ނިޒާމުގައި ވެރިކަން ހަވާލިކުރަނީ ސީދާ ރައްޔިތުންގެ ވޯޓަކުން އެންމެ ގިނަ ރައްޔިތުން އެދޭ މީހަކަށެވެ. މިހެންކަމުން ޕާޓީ ސިޔާސަތުތަކުގައި ފިތުމުގެ ފުރުޞަތު ކުޑަވެއެވެ.\nބަރުލަމާނީ ނިޒާމުގައި ދައުލަތް ހިންގުމުގެ ކަންކަމުގައި ގޮތް ނިންމުމަށް މަޖިލީހަށް ދާންޖެހެއެވެ. އަދި ޕާޓީ ސިޔާސަތުތައް ވިސްނުމުގައި އަބަދުވެސް ބަހައްޓަންޖެހެއެވެ. މިހެންކަމުން ކަންކަން ނިންމުމުގައި ލަސްވެއެވެ. ނަމަވެސް ރިޔާސީ ނިޒާމުގައި ރައީސުލްޖުމްހޫރިއްޔާއަށް ފުރިހަމަ ބާރާއި އިޚްތިޔާރު ލިބިގެންވެއެވެ.\nބަރުލަމާނީ ނިޒާމުގައި ވަޒީރުންގެ މަޖިލިސް އެކުލެވިގެންވާނީ ރައްޔިތުންގެ މަޖްލީހުގެ މެންބަރުންގެ ތެރެއިންނެވެ. ރައްޔިތުންގެ މަޖިލީހުގެ މެންބަރުންނަކީ ކޮންމެ ދުވަހަކު މަޖިލީހުގެ ޖަލްސާތަކަށް ޙާޒިރުވާން ޖެހޭ ބައެކެވެ. ސަރުކާރު ހިންގުމާއި ޤާނޫނު ހެދުމުގެ ޒިންމާ އެއްބަޔަކާއި ހަވާލުވެފައިވުމުން ކަންކަންނިމުމުގައި ލަސްވުން އިތުރުވެއެވެ.\nބަރުލަމާނީ ނިޒާމުގައި ރައްޔިތުންގެ މަޖިލީހުގެ މެންބަރެއް ވަޒީރަކަށް ހޮވައިފިނަމަ ވަޒީރުކަމުގެ މުސާރައާއި މެންބަރުކަމުގެ މުސާރަވެސް ދޭންޖެހެއެވެ. މިއީ މުޖްތަމައަށް ނުރަނގަޅު އަސަރު ކުރުވާނެކަމެކެވެ. ވަޒީރުކަން ކުރާ މެންބަރުން މަޖިލީހުގެ ދައުރު ނިމޭއިރު މުއްސަދިކަން އިންތިހާއަށް މަތިވާނެއެވެ.\nރިޔާސީ ނިޒާމެއްގައި ވެރިކަން ބަދަލު ކުރުމަކީ އެހާ ފަސޭހަކަމެއް ނޫނުވެ. ނަމަވެސް ބަރުލަމާނީ ނިޒާމެއްގައި އިންތިޚާބަކާ ނުލައިވެސް ވެރިކަން ބަދަލުވުމުގެ ފުރުޞަތު ވަރަށް ބޮޑެވެ. ވެރިކަން ކުރާ ޕާޓީގެ ހިތްހަމަނުޖެހުން ބޮޑުވަޒީރާ ދެމެދު އުފެދިއްޖެނަމަ ބޮޑުވަޒީރު ބަދަލު ކުރެވެއެވެ. މިހެންވުމުން ޤައުމުގައި ހިންގާ މަޝްރޫޢުތަކާއި އެހެނިހެން ކަންކަމަށް ބޮޑެތި ބަދަލު އައުން އެކަށީގެންވެއެވެ. ކުރީގެ ބޮޑުވަޒީރު ހިންގި މަޝްރޫޢު ހުއްޓާލާ އަދި ޤައުމުގެ މާލިއްޔަތުން ކުރި ޚަރަދު ބޭކާރުވެއެވެ.\nބަރުލަމާނީ ނިޒާމުގައި އަވަސް އަވަހަށް އިންތިޚާބު ބޭއްވުމުގެ ފުރުޞަތު އޮވެއެވެ. ބަރުލަމާނީ ނިޒާމުގައި ސަރުކާރު ވައްޓާލުމާއި އިންތިޚާބު ބޭއްވުމަކީ ހަމަ އެންމެ މެމްބަރެއްގެ ނިންމުމުންވެސް ހުޅުވޭ ފުރުޞަތެކެވެ. ނަމަވެސް ރިޔާސީ ނިޒާމެއްގައި ވަރަށް ނާދިރު ޙާލަތެއްގައި މެނުވީ އިންތިޚާބު ބާއްވާނީ ކަނޑައެޅިފައިވާ ތާވަލާއެއްގޮތަށެވެ.\nބަރުލަމާނީ ނިޒާމުގައި ހުރިހާ ސިޔާސީ ފަރާތްތައް ތަމްސީލުކޮށްދޭއިރު ވަށައިގެންވާ ޤައުމުތަކަށް ނަޒަރު ހިންގާލުން ރަގަޅުކަމަށް ދެކެމެވެ. އަވައްޓެރި ޤައުމުތަކަކީ މި ކުޑަކުޑަ ދިވެހިރާއްޖެއާ އެތަށް ގޮތަކުން ތަފާތު ޤައުމުތަކެކެވެ. މި ޤައުމުތަކަކީ ދީނީ، ނަސްލީ އަދި ސަޤާފީ ގޮތުން އެތައް ގިނަ ޖަމާއަތްތަކެއް ދިރި އުޅެމުންދާ ޤައުމުތަކެކެވެ. މި ދިވެހިރާއްޖެއަކީ އެއް ދީނަކަށް ނިސްބާތްވާ އެއް ނަސްލެއްގެ އެއް ސަގާފަތެއް އޮތް ބައެކެވެ. އަޅުގަނޑުމެންގެ މި ދިވެހިރާއްޖޭގައި ހަމައެކަނި ތަފާތަކީ ސިޔާސީ ފިކުރުތަކެކެވެ.\nލިބުނު މައުލޫމާތަށް ބަލާއިރު ބަރުލަމާނީ ނިޒާމަކީ ޤައުމުގެ އިޤްތިޞާދަށް ވަރަށް ބުރަ ނިޒާމެކެވެ. އަހަރު ދެކޮޅު އިންތިޚާބު ބާއްވަން ޖެހުމަކީ މިހާރުވެސް ދަރަމުންމިދާ ދަރަނިތައް އިތުރުވުމަށް ދެވޭ އިތުރު ފުރުޞަތަކަށް ވާނެއެވެ. އަދި ހަމަ އެފަދައިން ލާމަރުކަޒީ ނިޒާމު މެދުވެރިކޮށް ޤައުމު ހިންގަން އެންމެ ފައްކާކުރެވިފައި އަދި ދުނިޔޭގެ ޤައުމުތަކުގައި އެންމެ ރަނގަޅަށް ހިނގަނީވެސް ރިޔާސީ ނިޒާމުގެތެރެއިންނެވެ. މިގޮތުން އެމެރިކާފަދާ ޤައުމުތަކުގައި ވެސް ވެރިކަން ހިންގަނީ ހަމަ ރިޔާސީ ނިޒާމަށެވެ. އަނެއްކޮޅުން، އިޓަލީވިލާތަކީ ބަރުލަމާނީ ނިޒާމަށް ހިންގާ ގައުމެކެވެ. ދެވަނަ ބޮޑު ހަނގުރާމައަށް ފަހު ވެއަތުވެދިޔަ 76 އަހަރުތެރޭގައި އިޓަލީވިލާތުގައި 66 ސަރުކާރު އިންތިހާބު ކުރެވިފައިވެއެވެ. އެއީ އެވަރެޖުކޮށް ކޮންމެ 13 މަސް ދުވަހުން ސަރުކާރެކެވެ.\nމިހާރަކަށް އައިސް ސުކޫލުތަކުގައި ދަރިވަރުންނަށް މި ދެ ނިޒާމަށް މަޒުމޫނު ލިޔުއްވުމާއި ރިޕޯޓު ހެއްދުމާއި ބަހުސް ކުރާނޭ ޕޮއިންޓްތައްވެސް އެއްކުރުވަމުން ގެންދެއެވެ. މިހާރު ސުކޫލުތަކުގެ ގްރޭޑް 11 އަދި 12 ގެ ދަރިވަރުންނަކީ ކުރިއަށް އޮތް 2023 ގައި އުމުރުން 18 އަހަރު ފުރި ވޯޓު ލުމުގެ ހައްޤު ލިބިގެންދާނޭ ޒުވާނުންނެވެ.\nދިވެހިރާއްޖޭގެ ސިޔާސީ މަޝްރަހުގައި އަދި ކޮފީ މޭޒުތަކުގައިވެސް މިހާރު އެންމެ ގިނައިން ދެކެވޭ އެއްވާހަކައަކީ ވެރިކަމުގެ ނިޒާމު ބަރުލަމާނީ ނިޒާމަށް ބަދަލުކުރާ ވާހަކައެވެ. ދަންނަވާލާ ހިތް އޮތީ މުހިންމީ ވެރިކަމުގެ ނިޒާމެއްނޫނެވެ. ވެރިކަން ކުރާގޮތެވެ. ވެރިކަން ކުރާމީހުންގެ އިޚްލާޞްތެރިކަމެވެ.


BREAKING NEWS: Gaumee Shipping kunfuni, Maldives State Shipping ge hidhumai fashaifi - One Online\nގައުމީ ޝިޕިންގް ކުންފުނި، މޯލްޑިވްސް ސްޓޭޓް ޝިޕިންގެ ހިދުމަތް ފަށައިފި\nގައުމީ ޝިޕިންގް ކުންފުނީގެ ގޮތުގައި އުފެއްދި މޯލްޑިވްސް ސްޓޭޓް ޝިޕިންގް (އެމްއެސްއެސް) ކުންފުނީގެ ހިދުމަތް ރަސްމީކޮށް ފަށައިފި އެވެ.\nއެމްއެސްއެސްގެ ހިދުމަތް ރަސްމީކޮށް ފަށާފައިވަނީ މިއަދު އެމްޕީއެލް ވިޔަފާރި ބަނދަރު ސަރަހައްދުގައި އެކަމަށް ހާއްސަކޮށްގެން ބޭއްވި ރަސްމިއްޔާތެއްގައެވެ. މިއަދުގެ ރަސްމިއްޔާތު ކުރިއަށް ގެންދިޔައީ އެމްއެސްއެސްގެ ފުރަތަމަ ބޯޓުގެ ފުރަތަމަ ދަތުރުގައި މާލޭގައި ބަނދަރު ކުރުމާއެކު އެވެ.\nމި ރަސްމިއްޔާތުގައި ވާހަކަ ދައްކަވަމުން އެމްއެސްއެސްގެ މެނޭޖިން ޑައިރެކްޓަރު އަބްދުﷲ ސައީދު ވިދާޅުވީ ރާއްޖޭގެ އަމިއްލަ ޝިޕިންގް ކުންފުންޏެއްގެ މަސައްކަތް ފެށުމާއެކު މުދާ އެތެރެ ކުރުމަށް ބޭރުގެ ބަޔަކަށް ޖެހިފައި އޮންނަން ނުޖެހޭނެ ކަމަށެވެ. އަދި މިކަމުގެ ސަބަބުން ދިވެހި ރައްޔިތުންގެ އިތުރުން ސަރުކާރާއި ވިޔަފާރަވެރިންނަށް ފައިދާ ކުރާނެ ކަމަށް ސައީދު ވިދާޅުވިއެވެ.\nސައީދު ވިދާޅުވީ އެމްއެސްއެސްގެ ފުރަތަމަ ބޯޓުގެ ފުރަތަމަ ދަތުރުގައި ރާއްޖެއަށް ގެނައީ މިހާރަށް ބޭނުންވާ ކާޑުގެ ބާވަތްތަކާއި ސިއްހީ ފަރުވާއަށް ބޭނުންވާ އާލާތްތައް ކަމަށެވެ. އަދި މިކަމުންވެސް އެނގިގެން ދަނީ ރާއްޖޭގެ އަމިއްލަ ޝިޕިން ކުންފުންޏަކަށް ގައުމު ބޭނުން ވެފައިވާ މިންވަރު ކަމަށް ސައީދު ވިދާޅުވިއެވެ.\n5 އޭޕްރީލް 2020: މޯލްޑިވްސް ސްޓޭޓް ޝިޕިން ކުންފުނި ރަސްމީކޮށް އިފްތިތާހު ކުރުމަށް މިއަދު ބޭއްޗި ރަސްމިއްޔާތުގައި އެ ކުންފުނީގެ އެމްޑީ އަބްދުﷲ ސައީދު (ކ) އެސްޓީއޯގެ އެމްޑީ ހުސެއިން އަމްރު އަދި އެމްޕީއެލްގެ ސީއީއޯ ޝާހިދު އަލީ (ވ) --- ވަން ފޮޓޯ: މުހައްމަދު ހައްޔާން\nރާއްޖޭގައި ޝިޕިންގެ ހިދުމަތް ދިހަ ވަރަކަށް އަހަރުގެ މެދުކެނޑުމަކަށް ފަހު އަލުން ފެށި އިރު، މި ކުންފުންޏަކީ ދިވެހިންނަށް އާ އުއްމީދު ތަކެއް ގެނެސްދޭނެ ކުންފުންޏަކަށް ވާނެ ކަމަށް އުއްމީދު ކުރައްވާ ކަމަށް ސައީދު ވިދާޅުވިއެވެ. އަދި ދިވެހި ފަޅުވެރިންނާއި ދިވެހި އޮފިސަރުންނަށް ވަޒީފާގެ ފުރުސަތު ލިބި ޒުވާނުންނަށް އާ ސިނާއަތެއްގައި މަސައްކަތް ކުރުމުގެ މަގު ފަހިވެގެންދާނެ ކަމަށް އުއްމީދު ކުރާ ކަމަށް ވެސް ވިދާޅުވިއެވެ.\nސައީދު ވިދާޅުވީ ކުރީގެ އޮފިސަރުން އަލުން އެމީހުންގެ މަގާމަށް އައުމަކީ އުއްމީދު ކުރައްވާ ކަމެއް ކަމަށެވެ. ދިވެހި އޮފިސަރުންނާއި ފަޅުވެރިންގެ އާ ޖީލެއް އުފެދިގެން އައުމަކީ ކުރައްވާ ވަރަށް ބޮޑު އުއްމީދެއް ކަމަށް ސައީދު ވިދާޅުވިއެވެ.\nމިހާރަށް އެމްއެސްއެސް އިން ދަތުރުތައް ފެށީ ކޮލަމްބޯ އާއި މާލެ އާއި ދެމެދު އެވެ. އެހެން ނަމަވެސް ދުނިޔޭގެ ކޮންމެ ގައުމަކުން ވެސް މުދާ ގެނެވޭނެ ކަމަށް ސައީދު ވިދާޅުވި އެވެ.\nމި ހަފުލާގައި ވާހަކަ ދައްކަވަމުން އެމްޕީއެލްގެ ސީއީއޯ ޝާހިދު އަލީ ވިދާޅުވީ ރާއްޖެއަކީ މުޅި ދުނިޔެއަށް ފާހަގަަ ކޮށްލެވޭ ފަދަ ޝިޕިންގް ލައިނުތަކެއް ހިންގާފައި ތިބި ބައެއް ކަމަށެވެ. އަދި އެމްއެސްއެސް އަކީ ކާމިޔާބު ކަމާއެކު ހިންގޭނެ ކުންފުންޏެއް ކަމާމެދު ޝައްކު ނުކުރާ ކަމަށް ވެސް ޝާހިދު ވިދާޅުވިއެވެ.\nމި ޝިޕިންގް ލައިން ކާމިޔާބު ކަމާއެކު ހިންގުމަށް ވެދެއްވެން ހުރި ހުރިހާ އެހީއެއް އެމްޕީއެލްގެ ފަރާތުން ވެދެއްވާނެ ކަމަށް ޝާހިދު ވިދާޅުވިއެވެ. އަދި މި ކުންފުނީގެ މަސައްކަތް ފެށީ މިފަދަ ކުންފުންޏެއްގެ ބޭނުން ރާއްޖެއަށް ޖެހިފައިވާ ދުވަސްވަރެއްގައި ކަމަށް\nޝާހިދު ފާހަގަކުރެއްވި އެވެ.\nމޯލްޑިވްސް ސްޓޭޓް ޝިޕިން އަކީ އެސްޓީއޯގެ ސަބްސިޑަރީ ކުންފުންޏެކެވެ.\nގުޅޭ ޓެގު އެސްޓީއޯ އެމްޕީއެލް މޯލްޑިވްސް ސްޓޭޓް ޝިޕިން އިގްތިސޯދު ކާގޯ\nކޮވިޑުގައި މިއަދުގެ ހަތަރު ވަނަ މަރު، ރާއްޖޭގެ ޖުމުލަ އަދަދު 269 އަށް\nކޮވިޑުގެ މިއަދުގެ ތިން ވަނަ މަރު، ރާއްޖޭގެ ޖުމުލަ 268 އަށް\nފިލިޕީންސް ނަރުސް މަރައިލުން: އަންހެނެއްގެ ގަޔަށް ސިރިންޖު ޖަހާނެ ގޮތުގެ ވާހަކަތަކެއް ލަމްހާއާއި މާވިން ދެއްކި


Nehlaidhoo Engine ge ah gehlundhey video eh aanmukohfi\nނެއްލައިދޫ އިންޖީނުގެ އަށް ގެއްލުންދޭ ވީޑިއޯގެ ތެރެއިން.\n30 މެއި 20193ކޮމެންޓް\nނެއްލައިދޫ އިންޖީނުގެ އަށް ގެއްލުންދޭ ވީޑިއޯ އެއް އާންމުކޮށްފި\nހދ. ނެއްލައިދޫ އިންޖީނުގޭގެ ކޮންޓްރޯލް ރޫމް ދޮރު ހަލާކު ކޮށްލައިގެން އެ ތަނަށް ބަޔަކު ވަންނަ މަންޒަރު ފެންނަ ވީޑިއޯ އެއް ފެނަކައިން މިއަދު އާންމުކޮށްފި އެވެ.\nފެނަކައިން ބޭއްވި ނޫސްވެރިންގެ ބައްދަލުވުމުގައި އެ ކުންފިން އާންމުކުރި ވީޑިއޯ އިން ފެންނަނީ އެ ރަށު ބަޔަކު އިންޖީނުގޭ ތެރެއަށް ވަދެ، ކޮންޓްރޯލް ރޫމްގެ ދޮރުގައި މަރުތެޔޮ ފަދަ އެއްޗެހިން ތަޅައިގެން، އެ ދޮރު ހަލާލުކޮށްލާ މަންޒަރެވެ. އެ ރަށުގެ އިންޖީނުގެއާ ހަވާލުވެ ހުރި މެނޭޖަރު އެ ކަމުގައި ބައިވެރިވާ މަންޒަރު ވެސް އެ ވީޑިއޯ އިން ފެނެ އެވެ.\nއެ ކުންފުނީގެ މެނޭޖިން ޑައިރެކްޓަރު އަހްމަދު ސައީދު ވިދާޅުވީ، އެފަދަ މެނޭޖަރުނާއި އެކު މަސައްކަތް ނުކުރެވޭނެ ކަމަށެވެ. އެހެންކަމުން އޭނާ ވަޒީފާ އިން ވަކިކޮށްފައިވާ ކަމަށް ސައީދު ވިދާޅުވި އެވެ. އަދި އޭގެ އިތުރުން އެ މައްސަލަ ކަމާބެހޭ ފަރާތްތަކަށް ހުށަހަޅާފައިވާ ކަމަށް ވެސް ސައީދު ވިދާޅުވި އެވެ.\nސައީދު ވިދާޅުވީ އާންމުކޮށް ރަށްރަށުގައި ކަރަންޓް ކެނޑެނީ ވަރަށް އާދައިގެ މައްސަލަތަކުގައި ކަމަށެވެ. އޭގެ އިތުރުން މުވައްޒަފުންގެ ފަރުވާ ކުޑަވުމުން ވެސް ބައެއް ފަހަރު އެފަދަ މައްސަލަތައް ކުރިމަތިވާ ކަމަށް ސައީދު ވިދާޅުވި އެވެ.\nފެނަކައިގެ ޑެޕިއުޓީ މެނެޖިިން ޑައިރެކްޓަރުން އަބުދުﷲ ވަހީދު ވިދާޅުވީ، ރަށުގެ މީހުންނަށް ނޯޓިސް ދިނުމަށް ފަހު މަރާމާތަކަށް ވަކި ގަޑިއަކަށް ކަރަންޓް ކަނޑާލާފައި ވަނިކޮށް ވެސް ބައެއް ރަށްރަށުގެ މީހުން ހިތްހަމަނުޖެހޭ ކަމަށެވެ. މާލޭގައި ވެސް ކުރިން ނޯޓިސް ދީގެން އެފަދަ މަރާމާތުތަކަށް ކަރަންޓް ކަނޑާލާކަން އޭނާ ފާހަގަ ކުރެއްވި އެވެ.\nވަޒީފާއިން ވަކިކުރުން ހދ. ނެއްލައިދޫ ފެނަކަ\nނެއްލައިދޫ މީހާ 2\nބަލަ ފެނަކަ މީހުން ނަކަށް ނޫނޭ ގެއްލުންވީ. ނެއްލްއިދޫ މީހުން ނަށް ވީ ގެއްލުން ބަލާފަ ވާހަކަ ދައްކާ . ގޭގެއިން ކިތަށް އޭސީ ޓީވީ އައިސް އަލަމާރި ފެން މޯޓަރު ހަލާކު ވީ. ރއްޔިތުން މުޒާހަރާ ކޮއް ތިތަނަށް ނުދިޔަނަމަ އަދިވެސް އުޅުން ޖެހޭނީ ހަމަ އެހާލުގަ.\nރަށްރަށު މީހުން ތަހުޒީބުވެބަލަ! ތަރައްގީއަކީ އަދިވެސް ރަށު އޮފީހުގެ ޓިނުގައި ލާ ދަވާދުކަމަށް ދެކިގެން ގޮނޑުދޮށަށް ބަލަން ނުތިބެ ތަހުޒީބުވެބަލަ.


Akshay Kumar aa evves massala eh neiy: Neeraj Pandey | Mihaaru\nއަކްޝޭ ކުމާރަކާ އެއްވެސް މައްސަލައެއް ނެތް: ނީރަޖް ޕާންޑޭ\n29 މާޗް 2020 - 08:29\nއަޖޭ ދޭވްގަނާ އެކު "ޗަނަކިއާ" ކިޔާ ފިލްމެއްގެ މަސައްކަތް ފެށުމަށް ތައްޔާރީތައް ވަމުން އަންނަ ނީރަޖް ބުނީ 2016 އި އިއުލާންކޮށް، ފަސްޓްލުކް ވެސް ދައްކައިލި "ކްރެކް" ގެ މަސައްކަތް ހުއްޓައިލީ އޭގެ ސްކްރިޕްޓާ ދޭތެރޭ ހިތްހަމަނުޖެހިގެން ކަމަށެވެ. ނަމަވެސް ބައެއް މީޑިއާތަކުން ބުނީ އޭގެ މަސައްކަތް ހުއްޓައިލީ އަކްޝޭ އާއި ނީރަޖާ ދެމެދު ކުނިޖެހި ގުޅުން ވެސް ގޯސްވެގެން ކަމަށެވެ.\nއެކަމަކު އެ ވާހަކަތައް ދޮގުކޮށް، މީޑިއާއަކަށް ދިން އިންޓަވިއުއެއްގައި ހުނަރުވެރި ޑައިރެކްޓަރު ބުނީ އެއް އިރެއްގައި ވެސް އަކްޝޭ އާއި އޭނާއާ ދޭތެރޭ އެއްވެސް މައްސަލައެއް ނެތް ކަމަށެވެ.\n"ސްކްރިޕްޓާ ދޭތެރޭ ހިތްހަމަނުޖެހިގެން ކްރެކް ހުއްޓާލި ގޮތަށް އެކަން އޮތީ ހަމަ އެގޮތަށް. އަދި ޕްލޭނެއް ވެސް ނެތް އޭގެ މަސައްކަތް އަލުން ކުރާކަށް،" ނީރަޖް ބުންޏެވެ. "އެހެން ނަމަވެސް އަކްޝޭއަކާ އަހަންނަކާ އެއްވެސް މައްސަލައެއް އެއްވެސް އިރަކު ނެތް. ދެ މީހުން ވެސް އެހެން ޕްރޮޖެކްޓްތަކުގައި ބިޒީވީމަ އެކުގައި މަސައްކަތްކުރާ ތަން ނުފެންނަނީ."\nއަކްޝޭ އެންމެ ފުރަތަމަ ކުޅުނު ނީރަޖްގެ ފިލްމަކީ 2013 ގެ "ސްޕެޝަލް 26" އެވެ. އެ ފިލްމުގެ ބޮޑު ކާމިޔާބީ އަށް ފަހު ނީރަޖް 2015 ގައި ގެނެސްދިން "ބޭބީ" ގައި ވެސް އަކްޝޭ މަސައްކަތްކުރި އެވެ. އަދި އެ ފިލްމުގެ ދެވަނަ ބައިގެ ގޮތުގައި ނީރަޖް ޕްރޮޑިއުސްކޮށް 2017 ގައި ގެނެސްދިން "ނާމް ޝަބާނާ" ގެ އިތުރުން 2017 ގައި އަކްޝޭ ކުޅުނު "ޓޮއިލެޓް: އޭކް ޕްރޭމް ޚަތާ" އަކީ ވެސް ނީރަޖް ޕްރޮޑިއުސްކުރި ފިލްމެކެވެ.\n"ކްރެކް" 2016 އޮގަސްޓް މަހު އިއުލާންކުރީ 2017 ގައި ސިނަމާތަކަށް ގެނެސްދޭ ގޮތަށެވެ.\n"ޗަނަކިއާ" ގެ ޝޫޓިން އަށް ތައްޔާރުވަމުން އަންނަ އިރު، ނީރަޖް ލިޔެ، ޑައިރެކްޓްކުރި ވެބް ސީރީޒް "ސްޕެޝަލް އޮޕްސް" ހޮޓްސްޓާ އިން މިހާރު އަންނަނީ ސްޓްރީމްކުރަމުންނެވެ.\nއޭނާ އެންމެ ފަހުން ޑައިރެކްޓްކުރި ފީޗާ ފިލްމަކީ 2018 ގައި ސިދާތު މަލްއުތުރާ އާއި ރަކުލް ޕްރީތު ސިންގްގެ އިތުރުން މަނޯޖް ބަޖްޕާއީ ކުޅުނު "އައްޔާރީ" އެވެ.


Kuru Vaahaka: Hayyaru (1) | ThePress\n01 June 2019, 20:55\nގަދަ ވަޔާއެކު ބިޔަ ގަސްތަކުން މަގުމައްޗަށް ފައިބާފައިވާ ފަތްތައް އެކި ފަރާތްތަކަށް އުދުހެމުން ދިޔައިރު އެހިސާބުގައި މީހެއްގެ ހިލަމެއް ނުވެއެވެ. އަނދިރިކޮށް އޮތް މަގުމައްޗަށް އަލިކަމެއްވީ އެމަގުން ދުއްވާފައި އައި ކާރުގެ ހެޑް ލައިޓުންނެވެ. "ބްލެކް ޕާލް" ގެ ކުރިމައްޗަށް މަޑުކޮށްލި ކާރުން ފޭބި ފުރާވަރުގެ ތިން އަންހެން ކުދިން އަވަސް ވެގަތީ އެމީހުން ގެނައި ފޮށިތައް ކާރުގެ ޑީކީއިން ނެގުމަށެވެ. ޑްރައިވަރުގެ އެހީގައި ފޮށިތައް ނެގުމަށްފަހު އެމީހާއަށް ދޭންޖެހޭ އުޖޫރަ ދެވުމުން އެ ގޭގެ ވަށާފާރުން އެތެރެއަށް މާއިޝާ ވަނީ ވަށައިގެންވާ މާހައުލަށް ބަލާލަމުންނެވެ.\nމާއިޝާގެ އުފަން ރަށް ކަމަށްވާ އައްޑޫ އަތޮޅު ހިތަދޫއަށް ދިޔައީ އޭނާގެ ދެ އެކުވެރިން ކަމަށްވާ ޔާނިޔާއާއި ޒައިނާ ގޮވައިގެންނެވެ. ތިން މީހުންނަކީ ސްކޫލް ދައުރުއްސުރެ ދެގޮތެއްނުވާ ތިން އެކުވެރިންނެވެ. އެ މީހުން އެ ރަށަށް ދިޔައީ ހިތަދޫގައި ހިންގާ ކެބިން ކްރޫ ކޯހުގައި ބައިވެރިވެގެންނެވެ. އެމީހުންގެ މައިންބަފައިން އެކަމާ ނުރުހުންވި ނަމަވެސް އެކޯހުގައި އެކުދިން ބައިވެރިވީ މާލެ ނޫން ހިތްފަސޭހަ ތަނެއްގައި އުޅުމުގެ ބޭނުމުގައެވެ.\nހިތަދޫއަކީ އައްޑޫ އަތޮޅުގެ ވެރިކަން ކުރާ ރަށަށް ވެފައި އެހެން ރަށްތަކާ އަޅާ ބަލާއިރު ތަހުޒީބުގެ ކުލަވަރު އެރަށުން ފެންނަން ހުރެއެވެ. ނަމަވެސް އެހިސާބުގައި ހުރި ފަޅު ގެތައް ގިނަކަމުން އެ ސަރަހައްދަށް ވެރިވެފައި ވަނީ ހަމަހިމޭންކަމާއި އަނދިރިކަމެވެ. ގިނަ ގޯތިތަކުގައި ވަށާފާރުތައް އެކަނި ހުރި އިރު ބައެއް ގެތައް ވަނީ ވީރާނާވެ ހަފުސް ވެފައެވެ. ދަބަރު ޖަހާފައިވާ ޓިނުބުރިތައް އެއްފަރާތެއްގައި ހުރި އިރު މުޅި ސަރަހައްދުގައި ވަނީ އެކި ޒާތްޒާތުގެ ކުނި ބުންޏެވެ.\nބަނބުކެޔޮ އަޅާ ބަރާވެފައިވާ ގަސްދަށުގައި ފޮށިތައް ބެހެއްޓުމަށްފަހު ގޭތެރެއަށް ވަދެވެން ހުރި ދޮރު މާއިޝާ ހުޅުވާލީ އޭނާގެ އަތުގައި އޮތް ތަޅުދަނޑި ދޮރުގެ ތަޅަށް ޖަހާ އަނބުރާލަމުންނެވެ. އެތައް ދުވަހެއް ވަންދެން މީހުން ނޫޅެ ބަންދުކޮށްފައި ހުރި ގޭތެރޭގެ އުދާސްތައް ހޫނު އާވިގަނޑެއްހެން ވައި ރޯޅިއެއްގެ ސިފައިގައި އައިސް މާއިޝާގެ މޫނުމަތީގައި ބީހިލިއެވެ. މާއިޝާގެ ބޮލުގެ އިސްތަށިގަނޑާ އެ ވައިރޯޅި ކުޅެލާފާއި ދިޔުމުން އޭނާ ފަހަތަށް ފިޔަވަޅެއް އަޅާލެވުނެވެ. ތަފާތު އިހްސާސެއް ކުރެވުނު ނަމަވެސް ޔާނިއާއާއި ޒައިނާ އެ ގޭތެރެއަށް ވަދެެގެން ދިއުމުން މާއިޝާ ގޭތެރެއަށް ވަނީ އަތުގައި އޮތް ފޯނުން ޓޯޗް ދިއްލާލާ އަނދިރިކޮށް އޮތް ގޭތެރެއަށް އަލިކޮށްލަމުންނެވެ.\nއެއްފަރާތެއްގައި ހުރި ސްވިޗްތައް ޖައްސާލުމާއެކީ ގޭގެ ހޮޅި ބުރިތައް ދިއްލިގެން ދިއުމުން އެންމެންގެ މޫނު މައްޗަށް އުފާވެރިކަން ވެރިވިއެވެ. ގިނަ ދުވަސް ވަންދެން ބޭނުންނުކޮށް ހުރި ގޭގައި ހިރަފުސްކަމެއް ހުރި ނަމަވެސް އެގެއަކީ އެމީހުން ތިބެން އެންމެ ރަނގަޅުތަން ކަމަށް ޔާނިޔާ ބުނުމުން ޒައިނާވެސް އެކަމާ އެއްބަސްވިއެވެ. މާއިޝާގެ ހިތުގައި އުފެދެމުން ދިޔަ ވަހުމް އެއްފަރާތް ކޮށްލަމުން އެކުވެރިންގެ ނިންމުމާ އެއްބައިވީ މިރޭ ކުއްޔަށް ތަނެއް ހޯދަން ދާނެހާ ހިތްވަރު އެމީހުންގެ ގައިގާ ނެތުމުންނާ އެކީގައެވެ. ކާ އެއްޗިއްސަށް އޯޑަރު ދިނުމަށްފަހު ތަން ސާފުކުރަން އެމީހުން ފެށީ ތިބެވޭނެ ވަރުކޮށްލާށެވެ. އެގެއަކީ ބޮޑު ތިން ކޮޓަރިއާ ބަދިގެއާ ސިޓިންގް ރޫމެއް ހުރި ތަނަވަސް ގެއެކެވެ.\nސާފުކޮށް ނިންމާލާ، ރޭގަނޑުގެ ކެއުމަށްފަހު އިރުކޮޅަކު ވާހަކަ ދައްކާލަން ތިބިއިރު އެންމެންގެ މޫނުމަތިންވެސް ފެންނަމުން ދިޔައީ ވަރުބަލި ކަމާ ނިދީގެ އަސަރެވެ. ތިން މީހުން ނިދަން ތައްޔާރު ކުރި ކޮޓަރިތަކަަށް އެމީހެއްގެ ސާމަނުތައް ހިފައިގެން ދިޔައީ މިރޭ ދެން އަރާމުކޮށްލުމުގެ ބޭނުމުގައެވެ.\nމާއިޝާ އޭނާ ހުރި ކޮޓަރީގެ ކުޑަދޮރު ކައިރިއަށް ޖެހި ބޭރު ބަލާލިއެވެ. ވަށައިގެން ފެންނަމުން ދިޔަ ފުން އަނދިރި ކަމަށް އޭނާ ބަލަހައްޓައިގެން ހުރީ ހިޔާލަކަށް ގެއްލިފައެވެ. އެގެ ވަށައިގެން ހުރި ގެތަކުން އެއްވެސް އަލިކަމެއް ފާޅު ނުވާތީ އެހިސާބުގައި ބަޔަކު ނޫޅޭކަން މާއިޝާއަށް ދެނެގަނެވުނެވެ. ފުން ވިސްނުމެއްގައި ހުރުމަށްފަހު އޭނާގެ ދެލޮލަށް ނިދި ސާވާރު ވަމުންދާތީ އެނދުގައި އައިސް ބުރަކަށި ޖައްސާލީ ފޯނު ހިފައިގެންނެވެ. ހުޅުވާފައިވާ ކުޑަދޮރުން އެތެރެއަށް ޖެހެމުންދިޔަ ފިނި ވައިރޯޅި އޭނާގެ ގައިގާ ބީހިލުމުން މައިޝާ ހިފަހައްޓައިގެން އޮތް ފޯނު އަތުން ދޫވެ ފުން ނިންޖެއްގެ ތެރެއަށް އޭނާ ގެނބިގެން ދިޔައެވެ.\nނިދިފައި އޮތް ޒައިނާއަށް ކުއްލިއަކަށް ލޯ ހުޅުވާލެވުނީ އޭނާގެ ކަންފަތް ބުޑުގައި މީހަކު ވައިއަޑުން އޭނާއަށް ގޮވާލިހެން ހީވުމުންނެވެ. ވަށައިގެން ހޯދާ ބަލާލިއިރު ކޮޓަރިތެރޭ އެކަކުވެސް ނެތެވެ. ޒައިނާގެ އަތުން އޭނާގެ ކަނދުރާގައި ފިރުމާލީ މީހެއްގެ ހޫނު ނޭވާ އޭނާގެ ކަންފަތް ދޮށުގައި ބީހިލި އިހްސާސް އަދިވެސް ނުކެނޑި ހުރުމުންނެވެ. ނިދިއިރު ގައިމަތީގައި އަޅާފައި އޮތް ބްލޭންކެޓް ދޮރު ބުޑުގައި އޮތުމުން ހައިރާންވެ ހުރެ އޭނާ އެނދުމަތިން ތެދުވިއެވެ. ނިތްކުރިމަތިން ހިއްލާފައިވާ ދާ ތިކިތައް އަތުން ފޮހެލުމަށްފަހު ބްލޭކެޓް ނަގާ ތުވާލި އަޅުވާ ހަރު މައްޗަށް އެއްލާލީ ފުން ވިސްނުމެއްގެ ތެރޭ ހުރެއެވެ. އޭނާއަކީ ނިދީތެރޭގައި އެވަރަށް ފުރޮޅޭ މީހެއް ނޫންކަމުން ހޫނު ގަދަވެގެން ބްލޭންކެޓް ނަގާ އެއްލާލެވުނީ ކަމަށް ވެދާނެއޭ ހިތަށް އެރިއެވެ.\nފާހާނާއަށް ވަދެ މޫނު ދޮންނަ ތަށި ކުރިމަތީ ހުރެ ލޯގަނޑުން ފެންނަމުން ދިޔަ ޒައިނާގެ އަމިއްލަ ސޫރައަށް އޭނާ ބަލާލީ އިސްކުރު ދޫކޮށްލަމުންނެވެ. ކުދި ބުޅި އިސްތަށިގަނޑު އަތުން އެއްވަރުކޮށްލުމަށްފަހު ބޮލުގެ މެދަށް ހުޅިއެއްހެން ވޫލްކޮޅެއްގެ އެހީގައި ހައްޔަރު ކޮށްލީ އޭނާގެ ދޮން މޫނަށް ރަނގަޅަށް ބަލާލުމުގެ ބޭނުމުގައެވެ. އެއްފަރާތަކަށް އޮވެ ނިދުމުގެ ސަބަބުން މޫނުގެ އެއްފަޅި ވަނީ ކޮންމެވެސް ވަރަކަށް ރަތްވެފައެވެ. ކަރުދޮށުން ދިލަ ނަގާހެން ހީވުމުން ލޯގަނޑާ ތަންކޮޅެއް ބޮޑަށް ކައިރިވެލުމަށްފަހު ޒައިނާ ބަލާލީ ކަރުގައި މަޑުމަޑުން ފިރުމާލަމުންނެވެ.\nކަންފަތް ކައިރިން ފެށިގެން ގޮސް ކަރުގެ ލަގޮނޑިވަޅާ ހަމައަށް އެޅިފައިވާ ބޮޑު ވަތްކަށް ބަލާލަމުން ޒައިނާ ދެބުމަ ގޮށްޖަހާލިއެވެ. މޫނު ދޮންނަ އިސްކުރު ބާރުކޮށްލި އިރު ޒައިނާއަށް ހުރެވުނީ ފުން ވިސްނުމެއްގައެވެ. އެއީވެސް ނިދީތެރޭ އޮވެ އޭނާއަށް ކުރެވުނު ކަމެއް ބާވައޭ ހިތަށް އެރުމުން ދެވަނަ ފަހަރަށް އެނދަށް އަރާ އޭނާ ނިދަން އޮށޯތެވެ.\nއަނދިރިކޮށް އޮތް ކޮޓަރި ތެރެއަށް އަލިވެގެން ދިޔައިރު މާއިޝާ ފުންކޮށް ނޭވާލަމުން ދިޔައީ ބަނޑުގައި އަޅަމުން ދިޔަ ވޭނަށް ކެތް ނުވެގެންނެވެ. ދެފައި ތިލަ އެނދުގައި ވިއްދާލުމަށްފަހު ދޭތެރެ ކައިރިކޮށް އަރަމުން ދިޔަ ވޭން ވަރާއެކު ގަޔަށް ބާރުލަމުން ދިޔައީ ވިހަން ހިފާހެންނެވެ. އަނދިރިގަނޑެއް ކަހަލަ ކަޅު އަތަކުން އޭނާގެ މޫނުގައި އެ ގޮތް މިގޮތަށް ތަތްވެފައި ހުރި އިސްތަށިތައް އެއްފަރާތް ކޮށްލުމުން މާއިޝާ ލޯމަރާ ތަގުޅިކޮށްލީ އޭނާ މި މަރުވަނީއޭ ހިތަށް އެރުމުންނެވެ.\nކުއްލިއަކަށް އެނާގެ ބަނޑުގައި މީހަކު ހިފާ އޮބާލިކަން އިހްސާސްވިއެވެ. ތަދުވި ވަރުން ފުންމައިގެން ތެދުވެ އެނދުމަތީ އިށީނދެ ވަށައިގެން ކޮޓަރިތެރެ ހޯދާލީ އެތާ ހުރީ ކާކުތޯ ޔަގީން ކުރާށެވެ. ނިދާ ބޮކީގެ ފަނޑު އަލިކަމުގެ ތެރެއިން ކޮޓަރިތެރެ އޭނާއަށް ސިފަވަމުން ދިޔައީ ބިރުވެރި ގޮތަކަށެވެ. ބަނޑުގައި އޭރުވެސް ގަދަ ރިހުމެއް ހުރުމުން މާއިޝާއަށް އެންދުން ތެދުވެ ދުއްވައިގެނެވޭ ވަރެއް ނުވިއެވެ. ބަނޑުގައި އަތް އަޅައި ހަށިގަނޑު ގުދުކޮށްގެން ގޮސް ދޮރު ކައިރީހުރި ސްވިޗް ޖައްސާލިއެވެ. ހޮޅިބުރީގެ އަލިން މުޅި ކޮޓަރިތެރެއަށް އަލިވެގެން ދިޔައިރު އޭނާއަށް ތެތްފިނި ކަމެއް އިހްސާސް ކުރެވުނެވެ. ލައިގެން ހުރި ސޯޓު މަތިން ބުޑުގައި އަތްހާކާލަމުން މާއިޝާ މޫނު ކުނި ކޮށްލިއެވެ. އޭނާގެ ފޮށީ ތެރެއިން ކުޑަ ޕެކެޓަކާއި ތުވާލި ކޮޅެއް ހިފައިގެން ގޮސް ފާހާނާއަށް ވަނީ ހަށިގަނޑުގައި އަޅާމުން ދިޔަ ތަދުތަކުން ދަށް ބަނޑުގައި އަތް އަޅައިގެން ހުރެއެވެ.\nއެފްބީއަށް ވަދެ އެކިކަހަލަ ވީޑިއޯތައް ބަލާ އެކުވެރިން ލާާފައިވާ ފޮޓޯތަކަށް ކޮމެންޓް ކުރުމުގައި ޔާނީޔާ އޮތީ ނިދި ނާންނާތީއެވެ. އެހެން އޮންނަ އިރު ދޭތެރެއަކުން ހިނިގަނޑެއް ޖަހާލައެވެ. އާދަޔާ ހިލާފަށް ކޮޓަރިތެރެ ފިނިވާހެން ހީވާން ފެށުމުން ކައިރީގައި އޮތް ބްލޭންކެޓް ނަގާ ގައިގާ އަޅާލީ އޭނާ ބަލަމުން ދިޔަ ވީޑިއޯއަށް ނަޒަރު ހުސްކޮށްލައިގެން އޮވެއެވެ. ގިނަ އިރުތަކެއް ނުވެ ލޮލަށް ނިދި ސަވާރުވާން ފެށުމުން ފޯނު ބޭއްވުމަށްފަހު ކައިރީގައި އޮތް ބާލީހުގައި ބައްދާލައިގެން އޮވެ ޔާނިއާ ލޯމަރާލިއެވެ.\nނިދެމުން ދިޔަ ޔާނިއާ ލޯ ހުޅުވާލީ އޭނާއަށް މާއިޝާ ގޮވާލިހެން ހީވުމުންނެވެ. ކޮޓަރި ތެރޭގައިވާ ފިނިކަމުގެ ސަބަބުން ތެދުވަން ބޭނުން ނުވެފައި އޮތުމުން މާއިޝާއަށް ޖަވާބެއް ނުދީ އަނެއްކާ ވެސް ލޯމަރާލީ ނިދާލެވޭނެ ކަމަށެވެ. ތަނަށް ވެރިވެފައިވާ ހަމަހިމޭންކަމުގެ ތެރެއިން ދެވަނަ ފަހަރަށް ޔާނިއާގެ ނަމުން ގޮވާލިއަޑު ސާފުކޮށް އިވުމުން އޭނާ ތެދުވެ އެނދުމަތީ އިށީނީ ކޮނޑުމަތީގައި ބްލޭންކެޓް އަޅާ އޭގެތެރޭގައި މިހާ ބޮނޑިވެލަމުންނެވެ. ނިދަން ވަތް އިރު ކޮޓަރީގެ ދޮރު ތަޅުނުލެވޭކަން ޔަގިންވާތީ މާއިޝާ ބޭނުންނަމަ އެތެރެއަށް ވަދެވޭނެއޭ ހިތާ ކަންނެތް ގޮތަކަށް އެނދުގެ ހެޑްބޯޑުގައި ލެނގިލައިގެން ޔާނިއާ ހަމަޖެހިލިއެވެ. ނަމަވެސް މާއިޝާ އެތެރެއަކަށް ނުވަނެވެ. މާއިޝާ ގޮވާތޯ ބަލަން އޮތް ޔާނިއާއަށް އަޑެއް ނީވުމުން މާއިޝާ ދިޔައީ ކަމަށް ނިންމީ ހަމަޖެހިލައިގެން އެނދުގައި އޮށޯތެވެ.\nއިރުއަރާ ދުނިޔެ މައްޗަށް އަލިވަމުން ދިޔަ ވަރަކަށް ރޭތަކުގެ ފިނިކަން ކެނޑެމުންދިޔައެވެ. "ބްލެކް ޕާލް" އާ ޖެހިގެން އޮތް ފަޅުގޭތެރޭ ހުރި ބޮޑު ނިކަ ގަހުގައި އިން ކޮވެއްޔެއް އޭތީގެ ފަރި އަޑުން އިރުއަރައިފިކަން އިއުލާން ކުރަމުން ދިޔަވަަރަކަށް އެކަމާ ހަސަދަވެރިވާ ކާޅުތައް އެއް އަޑަކުން ގޮވަމުން ދިޔައެވެ. އެ ހުރިހާ އަޑުތަކާ ހެދި ބޮލަށް އުނދަގޫވާތީ ކަންފަތްމަތީ ބާލިސް އަޅައިގެން ޒައިނާ ބެލީ އިރުކޮޅަކަށް ނިދާލެވޭތޯއެވެ. ގިނައިރެއް ނުވެ ކޮޓަރި ތެރެއަށް އަވި އަރާ ހޫނު ވާން ފެށުމުން ބާލިސް ނަގާ އެއްލާލުމަށްފަހު ފެންވަރައިގެން ނުކުތް އިރު މާއިޝާއާއި ޔާނިއާ ތިބީ ބަނބުކެޔޮ ގަހާއި އަނބުގަހާ ދޭތެރޭ ވާންކޮށް އައްސާފައިވާ ދާގަނޑު މަތީ ކޮފީއެއް ބޯށެވެ. އެހެންކަމުން ޒައިނާވެސް ކޮފީ ތައްޓެއް ހަދައިގެން ނުކުތީ އޭނާގެ އެކުވެރިންނާ ބައިވެރިވުމަށެވެ. އެހެން ތިބި އިރު އެކި ވާހަކަތައް ދައްކާ ސަކަރާތްޖެހުމުގައި އެތައް ވަގުތެއް ހޭދަކުރުމަށްފަހު ގޭގެ މައި ދޮރާށި ތަޅުލާފައި ތިން މީހުން އެކުގައި ދިޔައީ ކައްކަން ބޭނުންވާ ބައެއް ސާމާނުތައް ގަންނާށެވެ.\nމަޑު ހިނގުމެއްގައި ތިން މީހުން ދިޔަ އިރު އައްޑޫގެ ރީތި މަންޒަރުތައް އެމީހުންގެ ފޯނުތަކުން ފޮޓޯ ނަގަމުން ގޮސް ފިހާރައަކާ ހަމައަށް ދެވުނު އިރު މެންދުރު ވެއްޖެއެވެ. އެހެންކަމުން ގަތް ސާމާނުތައް ހިފައިގެން އެހިސާބުގަނޑުގައި ހުރި ކުޑަ ރެސްޓޯރަންޓަކަށް އެމީހުން ވަނީ ބަނޑުހައިވެފައި ތިބުމުންނެވެ. އެމީހުންނަކީ ބީރައްޓެހިންހެން ހީވުމުން އޯޑަރުދިން ތަކެތި ހިފައިގެން ނުކުތް މެދު އުމުރުގެ އަންހެންމީހާ އެމީހުންނާ ވާހަކަ ދައްކާލަން މަޑުކުރިއެވެ.\nއައްޑޫއަށް ކީއްކުރަންތޯ ސުވާލު ކުރުމަށްފަހު އެމީހުން ތިބޭ ތަނެއް އޮޅުން ފިލުވާލަން އެމީހާ ބޭނުންވިއެވެ. "ބެލްކް ޕާލް" ގައި ކަމަށް މާއިޝާ ޖަވާބުދިނުމާއެކު އެއީ އެހާ އަމާން ސަރަހައްދެއް ނޫންކަމަށް ބުނެ އަވަހަށް ބަދިގެ ފަރާތަށް ދާން އެމީހާ އެނބުރިލީ ބިޒީކަމުން މަޑުކުރެވެން ނެތް ކަމަށް ބުނަމުންނެވެ. ޔާނިއާ އާއި މާއިޝާއަށް އެ އަންހެން މީހާ އުޅުނު ގޮތުން ހިނި އައި ނަމަވެސް ޒައިނާ އެކަމަށް ފުންކޮށް ވިސްނާލީ ކުރިން ރޭ އޭނާއަށް ދިމާވި ކަންތައްތައް ހަނދާންވުމުންނެވެ. ނަމަވެސް އެއިން އެއްްވެސް ވާހަކައެއް އޭނާގެ އެކުވެރިންނާ ހިއްސާނުކުރީ އެކަމާވެސް ޖޯކުޖަހާ މަލާމަތް ކޮށްފާނެހެން ހީވާތީއެވެ.\nއެކުވެރިންނާ އެކު މަޖާ ވަގުތުކޮޅެއް ހޭދަކޮށްލުމަށްފަހު ކައިގެން ނިދަން ވަންނަމުން ފާރުގައި އަޅުވާފައިވާ ބޮޑު ގަޑިއާ ދިމާއަށް ޔާނީއާ ބަލާލިއެވެ. ބެޓެރި ބަދަލު ނުކޮށް ގިނަ ދުވަސްތަކެއް ވެފައިވުމުން 12:23 އަށް ހުއްޓިފައިވާ ގަޑީގެ ވަށައިގެންވާ ލަކުޑި ފަރުމާއަށް ބަލަން އިރުކޮޅަކު ހުރުމަށްފަހު ފޯނުން ފޮޓޯއެއް ނަގައިގެން އޭނާގޮސް ކޮޓަރިއަށް ވަދެ އެނދުމައްޗަށް ވެއްޓިގަތެވެ.\nއެއް އިރެއްގައި ވެސް ކޮޓަރީގެ ދޮރު ތަޅުލަން އާދަވެފައި ނެތުމުން އެރޭވެސް އޭނާ އޮތީ ތަޅުނުލައެވެ. ވެފައިވާ ވަރުބަލިކަމާ އެކުވެސް ފޯނުން ޑާޓާ އޮންކޮށްލުމަށްފަހު އެދުވަހު ނެގި ފޮތޯތަކުގެ ތެރެއިން އެންމެ ކަމުދާ ފޮޓޯތައް މާލޭގައި ތިބި އާއިލާގެ މެންބަރުންނަށާއި އެކުވެރިންނަށް ފޮނުވުމުގައި ފޫހިކަމެއްނެތި އޭނާ ހޭދަކުރަމުން ދިޔައެވެ. އެކަމަށް ދެވި ހިފާފައި އޮތް ވަރުން ކޮޓަރި ދޮރުގައި މީހަކު ޓަކި ޖަހާލި އަޑަށް ކާކުތޯ ސުވާލުކޮށްލީ ފޯނަށް ބަލަން އޮވެއެވެ. ނަމަވެސް ޖަވާބު ނުލިބި އިރުކޮޅެއް ވުމަށްފަހު ދެވަނަ ފަހަރަށް ޓަކި ޖެހުމުން މިދަނީ ކަމަށް ބުނެ ފޯނަށް ބަލަން ހުރެގޮސް ދޮރުހުޅުވާލީ ކިހިނެއްވީތޯ ބަލަން ސުވާލުކޮށްލަމުންނެވެ.\nޔާނިއާގެ ހިތަށް ނޭނގޭ ބިރުވެރިކަމެއް ވެރިވެގެން ދިޔައީ މިފަހަރުވެސް ޖަވާބެއް ނުލިބުމުންނެވެ. މަޑުމަޑުން ފޯނު ތިރިކޮށްލުމަށްފަހު ހުސްކޮށް އޮތް ހޯލު ތެރެއަށް އޭނާ ބަލާލީ ޖެހިލުންވެ ހުރެއެވެ. އޭރު ގޭތެރޭގައި ހިފާފައިވާ ތެތް ފިނިކަމުގެ ސަބަބުން ހީވަނީ އައިސްއަލަމާރިއެއްގެ ތެރޭ ހުރެވޭ ކަހަލަ އިހްސާސެއް ޔާނިއާއަށް ކުރަމުން ދިޔައެވެ. ބޭއިޚްތިޔާރުގައި ގަޑިއަށް ބަލާލެވުނު އިރު ގަޑިން ބަރާބަރު 12:23 ހިނގީއެވެ. ލައިގެންހުރި ޓޮޕްކޮޅުގެ މަތިން ސްވެޓަރެއް މަހާލައިގެން ބިރުން ހުރެ ކޮޓަރިން ބޭރަށް ބޯދިއްކޮށް ބަލާލުމަށްފަހު ޔާނިއާ ނުކުތީ އެކަނި މިރޭ ނިދަން އޮންނަން ނުކެރޭނެތީއެވެ. އެވަގުތު އޭނާގެ ލޮލުގައި އަޅައިގަތީ ބަދިގެއާ ދިމާއަށް ހިނގާފައި ދިޔަ މާއިޝާއެވެ.\nދެފަހަރަކު މާއިޝާގެ ނަމުން ގޮވާލުމުންވެސް ފަސްއެނބުރި ބަލާލުމެއް ނެތި އެނާ ގޮސް ބަދިގެއަށް ވަނުމުން ޔާނިއާ ދުވެފައި ކަހަލަ ގޮތަކަށް މާއިޝާގެ ފަހަތުން ގޮސް ބަދިގެއަށް ވަނެވެ. މާއިޝާ ހުރީ ފްރިޖް ބަހައްޓާފައިވާ ދިމާލުގައި މަޑުކޮށްލައިގެންނެވެ. އެހެން އިރުކޮޅަކު ހުރުމަށްފަހު ފްރިޖާއި ފާރާއި ދޭތެރޭގައިވާ ހަނި ދޭތެރެއަށް އޭނާ ވަނީ ކިހިނެއް ކަމެއްވެސް ޔާނިއާއަކަށް ނޭނގުނެވެ. އެހިސާބަށް ޔާނިއާއަށް ދެވުނު އިރު މާއިޝާ ފެންނާކަށް ނެތެވެ.\nޒައިނާގެ ބޮލުގެ އިސްތަށިގަނޑުގައި ތުވާއްޔެއް އޮޅާލައިގެން ހުރެ ކޮޓަރިން ނުކުތުމަށްފަހު ބަދިގެއާ ދިމާއަށް ދާން އޭނާ ހިނގައިގަތީ ފަހަރަކު ދޮރެއްގައި ޓަކި ޖަހަމުންނެވެ. ކޮފީއެއް ބޯލަން ބޭނުންވެފައި ހުރުމުން އެންމެނަށް ގޮވަމުން އިނގިރޭސި ރާގަކަށް ލަވައެއް ކިޔަމުން ގޮސް ބަދިގެއަށް ވަނެވެ. ފެނުނު މަންޒަރުން އޭނާ ތޫލިއަޑަކުން ހަޅޭއްލަވައިގަތީ އެއްޗެއްގައި އަޅައިގެންފައި އޭނާ ބަނޑުވަތަށް ވެއްޓެން ދިއުމުންނެވެ. އެއްފަރާތެއްގައި ހުރި ބޮޑު މޭޒުގައި އަތްއަޅާ ނުލެވުނު ނަމަ އެނާ އޮންނާނީ ބިންމަތީގައެވެ.\nޒައިނާގެ ހަޅޭކުގެ އަޑަށް މާއިޝާ ދުވެފައި ބަދިގެ ފަރާތަށް ނުކުތެވެ. އޭރު ޒައިނާ އިނީ ބަދިގެ ފަރާތުގެ ތަޅުން މައްޗަށް ވެއްޓިފައި އޮތް ޔާނިޔާގެ މޫނުގައި ފެން އުނގުޅާށެވެ. ގިނަ އިރުތަކެއް ނުވެ ޔާނިއާގެ ދިގު އެސްފިޔަތައް ތަޅުވާލުމަށްފަހު ދެލޯ ބޮޑުކޮށްލަމުން އިށީނީ ބޮލުގެ އެއްފަރާތެއްގައި އަތް އަޅައިގެން އިނދެއެވެ. ޔާނިއާއަށް ވީގޮތް އޮޅުން ފިލުވުމަށްޓަކައި އޭނާގެ އެކުވެރިން ސުވާލުކުރަން ފެށުމުން އެރޭގެ ހާދިސާ އެނާ ކިޔާދިނީ ބިރުން ހުރެއެވެ. މާއިޝާ ދަންގަނޑިއެއްގައި ކޮޓަރިން ނުނިކުންނަކަމަށް ބުންޏެވެ. އެންމެ ފަހުން ޒައިނާ ހީކުރި ފަދައިން އެމީހުން އެކަންތައް ހެދީ ބޮޑު ޖޯކަކަށެވެ.\nޔާނިއާ އާ ދިމާކުރުން އެމީހުން ހުއްޓާލީ ޔާނިއާގެ ފެންކަޅިވެފައިވާ ދެލޯ ފެނި ސަކަރާތް ވިހަވެދާނެހެން ހީވުމުންނެވެ. ދުވާލު އެކި ކަންކަމުގައި އެމީހުން އުޅުނު އިރު އެގޭގެ ގޮޓީތެރޭގައި ހުރި ކުނިތައް ސާފުކޮށް ކުނިތައް ނަގާ އެއްފަރާތަކަށް ޖައްސާ ޖހެދިއެވެ. އެއީ ފުދޭވަރެއްގެ ބޮޑު ގޯއްޗެސްކަމުން އެތަން ސާފުކުރަން އުޅުނު ވަގުތު ޒައިނާގެ ލޮލުގައި އަޅާއިގަތީ އެގޭގެ ބިއްދަށް ފަރާތުގައި ވާ ބައެވެ. އެއީ އެގޭގެ ބައެއް ކަމަކު އެ ބައިވަނީ ކޮންމެވެސް ވަރަކަށް ވީރާނާ ވެފައެވެ. އެ ސަރަހައްދުން އަންހެނަކު ރޯ ޒާތުގެ އަޑެއް އިވުނުހެން ހީވި ނަމަވެސް އެ އަޑަށް ސަމާލުކަން ނުދީ ޒައިނާ ގޭތެއަށް ވަންނަން ހިނގައިގަތީ އޭނާއަސް މާއިޝާ ގޮވާލުމުންނެވެ. ދުވާލުގެ އަލިކަން ގެއްލި އިރުއޮއްސުމުން ޔާނިޔާގެ ބިރުން އުޅޭކަން އެނގި މާއިޝާ އެވާހަކަތައް ޒައިނާއާ ހިއްސާކުރީ ކަންބޮޑުވެފައި ހުރެއެވެ. ޔާނިއާ އުޅޭގޮތުން ބޮލަށް އުނދަގޫވެގެން ޒައިނާގެ ކޮޓަރިއަށް އޭނާ މިރޭ ނިދަން އައުމަށް ދައުވަތު ދިނީ އެ އެންމެންނަށްވެސް ހަމަޖެހިލައިގެން ނިދޭނީ އެހެން ހެދީމާ ކަން އިނގޭތީއެވެ.\nއެންމެން ނިދާ މުޅި ގޭތެރެ ހަމަހިމޭން ވެއްޖެއެވެ. އަރާމު ނިންޖެއްގައި އޮތް މާއިޝާ ކުއްލިއަކަށް ދެލޯ ބޮޑުކޮށްލީ އޭނާގެ ބަނޑަށް އަރަމުން ދިޔަ ތަދުތަކާއެކު ފުންކޮށް ނޭވާލަމުންނެވެ. އެވޭނަށް ކެތްނުވަތީ މާއިޝާ ތެޅި ފޮޅެމުން ދިޔައެވެ. ގިނަ އިރެއް ނުވެ އެނދުމަތީ ދެފައި ތިލަ ވިއްދާލުމަށްފަހު މެދުހަށި އުފުއްލާލީ ބޮލުގެ ފުއްކިބައާއި ދެ އުޅަނބޮށިވެސް ވިއްދާލައިގެން އޮވެއެވެ. ނޭވާ ކޮޅަށް އެޅެމުން ދާ ވަރަކަށް ދެލޮލުގެ ކަޅި މައްޗަށް އަރައިގެން ގޮސް ގެއްލިދާނެހެން ހީވާ ފަހަރުވެސް އާދެއެވެ. ވަށައިގެން އިވެމުން ދިޔަ ކިޔެވެލީގެ އަޑުފައްގަނޑު ފަހަރަކަށް ވުރެ ފަހަރެއް ބާރުވަމުން ގޮސް ހުރިހާ އަޑެއް ކެނޑުނީ އެއްފަހަރާއެވެ.\nއެއްޗެއް ވެއްޓި ތަޅައިގެން ދިޔަ އަޑަށް ޔާނިއާގެ ހަތަރެސް ފައި ކޮޅަށް ޖެހިގެން ދިޔައެވެ. އޭނާ ބިރުން ތެޅިގަތް އިރު ހީވާނީ ރޯމަހެއް ތެޅި ފޮޅޭހެންނެވެ. ޔާނިއާއަށް ވީ ގޮތް ފެނި ޒައިނާވެސް ފުންމައިގެން ތެދުވީ ގަޑި ބަލާލުމަށްފަހެވެ. ގަޑިން 12:23 ވެފައިވުމުން ޒައިނާ ޖެހިލުންވިއެވެ. ރޭގައިވެސް އެކަމެއް ހިނގި ގަޑިއަކީ އެއީ ކަމަށް ޔާނިއާ ބުނެފައިވާތީ މިރޭގެ ކަންތަކާ ޖެހުނީ ބާއޭ ޒައިނާ ހިތަށް އެރިއެވެ. އެހެންނަމަވެސް ބިރުގަންނަ ކަން ނުދައްކާ ޒައިނާ ބޭނުންވީ އެއިވުނީ ކޮން އަޑެއްތޯ ބަލަން ދާށެވެ. ޔާނިއާ ކިތަންމެ ދެކޮޅު ހެދި ނަމަވެސް ޔާނިއާގެ އަތުގައި ހިފާ ދަމަމުން ޒައިނާ ކޮޓަރިން ނުކުތީ އެކަނި ދާން ބޭނުން ނުވާތީއެވެ.\nބަދިގެ ފަރާތާ ގާތްވަމުން ދިޔަ ވަރަަކަށް ފިލާގަނޑެއްގައި އެއްޗެއް ކާއްތާ ކަހަލަ އަޑެއް އިވެމުން ދިޔައެވެ. އެ އަޑު ޖެހުމާއެކުވެސް އެނބުރި ދުއްވައިގަންނަން ޔާނިއާ މަސައްކަތް ކުރިއެވެ. އޭނާއަށް ދެވޭ ގޮތް ނުވީ ޒައިނާ އޭނާގެ އަތުގައި ހިފާފައި ހުރިލެއް ބާރުކަމުންނެވެ. އޭނާ އެކަނި ހުންނަން ނުޖެހޭނެ ކަމަށް ޒައިނާ ބުނުމުން އޭނާގެ ފަހަތަށް ވަދެ ފިލާހުރެ ބަދިގެ ތެރެއަށް ޔާނިއާ ގޮސްވަނީ ދެލޯ މަރާ ބާރުކޮށްލައިގެން ހުރެއެވެ. އެގޭތެރެއިން ހިނޔަންޏެއްވެސް އޭނާގެ ލޮލަށް ފެންނާކަށް ބޭނުމެއް ނޫނެވެ. ލޯމަރައިގެން ހުރުމުން ޔާނީޔާގެ އެހެނިހެން ހިއްސުތަކަށް ސަމާލުކަން ދެވެމުން ދިޔައެވެ.\nބަދިގެ ފަރާތަށް ދިޔައިރު އައިސް އަލަމާރި ހުރީ އެއްފަރާތަކަށް ޖައްސާފައެވެ. އޭގެ މަތީގައި ހުރި މުށި ޓުކުރި ވެއްޓި ތަޅައިގެން ގޮސް މުޅިތަނަށް މުށިކޮޅުތައް ވަނީ ބުރައިގެން ގޮސްފައެވެ. އޭރުވެސް ކުރިން އިވެމުން ދިޔަ އަޑު މެދުނުކެނޑި އިވިއިވި ހުއްޓެވެ. އެ އަޑު އަންނަނީ ކުރިން އައިސް އަލަމާރި ހުރި ދިމާލުން ކަމަށްވީ ނަމަވެސް އައިސް އަލަމާރި ބޭރަށް ނެރެފައި ހުރުމުން އޭގެ ފަހަތުން އެ ތަން ފެންނަ ގޮތެއް ނުވިއެވެ. އައިސް އަލަމާރިއާ މޭޒާ ދޭތެރޭ އޮތް ހަނި ޖާގަކޮޅުން ދެމިގަނެގެން ގޮސް ޒައިނާ އެތަން ބަލާލިއިރު ކަމަކުދާކަށް ނެތެވެ.\nދެފައި ވަށްކޮށްލައިގެން ބިންމަތީ މާއިޝާ އިނީ ފާރުގައި ހަރުކޮށްފައި ހުރި ފިލާގަނޑެއްގައި ނިޔަފަތި އަޅުވާ ދަމާށެވެ. ވެގެން އުޅޭ ގޮތް ބެލުމަށްފަހު ޔާނިއާ ގާތު އެތަން ސާފުކޮށްލަން ބުނެފައި އައިސް އަލަމާރި ކޮށްޕާލާ އެއްފަރާތަކަށް ޖެއްސުމަށްފަހު ޒައިނާ އަވަސްވެގަތީ މާއިޝާ އެތަނުން ނެގުމަށެވެ. ގަޔަށް ބާރުލާ މާއިޝާ ނަގަން އޭނާގެ ދެއަތުގައި ހިފާލުމާއެކު ޒައިނާ ހީކުރި ވަރަށް ވުރެ ފަސޭހައިން މާއިޝާ ތެދުވެއްޖެއެވެ. ބަސްއަހާ ކުޑަކުއްޖެއް ފަދައިން ޒައިނާއާ އެކު އޭނާ ގޮސް ޒައިނާގެ އެނދުގައި އޮށޯތެވެ. ބިއްދޮށަށް އެނބުރި ބާލީހުގައި ބައްދާލައިގެން މާއިޝާ ނިދުމުން ޒައިނާއަށް ހަމަޖެހުމުގެ ނޭވާއެއް ދޫކޮށްލެވުނެވެ. މާއިޝާ އޮތީ ރަނގަޅަށް ވެސް ނިދާފައިކަން ޔަގީން ވުމުން އޭނާ އަވަސްވެގަތީ ޔާނިއާއެކު ބަދިގެ ސާފުކުރަން ދާށެވެ.\nޔާނިއާ އެކަނި ހުރިހާ ކަމެއް ކުރަން ދޫކޮށްލާކަށް ޒައިނާ ބޭނުމެއް ނުވިއެވެ. ދެމީހުން އެކުގައި ބަދިގެ ސާފުކޮށް ނިންމާލުމަށްފަހު އެމީހުން ނިންމީ ޖެހިގެން ހުރި ކޮޓަރިން ގޮދަޑިއެއް ގެނެސް ގެން އެންމެން އެއްތަނެއްގައި ތިބޭށެވެ. މިރޭ ފެނުނު މަންޒަރުން ޔާނިއާއާ ޒައިނާ ވެސް ތިބީ ބިރުގެންފައެވެ. މައިޝާއަށް އެނދު ދީފައި އެ ދެމީހުން އޮށޯތީ ގޮދަޑި މަތީގައެވެ. ކިތަންމެ ނިދަން ބޭނުން ނުވެފައި ތިއްބަސް ވެފައިވާ ވަރުބަލިކަމާއެކު އެމީހުންނަށް ނިދޭކަށް މާ ގިނަ އިރުތަކެއް ނުނެގިއެވެ.\nމަޑުމަޑުން އެސްފިޔަތައް ހުޅުވާލެވުމާއެކި މާއިޝާއަށް ފެނުނު މަންޒަރުން ދެލޯ ބޮޑުކޯށްލެވުނެވެ. ވަށައިގެން ހޯދާ ބަލާލެވުނީ އެއީ އޭނާ ނިދަން އޮތް ކޮޓަރި ނޫން ކަން އެނގުމުންނެވެ. ތަޅުން މަތީ އަޅާފައިވާ ގޮދަޑިމަތީ އަރާމުކޮށް ނިދާފައި ތިބި ޒައިނާއާ ޔާނިއާ ފެނުމުން މާއިޝާއަށް ލިބުނީ އިތުރު ހައިރާންކަމެކެވެ. އެ ކޮޓަރިއަށް އެނާ އައި ގޮތެއް މާއިޝާގެ ހަނދާނަކު ނެތެވެ. ސައިޑް ޓޭބަލް މަތީ ހުރި ކުޑަ އެލާމް ގަޑިއަށް ބަލާލުމަށްފަހު މަޑުމަޑުން ގޮސް މާއިޝާ ފާހާނާއަށް ވަނީ އޭނާގެ އެކުވެރިން ހޭލާފާނެތީއެވެ.\nމެންދުރުވާން ގާތްވެފައި ވާތީ ދެން އިތުރަކަށް ނިދާކަށް މާއިޝާ ބޭނުމެއް ނުވިއެވެ. ފާހާނާއަށް ވަދެ ގައިން ތާހިރު ވެލުމަށްފަހު އޭނާ މަޑުމަޑުން އެ ކޮތަރިން ނުކުމެ ދޮރު ލައްޕާލިއެވެ. އެ ކޮޓަރިއަށް މާއިޝާއަށް ދެވުނު ގޮތާ މެދު އެދެމީހުން ހޭލުމުން ސުވާލުކުރަން ނިންމައިގެން ހުރެ މާއިޝާ ބަދިގެއަށް ދިޔައީ މެންދުރަށް ކައްކާށެވެ.\nބަދިގެއަށް ގޮސް ވަދެވުމާއެކު އެ ތަނަށް އައިސްފައިވާ ބަދަލުތައް ފެނި މާއިޝާގެ އަނގަ ހުޅުވުނެވެ. ޔަގީނުންވެސް އެއީ އޭނާ ނިދަން ދިޔަ އިރު ހުރި ގޮތް ނޫން ކަން އޭނާއަށް އެނގެއެވެ. ޒައިނާއާ ޔާނިއާއާ ނުނިދާ ކުރީ އެ މަސައްކަތް ތާއޭ އޭނާގެ ހިތަށް އެރުމުން ކުޑަކޮށް ރުޅިއަންނަ ގޮތް ވިއެވެ. އެނާގެ ބޮޑުބެއަށް އެކަން އެނގިއްޖެ ނަމަ ރުޅިއަންނާނެ ވަރު މާއިޝާއަށް އެނގުނެވެ.\nއެމީހުން އަތަށް ބޮޑުބޭބެ ތަޅުދަނޑި ދިނީ އެ ގެ ހުރިގޮތެއް ބަލާލާށޭ ބުނެފައެވެ. ގަމާއި ވީހާވެސް ކައިރިން ތަނެއް ކުއްޔަށް ހިފަން ދިން ރުފިޔާއިން ސަކަރާތް ޖަހަން އެމީހުން އެގެއަށް ދިޔައީ ބޮޑުބޭބެގެ ހުއްދައަކާ ނުލައެވެ. ފަޅު ހިސާބެއްގައި އެގެ ހުންނާތީ އެތާ މަޑުކުރާކަށް ބޮޑުބެ ގަބޫލުނުވާނެ ކަން މާއިޝާއަށް އެނގެއެވެ. މަންމައަކާ ނުލާ ކުޑައިރުއްސުރެ ބަލާބޮޑުކުރި މީހާއާ ދެކޮޅަށް ކަމެއް ކުރިކަން އެނގިގެން ބޮޑުބެ ރުޅިއަތުވެދާނެތީ އޭނާ ބިރުގަތެވެ. އެވަރު އޭނާގެ އެކުވެރިން ނުވިސްނުނީތީ އޭނާ ދެރަވިއެވެ.\nފާރުގައި ހަރުކޮށްފައިވާ ފިލާގަނޑު މާއިޝާގެ ލޮލުގައި އަޅައިގަތީ ހަނޑޫތެލި އުނދުއްމައްޗަށް އުދާފައި އެނބުރިލި ވަގުތެވެ. ޖެހިލުންވެ ހުރެ ފާރާ ގާތްވެލުމަށްފަހު އެ ފިލާގަނޑުގެ ތުނިވެގެންގޮސް ފޫގޮސްފައިވާ ދިމާލެއްގައި މާއިޝާގެ އިނގިލިތަކުގެ ކޮޅު ޖައްސާލިއެވެ. ފުސް ޖަހާފައިވާ ފިލާގަނޑު ހުރި ބާވެގެން ގޮސް ހަލާކުވާން ފަށާފައެވެ. އެ ފިލާގަނޑުގެ ފަހަތުގައި ވާ އެއްޗެއް ބަލަން ބޭނުންވެފައި ހުރުމުން މާއިޝާ އެ ފިލާގަނޑު ނައްޓަން މަސައްކަތް ކުރިއެވެ.\nމާ ބޮޑު މަސައްކަތަކާ ނުލާ ފީވެފައިވާ ފިލާގަނޑު އެތަނުން ވަކިކޮށްލައިފިއެވެ. އެ ފިލާގަނޑު ނައްތާލި ދިމާލުގައި ވަނީ ދޮރެކެވެ. މަކުޑިއެއް އަޅުވާފައިވާ ދޮރުފަތް ހުޅުވާލިއިރު އެތެރއިން ފެންނަމުން ދިޔައީ އަނދިރިކަމެވެ. އިރުކޮޅެއް ވީ އިރު މާއިޝާގެ ލޯ އެ އަނދިރިކަމުގެ ތެރެއަށް ހޭނުނެވެ. ދިގުކޮށް ހިނގާފައިދެވެން އޮތް މަގެއް ހެން ވާ ތަނުގެ ތެރެއަށް ވަންނަން މާއިޝާ ފިޔަވަޅު އަޅާލިއެވެ. އުވަ ޖަހާފައިވާ ފާރުތަކުގެ ތެރެއިން ކަޅު ހިޔަނިތަކެއްހެން އަތްތަކެއް ނުކުތްތަން އޭނާއަށް ފެނުނެވެ. އެ އަތްތައް އޭނާއާ ދިމާއަށް ހަނާއަޅާމުން ދިޔައީ އަންނާށޭ ބުނާ ފަދައަކުންނެވެ. ނޭނގޭ ބާރަކުން މާއިޝާ އެތެރެއަށް ވަދެގެން ދިޔައިރު އެކި ދިމަދިމާލުގައި މަކުނު ވާތައް ފުރާފައިވާއިރު އޭނާ ދިޔައީ އަތުން އެ މަކުނު ވާތަށް ސާފުކުރަމުންނެވެ. ބުނެދޭންނޭގޭ ބިރުވެރިކަމެއް ވެރިވަމުން ދިޔަ ނަމަވެސް އެއީ އޭނާއަށް މީގެ ކުރިންވެސް ފެނިފައިވާ ތަނަކާ ވައްތަރުވިއެވެ.\n2 ވަނަ ބައި ކޮންދުވަހަކު ގެނެސްދެނީ\n3 އެކުވެރިން ތިން ކޮޓަރީގަ ނިދާތީ ވަރަށް ކަމުނުދޭ. ޢަދި އެހާ ބިރުގަންނަ އިރުވެސް. ޢަދި ޔާނިޔާއަށް ސާފު ކުރަން އެކަނި ހުންނަން ކެރުނީތީ އަޖައިބުވެ.އެހާ ބިރުން އުޅުނު މީހެއަ.


Mahinda Rajapaksa maadhamaa boduvazeeru kamuge huvaa kuravvanee - vNews.mv\nސްރީލަންކާގެ އައު ރައީސް ގޮޓަބާޔަ ރާޖަޕަކްސަ (ކ) އަދި އެއްބަނޑު އެއްބަފާ ބޭބޭފުޅު މަހިންދަ ރާޖަޕަކްސަ:\nމަހިންދަ ރާޖަޕަކްސަ ސްރީލަންކާގެ ބޮޑުވަޒީރުކަމުގެ ހުވާ މާދަމާ ކުރައްވަނީ!\nސައިފް އަޒްހަރު 20 November 2019, 19:55\nސްރީލަންކާގެ އައު ރައީސް ގޮޓަބާޔަ ރާޖަޕަކްސަ، ވަގުތީ ސަރުކާރުގެ ބޮޑުވަޒީރު ކަމުގެ މަގާމަށް ރައީސްގެ އެއްބަނޑު އެއްބަފާ ބޭބޭފުޅު އަދި ކުރިން ދެފަހަރެއްގެ މަތިން ރައީސްކަން ކުރައްވާފައިވާ މަހިންދަ ރާޖަޕަކްސަގެ ނަންފުޅު ހުށަހަޅުއްވައިފިއެވެ.\nއުމުރުފުޅުން 70 އަހަރުގެ ރައީސް ގޮޓަބާޔަ ރާޖަޕަކްސަ، ބޮޑުވަޒީރުގެ މަގާމަށް އޭނާގެ ބޭބޭފުޅު، އުމުރުފުޅުން 74 އަހަރުގެ މަހިންދަ ރާޖަޕަކްސަގެ ނަންފުޅު މި ހުށަހެޅުއްވީ، ސްރީލަންކާގެ ބޮޑުވަޒީރުގެ މަގާމުގައި ހުންނެވި ރަނިލް ވިކްރަމަސިންހަ މިއަދު އިސްތިއުފާ ދެއްވުމާ ގުޅިގެންނެވެ.\nޚަބަރު ލިބޭގޮތުގައި މަހިންދަ ރާޖަޕަކްސަ މާދަމާ ބޮޑުވަޒީރުކަމުގެ ހުވާ ކުރައްވާނެއެވެ.\nމަހިންދަ ރާޖަޕަކްސަ މާދަމާ ބޮޑުވަޒީރުކަމުގެ ހުވާ ކުރެއްވުމާއެކު، ސްރީލަންކާ ސަރުކާރުގެ އެންމެމަތީ ބާރުތައް އަނެއްކާވެސް ރާޖަޕަކްސަގެ އާއިލާއަށް ނަގުލްވެގެން ދާނެއެވެ. އަދި މިއީ، ސްރީލަންކާ ސަރުކާރުގެ އެންމެމަތީ ދެ ބާރުގެ ވެރިކަން އެއްބަނޑު އެއްބަފާ ދެބޭފުޅުން ކުރައްވާ ފުރަތަމަ ފަހަރަށްވެސް ވެގެންދާނެއެވެ.\nސްރީލަންކާގައި ހިނގައިދިޔަ ލޭއޮހޮރުވުންބޮޑު އެތައް އަހަރެއްވީ ދާޚިލީ ހަނގުރާމަ ނިމުމަކަށް ގެނައުމުގެ ހުރިހާ ޝަރަފެއް ލިބިވަޑައިގަންނަވާ ބޭފުޅުންނަކީވެސް މަހިންދަ ރާޖަޕަކްސައާއި ގޮޓަބާޔަ ރާޖަޕަކްސައާއި، އެ އާއިލާގެ އެހެން ބޭފުޅުންނަށެވެ. މަހިންދައާއި، ގޮޓަބާޔަގެ އިތުރުން، ބަސިލްއާއި، ޗަމަލްއަކީވެސް ސްރީލަންކާގެ ސިޔާސީ މައިދާނުގައި ހަރަކާތްތެރި ބޭފުޅުންނެވެ. ޗަމަލްއަކީ މަހިންދަ ރާޖަޕަކްސަގެ ވެރިކަމުގައި ސްރީލަންކާ ޕާލަމެންޓްގެ ރައީސެވެ.\n2015 ވަނަ އަހަރު ތަމަޅަ ޓައިގަރުންގެ ދުވަސް ދުއްވާލަން އެންމެފަހު ފިޔަވަހީގެ ހަމަލާތައް ދެވުނުއިރު ރައީސަކީ މަހިންދަ ރާޖަޕަކްސައެވެ. ދިފާއީ ވަޒީރަކީ ގޮޓަބާޔަ ރާޖަޕަކްސައެވެ.\nސްރީލަންކާގެ އާ ޒައާމަތުގެ ތަރުޖަމާނު ވިޖެޔަނަންދަ ހީރަތު ނޫސްވެރިންނާ ވާހަކަ ދައްކަވަމުން ވިދާޅުވީ، މަހިންދަ ރާޖަޕަކްސަ މާދަމާ ބޮޑުވަޒީރުކަމުގެ ހުވާ ކުރެއްވުމަށްފަހު އާ ސަރުކަރުގެ ކެބިނެޓް އިޢްލާން ކުރައްވާނޭ ކަމަށެވެ.\nސްރީލަންކާގެ ރައީސްކަން ކުރިން ދެފަހަރެއްގެމަތިން ކުރައްވާފައިވާ މަހިންދަ ރާޖަޕަކްސަ: މާދަމާ ބޮޑުވަޒީރުކަމުގެ ހުވާ ކުރައްވާނެ\nސްރީލަންކާގައި މިހާރުއޮތް ޕާލަމެންޓްގެ އަޣުލަބިއްޔަތުއޮތީ މިހާރު ވެރިކަމުގައިތް ރަނިލްގެ ޕާޓީއަށްކަމުން، އަލަށް އުފައްދާ ސަރުކާރު ވެގެންދާނީ އަޣުލަބިއްޔަތުނެތް ސަރުކާރަކަށެވެ. އެއީ، އަންނަ އަހަރު އާންމު އިންތިޚާބު ބާއްވަންދެން އުފައްދާ ވަގުތީ ސަރުކާރެކެވެ.\nސްރީލަންކާގައި މިހާރުއޮތް ޕާލަމެންޓް އިންތިޚާބު ކޮށްފައިވަނީ 2015 ވަނަ އަހަރުއެވެ. ސްރީލަންކާގެ ގާނޫނުއަސާސީ ބުނާގޮތުން މިހާރުއޮތް ޕާލަމެންޓް މުއްދަތު ހަމަވުމުގެ ހަމަސް ކުރިޔަކުން ރައީސަށް ޕާލަމެންޓް ރޫޅައެއް ނުލެވޭނެއެވެ. އެހެންނަމަވެސް، ޕާލަމެންޓް މެމްބަރުންގެ އަޣުލަބިއްޔަތުން ގަރާރެއް ފާސްކޮށްފިނަމަ އަވަސް އިންތިޚާބޭއް ބޭއްވިދާނެއެވެ. އެހެންކަމުން، މިހާރު ހުށަހެޅިފައިވަނީ މާޗް އެކެއްގައި ޕާލަމެންޓް ރޫޅާލައި އޭޕްރީލްހާ ތާނގައި އިންތިޚާބު ބާއްވާށެވެ.\nރައީސް ގޮޓަބާޔައަށް ވަގުތީ ސަރުކާރެއް އުފައްދަން މަގުފަހި ވެގެންދިޔައީ، ރަނިލް ބޮޑުވަޒީރުކަމުން މިއަދު އިސްތިއުފާ ދެއްވުމުންނެވެ. ރަނިލް ވިދާޅުވީ، ބޮޑުވަޒީރުކަމުން އިސްތިއުފާ ދެއްވަން ނިންމެވީ، ހޮނިހިރު ދުވަހުގެ އިންތިޚާބުގައި ރައްޔިތުން ނިންމި ނިންމުމަށް އިހްތިރާމް ކުރެއްވުމުގެ ގޮތުން ކަމަށެވެ.


Vaccine furihama kurumun libey lui nudheyn ninmaifi\nވެކްސިން ފުރިހަމަ ކުރުމުން ލިބޭ ލުއި ނުދޭން ނިންމައިފި\nމީހެއްގެ ގަޔަށް ކޮވިޑް ވެކްސިން ޖަހަނީ: ވެކްސިން ފުރިހަމަ ކުރިނަމަވެސް މިހާރު ލުއި ނުލިބޭނެ -- އަވަސް ފޮޓޯ\nކޮވިޑް-19 ގެ ވެކްސިން ފުރިހަމަ ކުރުމުން ލިބޭ ލުއި ނުދޭން ނިންމައިފި އެވެ.\nކޮވިޑް-19 އިން ދިފާއުވުމަށް ދެ ޑޯޒް ވެކްސިް ޖަހަން ޖެހެއެވެ. ރާއްޖޭގައި މިހާރު ދެ ޑޯޒް ޖަހާފައިވާ މީހުންގެ މީހުންގެ އަދަދު ލައްކައަށްވުރެ ގިނަ އެވެ. ވެކްސިން ފުރިހަމަ ކޮށް 14 ދުވަސް ހަމަވުމުން ކަރަންޓީން ނުވެ ރަށްރަށަށް ދެވޭނެ އުސޫލެއް އެޗްޕީއޭއިން އޮތީ އިއުލާނުކޮށްފައެވެ.\nނަަމަވެސް މިރޭ ސަރުކާރުން އިއުލާނުކުރި ފިޔަވަޅުތަކުގައި ބުނެފައިވަނީ ވެކްސިން ފުރިހަމަ ކުރުމުން ލިބޭ ލުއި ނުދޭން ނިންމާފައިވާ ކަމަށެވެ.\nމީގެ އިތުރުން ސަރުކާރުގެ އޮފީސްތައް ބަންދުކޮށް ހިދުމަތް ދިނުން އޮންްލައިން ކުރުމަށްވެސް ވަނީ ނިންމާފައެވެ. އަދި މާލެ ސަރަހައްދުގައި ޕާކުތަކާއި މައިޒާންތައް ބަންދު ކުރުމާއި ކުޅިވަރުކުޅޭ ތަންތަނާއި ދުވާ ޓްރެކުތަކާއި ސްވިމިން ޓްރެކްތައް ބަންދުކުރުމާއި ކުޅިވަރުކުޅުމާއި ކުޅިވަރުގެ މުބާރާތްތައް ބޭއްވުން ހުއްޓައިލުމަށްވެސް ވަނީ އަންގާފައެވެ.\nއަދި މާލެ ސަރަހައްދުގައި ރޭގަނޑު 12:00 އިން ފެށިގެން ފަތިހު 4:00 އަށް އެއްގަމު އުޅަނދު މަނާކުރުމާއި ހުއްދައާއެކު ޒަރޫރީ ބޭނުންތައްކަށް ފިޔަވައި މީހުން ދިރިއުޅޭ ރަށްރަށަށް ދަތުރުކުރުން ހުއްޓައިލުމާއި ހުއްދައާއެކު ޒަރޫރީ ބޭނުންތަކަށް ފިޔަވައި ސިނާއީ މަސައްކަތްތައް ކުރާ ރަށްރަށަށް ދަތުރުކުރުންވެސް މަނާކޮށްފައިވެއެވެ.\n174،000 މީހަކު ވެކްސިން ފުރިހަމަ ކޮށްފި\nކޮވިޝީލްޑްގެ ދެވަނަ ޑޯޒް ހަ މަހަށް ފަސްކުރެވިދާނެ


MRM ge vaguthee Raees akah Maumoon\nއެމްއާރުއެމްގެ ވަގުތީ ރައީސަކަށް މައުމޫން\nއެމްއާރުއެމްގެ އިފްތިތާހް ކުރުމުގެ ޖަލްސާގައި ރައީސް މައުމޫން އަބްދުލް ގައްޔޫމް -- ސަލްވީން އަބްދުލް ހަމީދު | އަވަސް\nކުރީގެ ރައީސް މައުމޫން އަބްދުލްގައްޔޫމް އިސްވެ ހުންނަވާ އުފައްދާ ޕާޓީ، މޯލްޑިވްސް ރިޕޯމް މޫވްމަންޓް (އެމްއާރުއެމް) ގެ ވަގުތީ ރައީސް އަކަށް އެ މަނިކުފާނު މިރޭ އިންތިހާބު ކޮށްފި އެވެ.\nދަރުބާރުގޭގައި މިރޭ ކުރިއަށް ދިޔަ ޖަލްސާގައި އެމްއާރުއެމް އުފެއްދުމުގެ ގޮތުން އެ ޕާޓީ ހިންގާނެ ވަގުތީ ލީޑާޝިޕް އިންތިހާބުކޮށް، ޕާޓީ ހިންގާނެ އަސާސީ ގަވާއިދު ވަނީ ފާސްކޮށްފަ އެވެ. އަދި ޕާޓީގެ ދިވެހި ނަމެއްގެ ގޮތުގައި "ދިވެހިންގެ އިސްލާހީ ހަރަކާތް" ކިޔަން ވަނީ ފާސްކޮށްފަ އެވެ.\nމިރޭގެ ޖަލްސާގައި ފާސް ކުރި އަސާސީ ގަވާއިދުގެ ދަށުން، ޖަލްސާގައި ބައިވެރިވި މެންބަރުންގެ އިއްތިފާގުން އެ ޕާޓީގެ ވަގުތީ ރައީސްގެ މަގާމަށް އިންތިހާބު ކުރީ، ރައީސް މައުމޫނެވެ. އެ މަގާމަށް ކުރިމަތިލެއްވީ ވެސް އެމަނިކުފާނު އެކަންޏެވެ. އެހެން ކަމުން ވަގުތީ ރައީސްގެ މަގާމަށް ބޭފުޅަކު އިންތިހާބު ކުރުމަށް ނެގީ ފެންނަ ނުފެންނަ ވޯޓެކެވެ.\nވަގުތީ ގޮތުން ޕާޓީ ހިންގާނެ އިންތިގާލީ އެގްޒެކެޓިވް ކޮމިޓީ ކައުންސިލަށް 20 މެންބަރުން އިންތިހާބު ކުރި އެވެ. އެއީ ފިރިހެން 10 މެންބަރުންނާއި އަންހެން 10 މެންބަރުންނެވެ.\nއެމްއާރުއެމް އިފްތިތާހް ކުރުމުގެ ގޮތުން ބޭއްވި ޖަލްސާގެ ތެރެއިން -- ސަލްވީން އަބްދުލް ހަމީދު | އަވަސް\nއެމްއާރުއެމްގެ ލޯގޯގެ ގޮތުގައި ފާސްކުރުމަށް މިރޭގެ ޖަލްސާގައި ތިން ލޯގޯއެއް ހުށަހެޅުނެވެ. އޭގެ ތެރެއިން ފާސްކުރީ ގަދަ ފެހި ކުލަ އާއި ރަން ކުލަ ހިމެނޭ ލޯގޯ އެކެވެ. ޕާޓީގެ ކުލައަކަށް ވެސް ފާސް ކުރީ އެ ދެ ކުލަ އެވެ.\nއެ ލޯގޯ ރަމްޒު ކޮށްދެނީ ޒުވާނުންގެ ހިތްވަރުންނާއި ރައްޔިތުންގެ އެއްބައިވަންތަކަމާއެކު ގައުމު އިސްލާހުގެ މަގަށް ގެންދިއުން ކަމަށް އެމްއާރުއެމް އިން ބުނެ އެވެ. އެ ލޯގޯ ފާސްކުރީ ޖަލްސާގައި ތިބި މީހުންގެ ތެރެއިން 156 މެންބަރުންގެ ވޯޓުންނެވެ.\nއެމްއާރުއެމް އިފްތިތާހް ކުރުމުގެ ޖަލްސާގައި ފާސްކުރި ޕާޓީގެ ލޯގޯ\nއެމްއާރުއެމް އަކީ ރައީސް މައުމޫން އިސްވެ ހުންނަވައި އުފައްދަވާ ތިންވަނަ ސިޔާސީ ޕާޓީ އެވެ. ދިވެހި ރައްޔިތުންގެ ޕާޓީ (ޑީއާރުޕީ) އާއި ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ވެސް އުފެއްދެވީ އެމަނިކުފާނު އިސްވެ ހުންނަވައިގެންނެވެ.\nއެމްއާރުއެމްގެ ނަމުގައި ސިޔާސީ ޕާޓީއެއް އުފައްދަން ރައީސް މައުމޫން ނިންމެވީ، ޕީޕީއެމްގެ ހިންގުން ހޯދުމުގެ ކޯޅުން މައުމޫންގެ ކޮއްކޯފުޅު، ކުރީގެ ރައީސް އަބްދުﷲ ޔާމީން ކާމިޔާބު ކުރެއްވުމުންނެވެ. އެންމެ ފަހުން ޕީޕީއެމްގެ ރައީސް ކަމަށް ޔާމީން އިންތިހާބު ކުރި އެ ޕާޓީގެ ކޮންގްރަސް ސައްހަ ކަމަށް ސުޕްރީމް ކޯޓުން ވަނީ ހުކުމް ކޮށްފަ އެވެ.


Gaburuthah Ufuli Biruveri Handhaanaaeku, Hidhumathuge Ran 44 aharu!\nށ. ނަރުދޫ، ހުސެން އާދަމްފުޅު...\nގަބުރުތައް އުފުލި ބިރުވެރި ހަނދާނާއެކު، ހިދުމަތުގެ ރަން 44 އަހަރު!\n17 އޭޕްރީލް 2022 - 12:58:30\nރަށާއި އަތޮޅަށް އެނާ އަގު ނުކުރެވޭ ފަދަ ހިދުމަތް ތަކެއް ކޮށް ދީފިއެވެ. އުފާވެރި ކަމާއި އާރޯ ކަން އޭނާ އޭނާގެ ރަށަށް ގެނެސްދީފިއެވެ. މިއަދުގެ ޖީލަށް އޭނާ ކޮށްދިން ކަންތައް އަދިވެސް އެ ރަށު ފަސްގަނޑުން ފެންނަން އެބަ ހުއްޓެވެ. އެއީ ހިކުމަތް ތެރި ކަމާއިކު މަސައްކަތްކުރި ހިންގުން ތެރި ކަތީބެކެވެ.\nއުމުރުން 82 އަހަރުގެ ށ. ނަރުދޫ، ހުސައިން އާދަމްފުޅުގެ އުމުރުން މިހާރު 82 އަހަރު ނަމަވެސް، އަދި ވެސް ހިތުމަތުން އެއްކިބާވެއްޖެ ކަމަށް އޭނާ ގަބޫލެއް ނުކުރައްވަ އެވެ. އަދި ވެސް ރަށުގައި ހިނގާ ބޮޑެތި ކަންކަމުގައި އޭނާގެ ހިޔާލާއި މަޝްވަރާ ބޭނުން ވެ އެވެ. މިއަދު އަބުރުވެރި ކާފައެއްގެ ގޮތުގައި ގޭގައި އެ އިންނެވީ ނަރުދޫގެ އެންމެން އެ ދަރިއަކަށް ފަހުރުވެރިވާ ރަށުގެ ހިދުމަތުގެ މޭސްތިރިޔާ އެވެ.\nއުމުރުން 18 އަހަރުގައި، ޒަވާޖީ ހަޔާތެއް ފަށާ މިއަދާ ހަމަޔަށް ހަތަރު ކާއިވެއްޏެއް އާދަމްފުޅު ކުރެއްވި އެވެ. ތިން ބަނޑަށް އޭނާ އަށް 12 ދަރިން ލިބިވަޑައިގެންފައިވާއިރު، އޭނާގެ ދަރިންނަކީ އޭނާ ފަދައިން ރަށަށް ހިދުމަތް ކުރުމުގައި، ދެމި ތިބި އޭނާގެ މިސާލުން މިސާލު ނަންގަވައިގެން ތިއްބެއްވި ދަރިންނެވެ. މިއަދު އާދަމްފުޅު އެކަމާ އުފާވެ ފަހުރުވެރިވެ ވަޑައިގަންނަވަ އެވެ.\nއާދަމްފުޅު އޭނާގެ ކާފަދަރިން އަދި އަނބިކަބަލުންނާއިއެކު----\nއޭނާ ބޭނުން ވަނީ އޭނާގެ ރަށަށް އޭނާ ހިދުމަތް ކުރެއްވި ފަދައިން ދަރިންގެ ފަރާތުން ވެސް އެހިދުމަތް އާލާ ކުރުމަށެވެ. އެ ދަރިން ބައްޕަ އެދޭ ފަދަ ދަރިންގެ ގޮތުގައި ތަރުބިއްޔަތު ވެފައިވުމީ އާދަމްގެ އުއްމީދުގައި ޖެހުނު އެންމެ ބޮޑު ކުލަ ކަމުގައި ވެސް އާދަމްފުޅު ވިދާޅު ވިއެވެ. މިއަދު ނަރުދޫ ކައުންސިލްގެ، ކައުންސިލް ރައީސް އަކީވެސް އާދަމްފުޅުގެ ދަރިފުޅެއްކަމަށްވާ މުހައްމަދު މުސްތަރުޝިދު އެވެ.\nރަށަށާއި އަތޮޅަށް 44 އަހަރު، މެދުކެނޑުމެއް ފޫހި ކަމެއް ހިދުމަތެއް ކޮށް ދެވުނީތީ ވަރަށް އުފާވޭ\nޔަގީނެވެ. ތިމާގެ ގައުމަށާއި ރަށަށް ހިދުމަތެއް ކޮށްދީފި އެއްވެސް މީހަކީ ބާކީވެދާނެ މީހެއް ނޫނެވެ. އެމީހެއްގެ ނަން ރަން އަކުރުރުން ފަވާލެވޭ ނެވެ.\nއާދަމްފުޅު އޭނާގެ ހިދުމަތުގެ ކުރު އެހެނަސް ފޮނި ވާހަކަ ތައް "ސީއެންއެމް" އާ ހިއްސާ ކުރައްވަމުން ދިޔައިރު، އޭނާގެ ހަޔާތުގެ އެތައް ސޮފުހާ ތަކެއްވެސް ހިއްސާކުރެއްވިއެވެ.\nއެގޮތުން ހިދުމަތުގެ ވާހަކަ ހިއްސާ ކުރައްވަމުން އާދަމްފުޅު ވިދާޅުވީ ނަރުދޫ ސްކޫލް ހަތް އަހަރު ވަންދެން ހިންގެވި ކަމަށާއި، އަތޮޅު ކޮމެޓީގެ މެމްބަރެއްގެ ގޮތުގައި ވެސް އެތައް ދުވަހަކު އުޅުއްވި ކަމަށެވެ. އަދި އިތުރުން އެ އަތޮޅު ކޮމަންޑޫ ސުކޫލްގެ ޓީޗަރެއްގެ ގޮތުގައި މެދު ނުކެނޑި ދެ އަހަރު ކިޔަވައިދެއްވި ކަމަށެވެ.\nއޭގެ ފަހުން ރަށަށް ބަދަލުވެ 1973 ވަނަ އަހަރު މޭ މަހުގެ ފަސް ވަނަ ދުވަހު ރަށުގެ ކަތީބު ކަމާއި ހަވާލުވެވަޑައިގެން، ރަށް ހިންގުމުގެ ކަންތަކުގައި ފޫހިކަމެއް ވަރުބަލި ކަމެއް ނެތި އޭނާ އުޅުއްވި އެވެ.\nށ. ނަރުދޫ، ހުސެން އާދަމްފުޅުގެ އަދި ކުރީގެ ރައީސް ނަޝީދު އާއި ބައްދަލުކުރެއްވުމުގެ ތެރެއިން...\nމުޅި ދުވާލުދާ ހަތަރުދަމު ހިދުުމަތުގައި ދެމިހުންނެވުނީ އޭރު ރަށުގެ ރައްޔިތުންގެ އެއްބާރުލުން ވެސް ފުރިހަމަ އަށް ލިބިފައި ވާތީ ކަން އާދަމް ފާހަގަ ކުރެއްވިއެވެ. އޭރު ގޮވާލާ ކޮންމެ ގޮވާލުމަކަށް ރައްޔިތުން ނިކުންނަކަން ވެސް އޭނާ ފާހަގަކުރެއްވި އެވެ. އޭރު އެންމެން މަސައްކަތް ކުރީ އެއް ހިތެއްގާ އެއް އަޒުމެއްގައި ކަމަށް ވިދާޅުވި އެވެ.\n"އެދުވަސް ހިތައް އައިމަ ހަމަ ހިތައް އަންނަނީ ހާދަ އެކުވެރިއޭ އޭރު އެންމެން، ކަތީބު ކަމާ އޭރު ހަވާލުވި އިރު ރަށުގެ އާބާދީއަކީ 113 މީހުން. ރަށުގައި ހުރީ 33ގޭ. ރާނާފައި ހުރީ އެންމެ ފަސް ގެ. ފުރަތަމަ ކަމަކަށް ވެސް ވިސްނީ ހުރިހާ ގެއެއްގައި އުވަޖަހާ ގެތައް ޒީނަތްތެރި ކުރުމަށް. އެގޮތުން ރައްޔިތުންގެ އެހީތެރިކަމަށް އެދުނީ. އެންމެންގެ ވެސް އެއްބާރުލުން އޭރު ލިބުނު. މިއަދު ވެސް އެންމެ އުފާވަނީ އެފަދަ ކަމެއް ކުރެވުނީތީ،" ހުސައިން އާދަމްފުޅު ވިދާޅުވި އެވެ.\nއޭގެ ފަހުން މާލެއަށް ދަތުރު ކުރައްވައި އެކި ފަރާތްތަކުން އެހީތައް ހޯދައިގެން ރަށުގެ ހުރިހާ ގެއެއްގައި އުވަޖެހާ މަގުފާރުތައް ހަދައިދިނީ ވެސް އާދަމްފުޅު އިސްވެ ހުންނަވައިގެންނެވެ. އަދި ހަމަ އެދަނޑިވަޅު ރައްޔިތުން ގޮވައިގެން ރަށު ސްކޫލާއި ރަށުގެ އޭރު މިސްކިތް ވެސް މަރާމަތް ކޮށް ހަދާފައި ވެއެވެ.\n" އޭރު ރަށުގައި އުވަޖަހާފައި ތިބި ގޭ ތަކުގެ ތެރެއިން އާސާރީ ގޮތުގައި ބެހެއްޓުމަށް، އެއް ގެއެއް މިހާރު ވެސް ހުންނާނެ އެހުރި ގޮތަށް،" އޭނާ ފާހަގަ ކުރެއްވި އެވެ.\nރަށަށް ގިނަ ހިދުމަތްތަކެއް ކޮށްދެއްވާ ރިޓަޔާ ވެފައި ހުންނެވި ނަމަވެސް މިހާރުވެސް އާދަމްފުޅު ރަށަށް ހިދުމަތް ކުރާ ހިތްވޭ\nހަނދާނުން ނުފިލާނެ ހަނދާންއަކަށް އޮތީ ވަޒީފާއިން ވަކިކުރި ހަނދާން\nރަށަށް ހިދުމަތް ކުރެއްމުގެ ދިގު މާޒީގައި ދެމިގެން ދިޔައިރު، އޭނާ އެ ހަނދާނެއް ނުފިލާ އެންމެ ހިތި ހަނދާނެއްގެ ގޮތުގައި، ފާހަގަ ކުރެއްވީ ރަށާއި ޖެހިގެން އޮތް ފަޅުރަށް (ނަރު ރިނބުދޫ) ލިޔެގެން އުޅުނު މީހާ އަތުން (ނަރު ރިނބިދޫ ދީފައި އޮތް މީހާ) އަތޮޅު އޮފީހުން އޭރު އެ ރަށް ނަގާ، ނަރުދޫ އޮފީހާއި ހަވާލުކުރި ހިސާބުން، ބޮޑު މައްސަލަ ގަޑަކަށްވެ ދެން ހިނގައި ދިޔަ ކަންތައް ކަމަށެވެ.\n"އެ މައްސަލައިގައި އަޅުގަނޑު ވަޒީފާއިން ވެސް ވަކިކުރި. ނަމަވެސް މާގިނަ ދުވަހެއް ނުވެ ވަޒީފާ ލިބުނު،" އެއީ ހިތުން ނުފިލާ ދުުވަސް ތަކެއް އެހަނދާން އަދި ވެސް ހުރޭ އާދަމް ވިދާޅުވި އެވެ.\nމާގިނަ ދުވަހެއް ނުވެ އަނެއްކާ ވެސް ވަޒީފާ ލިބި، އޭގެ ފަހުން އެތައް ދުވަހަކު ސަރުކާރަށް ހިދުމަތް ކުރެއްވުމުގައި ހުންނެވުމަށް ފަހު، މުސްކުޅި ކުރައްވާ ހިދަުމަތުން ރިޓަޔާ ކުރެއްވީ އެވެ. ނަމަވެސް ހަގީގަތުގައި އަދިވެސް އޭނާ ރައްޔިތުންނާއި، ރަށުގެ މަސައްކަތްތަކާއި ދުރަކަށް ވަޑައިގެން ނުގަންނަވަ އެވެ. އޭނާގެ ހިތް އޮތީ އަދިވެސް ހިދުމަތްތަކުން ފުރިފައެވެ. ހިދުމަތް ކޮށްދޭ ހިތުންނެވެ.\nއެންމެ ބިރުގަތީ ކޮލަރާ ދުވަސްވަރު އެތައް ގަބުރެއް އުފުލަން ޖެހުމުން\nވެރިކަމުގެ ދިގު ތާރީހުގައި، އާދަމް އާ ދިމާވި އެންމެ ބިރުވެރި އަދި ހިތްދަތި ވަގުތަކީ އޭނާ ވިދާޅުވިގޮތުން ކޮލަރާ ދުވަސްވަރު ދުވާލެއްގެ މައްޗަށް 30 ނުވަތަ 40 މީހުންގެ ގަބުރު އަމިއްލަ އަތްމައްޗަށް ކަހަލަ ގޮތަކަށް މަރުވެ ވަޅުލަން ޖެހުނު ބިރުވެރި ހާދިސާ އެވެ.\n"އޭރު ކޮންމެ އަކަސް ސަރުކާރުން ފޮނުވީމަ ދާންޖެހޭ. ކޮލެރާގެ ބަލިމަޑުކަން ރާއްޖެ އައިސް އެ ބަލި ވަނީ މުޅި ރާއްޖޭގައި ވަށާލާފައި. އޭރު އަޅުގަނޑުގެ ދަރިން ވެސް ވަރަށް ކުޑަ. ނަމަވެސް އަޅުގަނޑަށް އެންގީ ފޯކައިދޫ އަށް ދާން. އެރަށުގައި އޭރު އޮތީ ބަލިމަޑުކަން އިންތިހާއަށް ފެތުރިފައި. ދޭނެ މާ ބޮޑު ފަރުވާއެއް ނެތި މީހުން ދިޔައީ މަރުވަމުން. ބިރު ވެސް ގަނޭ އެހެން ނަމަވެސް ބަލިމީހުން ބެލުމާއި، މަރުވާ މީހުން ކަންފުންކޮށް ވަޅުލުމުގެ ކަންތައްތަކާއި އެކޮޅުގެ އޮތް ޓިމާއި ގުޅިގެން ކުރަމުން ދާން ޖެހުނު،" އާދަމް އޭނާގެ ކަތީބު ކަމުގެ ދިގު ތާރީހުގެ ބިރުވެރި ދުވަސްތައް ހިއްސާކުރައްވަމުން ވިދާޅުވި އެވެ.\nއެގޮތުގައި ވަރަކަށް ގިނަ މަސް ތަކެއް އުޅެން ޖެހުނު ކަމަށާއި، ނަމަވެސް ވަރަށް އަވަހަށް ބަލީގެ ފަރުވާ ފެނި އެކަމުން ސަލާމަތް ވެވުނު ކަަމަށް އާދަމްފުޅު ވިދާޅުވި އެވެ.\nބިރުވެރި ދުވަސްތަކާއި ހިތްދަތި ދުވަސްތަކާއި އެއް ވަރަށް އުފާވެރި ހަނދާންތައް ވެސް އާދަމްފުޅުގެ ހަނދާނުގައި އެބަހުއްޓެވެ. އޭނާގެ އުފާވެރި ދުވަސްތައް ހިއްސާ ކުރައްވަމުން އާދަމް ވިދާޅުވީ، އޭރު ވަރަށް ގިނައިން އަތޮޅު ފެންވަރުންގައި، ކުޅިވަރު ކުޅޭ ކަމަށެވެ. ދަނޑި ޖެހުމާއި ބޮޑުބެރު ޖެހުމާއި ތާރަ ޖެހުމަކީ އާއްމު ކަމަކަށް ވެފައި، ވަރަށް ގިނައިން ކައިރި ރަށްރަށަށް އެކަމުގައި ދަތުރު ކުރެއްވި ކަމަށް އޭނާ ވިދާޅުވިއެވެ.\n"އުފާވޭ ފޯކައިދޫ އަންހެން ވެރިން ކިޔާފައި އިން މަރުހަބާއެއް މިހާރު ވެސް ހަނދާން ވީމަ. ގަހަނާ އަޅުވާ ވަރަށް ގިނަ ހަދިޔާ ވެސް ދިން އެ މަރުހަބާގެ ތެރެއިން. އެގޮތަށް ހަމަ ކޮމަންޑޫގެ ރައްޔިތުން ވެސް މިހާރު ވެސް ވަރަށް ގަދަރު ކުރޭ. އުމުރުގެ މިހާތަން ގުނަމުން ދާއިރު ވަރަށް އުފާވޭ. އާދަމް ވިދާޅުވި އެވެ.\nމިއަދު އާދަމް އެ އިންނެވީ ނަރުދޫ ހިދުމަތުގެ މޭސްތިރިޔާގެ ގޮތުގައެވެ. ގޭގައި އިންނެވިޔަސް އާދަމްފުޅު އިންނެވީ، އުމުރުގެ އެންމެ ފަހު ވަގުތާއި ޖެހެންދެން ވެސް ނަރުދޫ ރައްޔިތުން އެދުނު ކޮންމެ ކަމެއްގައި އެހީތެރިކަން ފޯރުކޮށްދޭން ކަމަރު ބަންނަވައިގެންނެވެ.


Afaal ge dhiriulhun dhigu duvumehgai!\nއަފްއާލް ދިރިއުޅުން ދިގު ދުވުމެއްގައި!\nއަހުމަދު އަފްއާލް އަވަސްއޮންލައިން އަށް އިންޓަވިއު ދެއްވަނީ\nއަހުމަދު އަފްއާލް އަކީ ރާއްޖޭގައި ހުރި އެންމެ ދުވަސްވީ ޕްރައިވެޓް ހޮސްޕިޓަލް އޭޑީކޭ ހޮސްޕިޓަލްގެ މެނޭޖިން ޑިރެކްޓަރެވެ. ސިއްހީ ދާއިރާގެ ހިދުމަތުގައި ޒަމާންތައް ވޭތު ކުރައްވާފައިވާ މަގުބޫލު ބޭފުޅެކެވެ. އެހެން ނަމަވެސް މިފަހަރު އަައްފާލުގެ ސިއްހީ ހިދުމަތުގެ ވާހައެއް ނޫނެވެ. އޭނާގެ ދިރިއުޅުއްވުމުގެ އެއް ބަޔަށް ހައްދަވާފައިވާ ދިގު ދުވުންތަކުގައި ދުވުމުގެ ވާހަކަ އެވެ.\nއަފްއާލް ވިދާޅުވި ގޮތުގައި ޅަފުރާގައި އޭނާއަކީ މާ ބޮޑު ސްޕޯޓްސް މަނެއް ނޫނެވެ. ކޮންމެވެސް ވަރަކަށް ފުޓްބޯޅަ އަދި ބެޑްމިންޓަން ކުޅުމުގައި އުޅުއްވި އެވެ. ގައުމީ ބެޑްމިންޓަން މުބާރަތުގައި ވެސް ދެފަހަރަކު ބައިވެރިވެ ވަޑައިގެންނެވި ނަމަވެސް ސްކޫލްދައުރަށް ފަހު ކުޅިވަރާއި ދުރުވީ އެވެ. އެހެން ނަމަވެސް މިހާރު ދުވުމުގެ ތެރެއަށް ނުކުމެ ވަޑައިގެން ލޯތްބާއެކު ކަސްރަތު ކުރައްވަ އެވެ.\nއަފްއާލް ވިދާޅުވި ގޮތުގައި ދުވަން ފެށުނީ މީގެ ފަސް އަހަރު ކުރިން ދިގު ދުވުމެއްގައި ދުވަން ލިބި ވަޑައިގެންނެވި ދައުވަތަކަށެވެ. ބަޔަކު އިންތިޒާމްކުރި ދިގު ދުވުމެއްގައި 10 ކިލޯމީޓަރު ދުުވަން ލިބި ވަޑައިގަތް ހިސާބުންނެވެ.\n"މިސްތޯއާ ޒިނާން ބައްދަލުކޮށްލަން ބުނީމަ ހިތަށްއެރި އެމީހުންގެ ކޮންމެވެސް އިވެންޓަކަށް ސްޕޮންސާއެއް ހޯދަނީއޭ! އެކަމަކު އެމީހުން ބައްދަލުކޮށް ދެއްކީ މުޅިން އެހެން ވާހަކައެއް. ވަރަށް ހަމަޖެހިލާފަ ބުނީ އެބަޖެހޭއޭ ދުވެލަދޭން. މާލޭގައި އޭރު ދުވުމުގެ އިވެންޓްތައް އެހާ ގިނައެއް ނޫން. މިހާރުހާ ދުވުން މަގުބޫލެއް ވެސް ނޫން. އެ ދުވުމުގައި ތަންކޮޅެއް ޕްރޮމިނެޓް މީހުންކޮޅެއް ބަައިވެރިކުރަން ބޭނުންވެޔޭ ބުނީ ... އެ ކަން ކުރަން އެއްބަސްވީ. ދުވަންޖެހެނީ ކިހާ ދިގު މިނަކަށްތޯ އޮޅުންފިލުވުމުން 10 ކިލޯމީޓަރު ކަމަށް ބުނި. ދެންވެސް އެހީން އެއީ ކިހާވަރެއްތޯ؟ މާލެ ވަށާ ދެބުރޭ ބުނުމުން ހިތަށް އެރި އެހާ ދިގު ދުވުމެއް ނުދުވޭނެ." އަފްއާލް ވިދާޅުވި އެވެ.\nއަފްއާލް ދުވަން ފެއްޓެވުމުގެ ކުރީގެ ފޮޓޯއެއް\nއަފްއާލް ވިދާޅުވި ގޮތުގައި އޭގެ ކުރިން އޭނާއަކީ ދުވަހަކު ވެސް ދުވުމެއްގައި ބައިވެރިވެ ވަޑައިގެނެވި ބޭފުޅެއް ނޫނެވެ. ސްކޫލް ދުވަސްވަރުގައި ކޮންމެވެސް ވަރަކަށް ކުޅިވަރުގައި އުޅުއްވިފައި ވިޔަސް ގަވާއިދުން ކަސްރަތު ކުރައްވައެއް ވެސް ނޫޅުއްވަ އެވެ.\n"އެކްޓިވްކޮށެއް ނޫން އުޅުނީކީ، ނަމަވެސް އެ ޗެލެންޖްގައި ބައިވެރީވީ. އޭރު މީހާ ވެސް ހުރީ ބަރުހެލިކޮށް. އަޅުގަނޑުގެ އުމުރުގެ މީހެއްގެ އިސްކޮޅާއި ބަލާ ބީއެމްއައި ފެޓް ޕަސެންޓޭޖް ހުންނަންވާ ވަރަށްވުރެ މަތީގައި ހުރީ. މީހާ އެއްވެސް ވަރަކަށް ފިޓެއް ނޫން."\nއެ ދުވުމުގައި ބައިވެރިވާން ތަމްރީން ޕްރޮގްރާމްގައިވާ ގޮތަށް އެންމެ ފުރަތަމަ ޓްރެޑްމިލްގައި ދުވީ ތިން ކިލޯމީޓަރަށެވެ. ދުވަން ފެއްޓެވި އިރު ވެސް އަފްއާލްއަށް ޓްރެޑްމިލުގައި ދުވުން ވަރަށް ފޫއްސެވެ. މަޑުމަޑުން ދުވަން މަގުމައްޗަށް ނުކުންނެވީ އެ ސަބަބާއި ހެދި އެެވެ. ބޭރުގައި ދުވެލުމުން ތާޒާވައި ލިބި ދުވުމަކީ ހިތްގައިމު ކަމަކަށް ވެއްޖެ އެވެ. އަދި ކާމިޔާބު ކަމާއިއެކު ލޯންގްރަންގައި ދުވެ ވަޑައިގެން މެޑަލް ހޯއްދެވި އެވެ. އަދި އެހިސާބުން ދުވުން ހުއްޓާ ނުލައްވަ އެވެ.\nޖެހިގެން އައި އަހަރުގެ އެ ލޯންގްރަންގައި ނެންގެވީ ހާފް މެރެތަންއެކެވެ. އެ އިވެންޓްގައި ބައިވެރިވެ ވަޑައިގެންނެވި އިރު ދުވަހަކު ވެސް 21 ކިލޯމީޓަރަކަށް ނުދުވެ އެވެ.\n"2014 ގައި ހާފް މެރަތަނެއްގައި އަލަށް ދުވީ. އޭގެ ކުރިން ދުވަހަކު ވެސް އެހާ ދިގު ކޮށެއް ނުދުވަން. ރޭހެއްގައި 21 ކިލޯމީޓަރަަށް އަލަށް ދުވެގެން ބޭނުންވީ އެއީ ކޮންކަހަލަ އިހްސާސެއްތޯ ދެނެގަންނަން.".\nދުވުމުގެ މި ކާމިޔާބީއާއެކު އިތުރު އާ ޗެލެންޖެއްގެ ގޮތުގައި މެރަތަންއެއް ދުވުމަަށް އަފްއާލް ބޭނުންފުޅުވި އެވެ. އެގޮތުން އަފްއާލްގެ ފުރަތަމަ ދުވީ ކޮލޮމްބޯ މެރެތަންްގަ އެވެ. ކޮލޮމްބޯ މެރެތަންއަކީ މިހާތަނަށް ދުވެ ވަޑައިގެންނެވި ދުވުންތަކުގެ އެންމެ އުނދަގޫ އެއް ތަޖުރިބާ އެވެ.\nކޮލޮމްބޯ މެރެތަންގައި އަފްއާލް\n"ކޮލޮމްބޯ މެރެތަންގެ އިންތިޒާމް ހަމަޖެހިފައިވާ ގޮތުން ދުވަން ފެށުނީ ހެދުނު ހައެއް ޖެހިފަހުން. މޫސުން އޮތް ގޮތުން ހޫނުގަދަ ވެފައި ވަރަށް ޑްރައިވި. ވަރަށް ސްޓްރަގަލް ކުރިން އެ ރޭހުގައި. ކޮލޮމްބޯ މެރެތަންގައި އެކީގައި އަލަށް މެރެތަނެއް ދުވި އެއްމެން ވެސް ވަރަށް ސްޓްރަގަލް ކުރި ރޭހުގައި. އަޅުގަނޑަށް ވެސް ނިންމުނީ ހަ ގަޑިއިރު ފަހުން"\nއަފްއާލް ވިދާޅުވި ގޮތުގައި އެ ތަޖުރިބާ ވެގެން ދިޔައީ ޔަގީންކަން ލިބިވަޑައިގެންނެވި ކުރިއެރުމަކަށެވެ. އެއިން ގިނަ ފިލާވަޅުތަކާއެކު ތަޖުރިބާތައް ކުރެއްވުނެވެ.\n"ކޮލޮމްބޯ މެރެތަން އިން އެނގުނީ ހަމަ ދުވިޔަސް އަދި ނުވާނެކަން. ވަރަށް ގިނަ ކަންކަަން ދަސްކުރަން އެބަޖެހޭ ކަން. ދެން ކުރަން ފެށިކަމަކީ ދުވުމާއި ގުޅޭ ގޮތުން ކިޔަން ފެށީ. މީހުންގެ ތަޖުރިބާކިޔާ ހަދަން ފެށުމުން އެނގުނު މިކަަހަަލަ ތަޖުރިބާތަކަކީ މިއީ އަދި އަލަށް ވެގެން އުޅޭ ކަމެއް ނޫން ކަން. އެހެންމީހުން ވެސް މިކަހަލަ ތަޖުރިބާކޮށްފައި އެބަހުރިކަން،"\nދުވުމަށް އޮތް ފޯރި ކުޑައެއް ނުވެ އެވެ؛ އަފްއާލް އިތުރު މެރެތަން އެއް ތައިލެންޑްގައި ފުރިހަމަ ކުރެއްވި އެވެ. އަހަރީ ޗުއްޓީގައި ނުވަތަ އޮފީސް ދަތުރެއްގައި ވެސް އެހެން ގައުމަކަށް ނުވަތަ ރަށަކަށް ވަޑައިގެންނެވުނަސް ދުވަނީ އާދައިގެ މަތިން ހަފުތާއަކު ހަ ދުވަހު ފަތިހާ ދުވަން ނުކުންނަ އުސޫލުންނެވެ. އެ ގޮތުން އާ މަހައުލެއްގައި ދުވަން ލިބޭ ފުރުސަތު ބޭނުންކޮށް އެކަން ތަޖުރިބާ ކޮށްލައްވަ އެވެ.\nމިހާތަނަށް އޭނާ ވަނީ އިންގްލޭންޑާއި ފްރާންސާއި ޑުބާއި އާއި އައިވަރީ ކޯސްޓާއި ސްރީލަންކާ އާއި ތައިލޭންޑާއި ސިނަގަޕޫރާއި މެލޭޝިއާ އާއި އިންޑިއާ އަދި ބޫޓާންގައި އެކަން ކުރައްވާފަ އެވެ. އިވެންޓްތަކުގައި އާއި އަމިއްލަފުޅަށެވެ.\n"އަޅުގަނޑު އޮފީސް ދަތުރެއްގައި ނުވަތަ އާއިލާއިއެކު ޗުުއްޓީއަށް ރާއްޖެއިން ބޭރަށް ދެވުނަސް ބަލަނީ ދުވަން ނިކުމެވޭތޯ. އަހަރީ ޗުއްޓީގައި ދާ އިރު އަބަދުވެސް ބަލަން ކޮންމެވެސް ރޭހެއް އިންތިޒާމް އެ ދުވަސްވަރު އެ ދާތަނެއްގައި އޮވޭތޯ. އާއިލާއާއެކު ތައިލެންޑަށް ދިޔަ ދަތުުރު 42 ކިލޯމީޓަރުގެ ފުލް މެރެތަންއެއް ނިންމީ4ގަޑި 40 މިނެޓުތެރޭ. ތައިލެންޑްގެ ޗިއައްމައި އަކީ މިހާރު ދިވެހި ދުުވުންތެރިންގެ މެދުގައި މަގުބޫލުތަނެއް. ރީތި، އަރާމު ފަސޭހަ ފިނި ރޫޓެއް އެއީ. އާއިލާއަކު ހޭދަކުރާ ވަގުތުގައި ދުވާތަނަށް ގޮސް ސަޕޯޓް ކުރުން ވަނީ އާއިލާއަށް މަޖާ ކަމަކަށް،"\nއަފްއާލް އަންހެނުންނާއެކު 10 ކިލޯމީޓަރު ދުވުމެއްގައި\n"މަސައްކަތުގެ ދަތުރުތަކުގައި ވަގުުތުގެ ގޮތުން ރަސްމީކޮށް ރޭހެއްގައި ބައިވެރި ނުވިޔަސް ދުވަން. ވަރަށް ގިނަ މީހުންނާއި ބައްދަލުވޭ މި ގޮތަށް ނުކުންނައިރު. ރައްޓެހިކަން އުފެދޭ. ރާއްޖޭގެ މާލެ ނޫން ރަަށަކަށް ދިޔަސް އަޅުގަނޑު ފަތިހު ހޭލައިގެން އެ ހަމަހިމޭން މާހައުލުގައި ދުވެލަން ނުކުންނަނީ. ކުޅުދުއްފުށި، އޭދަފުށީ ޕެރަޑައިސް ރިސޯޓް، ތޮއްޑޫ އަދި ތަކަންދޫގައި ދުވެފިން."\nދުވެގެން އަފްއާލަށް ލިބި ވަޑައިގެންނެވި އެންމެ ބޮޑު އެޗީވްމަންޓެއްގެ ގޮތުގައި ދެކެ ވަޑައިގަންނަވަނީ ކާމިޔާބު ކަމާއިއެކު ނިންމާލި ތިން މެރަތަނެއް ނޫނެވެ. ހަށިގަނޑަށް ގެނައި ބަދަލެވެ. އޭނާ ވިދާޅުވާ ގޮތުގައި ދުވަން ފެއްޓެވި ފަހުން އަފްއާލްގެ ދިރިއުޅުމަށް ވެސް ވަރަށް ބޮޑު ޕޮޒިޓިވް ބަދަލެއް އައިސްފައި ވެއެވެ.\n"ހަށިގަނޑުން 13 ކިލޯ ހިއްކާލާ އެގޮތަށް ބަރުނުވެ މެއިންޓެއިންކޮށްލެވޭ. މީހާ ފިޒިކަލީ ފިޓްވުމުގެ ސަބަބުން އުޅެން ފަސޭހަވި. ވަރުބަލިވުމާއި ދުރުވި. ކުރިއަށްވުރެ ބޮޑަށް ކަންކަމާއި ކުރިމަތިލުމާއި ކުރިން އޮންނަ ވަރަށް ވުރެ މާ ޕޮޒިޓިވް ނަޒަރަކުން ކަންކަމާއި މެދު ވިސްނަން ފެށުނު،"\nހޮސްޕިޓަލެއްގެ އެމްޑީއަކަށްވާތީ އަފްއާލް އަކީ ވަރަށް ގިނަވަގުތު މުވައްޒަފުންނާއެކު ހޭދަކުރަން ޖެހި ވަޑައިގަންނަވާ ބޭފުޅެކެވެ. އޭޑީކޭ މުވައްޒަފުންގެ ތެރޭގައިވެސް ދުވުމުގެ ޕްރޮގްރާމްތަކެއް ފެށީ މުވައްޒަފުން ސަލާން ބުނުމާއި ދުޅަހެޔޮ ސިއްހަތެއްގައި ތިބުމަށް ބާރުއެޅުމުގެ ގޮތުންނެވެ. އަދި ޓީމްވޯކާއި ޕްރޮޑަކްޓިވިޓީ އިތުރުވާނެ ކަމަކަށްވާތީ ޢެވެ.\n"ކުރިން އޭޑީކޭގައި ގަވާއިދުން ދުވާ މީހުން މަދު. އަޅުގަނޑުގެ އިސްނެގުމާއެކު ހިންގި ޕްރޮގްރާމްތަކުގެ ތެރެއިން އޭޑީކޭގައި މުވައްޒަފުން ދުވަން ނުކުންނަވަރު ވަނީ އިތުރުވެފައި. 50 މީހުން ގަވާއިދުން ދުވަން ނިކުމޭ މިހާރު،"\nއަފްއާލް ވިދާޅުވާ ގޮތުގައި ދުވުމަކީ ފަސޭހަކަމެކެވެ. ދުވަން އިތުރު މީހަކަށް ބަރޯސާވާކަށް ނުޖެހެއެވެ. ބޫޓަށް އަރާލައިގެން ހިނގާލައި ދުވެލަން ފަށަންވީ އެވެ. ފަށައިގަންނަން އުނދަގުލެއް ވެދާނެ އެވެ. އަފްއާލް ފޯލޯކުރައްވާ ރޫލްއަކީ 21 ދުވަހު ކަމެއް ގަވާއިދުން ކޮށްފިއްޔާ އެކަމެއް އާދައަކަށް ވުމެވެ. އަދި 90 ދުވަހު ކަމެއް ކޮށްފިއްޔާ އެވަނީ ލައިފްސްޓައިލަކަށެވެ. އޭގެ ފަހުން ނުދުވެ ހުންނަން ވެއްޖެއްޔާ އުނދަގޫވާނެ އެވެ.


Nidhaafai Oeh Anheneh Ge Oriyaan Photo Negi Maduvvari Meehaku Jalah Laifi - Vaguthu\nނިދާފައި އޮތް އަންހެނެއްގެ އޮރިޔާން ފޮޓޯ ނެގި މަޑުއްވަރީ މީހަކު ޖަލަށްލައިފި\nރ.މަޑުއްވަރީ މީހަކު ގެއަކަށް ވަދެ އެގޭގައި ނިދާފައި އޮތް އަންހެނެއްގެ އޮރިޔާން ފޮޓޯ ނެގުމުން އޭނާގެ މައްޗަށް ދައުލަތުން އުފުލި ދެދައުވާއެއް ސާބިތުވާކަމަށް މަޑުއްވަރީ މެޖިސްޓްރޭޓް ކޯޓުން މިއަދު ޙުކުމް ކޮށްފިއެވެ.\nއެޙުކުމް ކޮށްފައި ވަނީ މަޑުއްވަރީ ސްޓާރލައިޓް މުޙައްމަދު ރަދީފުގެ މައްޗަށެވެ. ދައުލަތުން އޭނާގެ މައްޗަށް ކުރި އޮރިޔާންކާޑު އުފައްދައި ގެންގުޅުމުގެ ކުށުގެ ދަޢުވާއާއި، އެނގިހުރެ ހުއްދަނޫން ތަނަކަށް ވަނުމުގެ ކުށުގެ ދަޢުވާ ވަނީ ސާބިތުވެފައެވެ.\nމަޑުއްވަރީ މެޖިސްޓްރެޓް ކޯޓުގެ ޙުކުމުގައި ވަނީ މުޙައްމަދު ރަދީފު، 24 މެއި 2017 ދުވަހުގެ 03:50 އެހައިކަށްހައިއިރު، ރ.މަޑުއްވަރީ (އުނިކުރެވިފައި) ގެއަށް ވަގަށް ވަދެ އެގޭ (އުނިކުރެވިފައި) އޮރިޔާން މަންޒަރު ދައްކުވައިދޭ ފޮޓޯ ނަގާފައިވާނެކަމަށްބުނެ، ދައުލަތުން ކުޅަ އޮރިޔާންކާޑު އުފައްދައި ގެންގުޅުމުގެ ކުށުގެ މިދަޢުވާއަށާއި، އެގެއަށް އެގޭގެ ވެރިފަރާތުގެ ހުއްދަނެތި ވަދެފައިވާނެކަމަށް ބުނެ، އެނގިހުރެ ހުއްދަނޫން ތަނަކަށް ވަނުމުގެ ކުށުގެ މިދަޢުވާއަށްވެސް މި ދެ ދަޢުވާގެ އިބްތިދާއީ މަރުޙަލާގައާއި، އަވަސްނިޔާގެ ޝަރީޢަތުގެ މަޖިލީހުގައި މުޙައްމަދު ރަދީފު އިޢުތިރާފްވެފައިވާ ކަމަށެވެ.\nއެހެންކަމުން ހުއްދަނޫން ތަނަކަށް ވަނުމުގެ ކުށުގެ ދައުވާ ސާބިތުވެ ހަތަރު މަހާއި 24 ދުވަހުގެ މުއްދަތަށް ރ.މަޑުއްވަރީ ސްޓާރލައިޓް މުޙައްމަދު ރަދީފު ޖަލަށްލުމަށް އެމައްސަލައިގައި ވަނީ ޙުކުމް ކޮށްފައެވެ.\nދެވަނަ ދައުވާ ކަމަށްވާ އޮރިޔާންކާޑު އުފައްދައި ގެންގުޅުމުގެ ކުށުން މުޙައްމަދު ރަދީފު ކުށްވެރިވެއްޖެކަމަށް ކަނޑައަޅައި، މިކުށުގެ ޢުޤޫބާތެއްގެ ގޮތުން، އެއް މަހާއި ހަ ދުވަހުގެ ޙުކުމެއް އައި ނަމަވެސް އޭނާ ކުށަށް އިއުތިރާފުވެފައި ވާތީ އެމައްސަލައިގައި އޭނާގެ މައްޗަށް އައީ އަދަބުގެ ދެބައިކުޅަ އެއްބައި ކަމުގައިވާ 18 (އަށާރަ) ދުވަހުގެ ޖަލު ޙުކުމެކެވެ.\nފެބުރުއަރީ 17, 2018 23:04\nހާދަ ފައްކާ ހުކުމެކޭ ދޯ؟ ފަޅު ގޯތިތަކުގައި ހުންނަ ރުއް ރުކުން ކުރުނބާ އަޅައިގެން 1 އަހަރާއި6މަސްދުވަހަށް ޖަލަށްލާފައި އެބަހުރި. މީހެއްގެ ގެޔަށް ވަގަށްވަދެ މީހެއްގެ ބަރަހަނަ ފޮޓޯނަގައި މުޅިދުނިޔެއަށް ބޭޒާޜު ކުރީމަ 18 ދުވަސް. މިރާއްޖޭގައި ގާނޫނު ހަދަން ތިބެނީ ކޮންކަހަލަ ބައެއްބާ؟\nފެބުރުއަރީ 18, 2018 20:21\nމިރާއްޖޭގަ ޤާނޫނު ހަދަންތިބީ ފިލްމު ކުޅެން އުޅުނު ބަޔަކާ. ފިހާރަތަކުގަ އުފުލާ މަސައްކަތް ކުރަން އުޅުނު ބަޔަކާ، ބޯޅަ ކުޅެންއުޅުނު ބަޔަކާ، ވަކަރުގޭ ކުދިންގެ ބަޔަކާ. ރައްރަށުގެ ކަތީބުންގެ ދަރިން ތަކަކާ. އެކަހަލަ ބަޔަކު. ގުރޭޑު ދިހައެއްގެ ފެންވަރު ހުރި ސާޅީސް މީހުނެއް އެތާކު ނުތިބޭނެ. ދެން އެތިބީ ޢިއްޒަތްތެރި މެމްބަރުން. ލެޕްޓޮޕް އަޅުވާފަ އެތަނަށް ދިއީމަވީނު. އޭތި ހުޅުވަން ނޭގުނަސް އޯކޭނު. ދެން ވާނެގޮތް ވިސްނާ.\nފެބުރުއަރީ 17, 2018 23:06\nމަޑުއްވަރީ މީހުން ތިބެނީ އަޅެ ހޭކުޑާ ވެފަތަ؟ ކޮންމެ ގޮތަކަށް ނިދާފަ އޮތަސް ގޭގެއަށް ވަންނާކަށް ނުޖެހޭ.\nފެބުރުއަރީ 17, 2018 23:20\nފެބުރުއަރީ 17, 2018 23:52\nއައި ކީކޭ؟ އޮރިޔާން. މަގޭ އޮރިޔާން ފޮޓޯ ނަގާ މީހަކަށްވެސް މިހާ ލުއި އަދަބެއް؟ އެއްމެ4މަހުގެ ޖަލު ޙުކުމެއް؟ ނޫން ނުކުރާނަން ގަބޫލެއް. ތިވަރު މާމަދު. މަގޭ ޢިއްފަތްތެރިކަމުގެ އަގު ތިޔަށްވުރެ ބޮޑުވާނެ. ވީމާ ތިމައްސަލައިގެ ޙުކުމް 65 އަހަރަށް އިތުރުކޮށްދިނުމަށް ގޮވާލަން.\nފެބުރުއަރީ 17, 2018 23:53\nއޮރިޔާން ފޮޓޯ ނަގާ ޢާއްމުކުރުމަކީވެސް ހަމަ ޢަބުރާއި ޢިއްޒަތް ކަތިލުން. ވީމާ ތިވަރުގެ ލުއި އަދަބެއް ބަލައި ނުގަންނާނަން.\nފެބުރުއަރީ 17, 2018 23:57\nތޭ ޖަލި ހުކުމީ. ތިޔަށް ކިޔަމާބަހީ ދެމަހުގެ ޗުއްޓީއެކޭ. ކަލޯ ރަދީފު ދައުލަތުގެ ހަރަދުގަ ކައިގެން ނިދާލައިގެން ރަށަށް އާދޭ.\nރ. މަޑުއްވަރީ ކިޔާފަ ނަން އުނިކުރިޔަސް ތިޔަވާނީ އެންމެން ދަންނަ ބޮޑުސިއްރަށް.\nފެބުރުއަރީ 18, 2018 00:19\nކަޑައީ އެފޮޓޯތައް ނުފެނުނީމަ\nފެބުރުއަރީ 18, 2018 06:13\nހުދު ޖަންޖިޔާ ފިލްމު ކުރި މީހާ އަށް ކިތައް އަހަރު؟\nފެބުރުއަރީ 18, 2018 07:14\nގެއަކަށް ހުއްދަ ނުހޯދައި ވަތް މައްސަލަބާ ބޮޑީ ނޫނީ މީހެއްގެ އައުރަ ބަލައި އޭގެ ފޮޓޯ ނެގުމުގެ މައްސަލަބާ ބޮޑީ. ސުބްޙާނަﷲ މީ ދިވެހިރާއްޖޭގެ އިންސާފު ހުރި ހިސާބަކީ.. މާތްކަލާކޯ\nފެބުރުއަރީ 18, 2018 08:06\nކަމުގެ ބާވަތަށް ބަލާއިރު ތިޔައީ ހާދަ ކުޑަ ޙުކުމެކެވެ. ތިވަރުމާކުޑަ،\nފެބުރުއަރީ 18, 2018 08:25\nދެން އޭނާކުރާނެ ކަމަކީ އެ ފޮޓޯ ދައްކައިގެން އެ އަންހެންމީހާ ބްލެކްމެއިލް ކުރުން....!!!\nފެބުރުއަރީ 18, 2018 08:59\nކޮބާ މީނަގެ ދިފާއުގަ ނުކުންނާނެ ލާދީނީ ބައިގަނޑެއް ނެތްތަ### ނުގައްގުން ކުރި ހުކުމެއްނޫންތަ### އަވަހަށް މަގުތަކަށްނުކުމޭ### ރ. މަޑުއްވަރީއަކީ މުޅި ރ.އަތޮޅަށް ވެސް ހުރި ބޮޑު ލަދެއް### މުޅިން މިކަހަލަ ކަންކަމުގަ އުޅޭ ގިނަބައެއް އުޅޭ ރަށެއްތީ### ރީންދުލޭމެނަށް މީހުން ނުލަފާވިވަރަކަށް ވާނީ ރަނގަޅު### އެމީހުން ނިކަން އުފާވާނެ### ލަދުހަޔާތްކުޑަ###\nފެބުރުއަރީ 18, 2018 09:28\nދެން ހާދަ ކުޑަ އަދަބެއް؟؟؟؟ މީހެއްގެ ފޯނެއް ވަގަށް ނެގިކަން ސާބިތުވިޔަސް ތިޔަށް ވުރެ ބޮޑު ހުކުމެއް އަންނާނެ..... އޭނަ ގޮސް މީހެއްގެ ބަރަހަނާ ފޮޓޯ ވިއްޔަ އެ ނެގީ.... ބޯހަލާކު\nފެބުރުއަރީ 18, 2018 10:19\nހީހީ. ޖުމްލަ5މަހާއި 12 ދުވަހުގެ ޙުކުމެއް. އޮރިޔާން ފޮޓޯ ނަގައިގެން މިހާ ލުއި އަދަބު ލިބޭކަން އެނގެންޏާ އެންމެން ތިކަން ކުރަން ފަށާފާނެކަމަށް ޤަބޫލުކުރެވޭ. މި އަދަބު މިއަށްވުރެ ބޮޑުކުރަން ޤާނޫނުހަދާ މަޖިލީހަށް މިހިނދުން މިހިނދަށް ގޮވާލަން.\nފެބުރުއަރީ 18, 2018 10:21\nއަޖައިބެއް ދެން! ވަރަށް މޮޅުވާެނެ މި ރާއްޖޭގެ ކަންތައް ކުރާ ގޮތް... އަދަބު ލިބެން\nޖެހޭމީހާއަށް ދެވެން ޖެހޭވަރުގެ އަދަބެއް ނުދޭނެ.\nފެބުރުއަރީ 18, 2018 10:35\nރ.މަޑުއްވަރީގައި ގިނަ ވާނީ ނުލަފާ ބޯ ހަމަނުޖެހޭ މީހުން. އަދި ނިކަން ގޮތް ދައްކަން ވެސް އުޅޭ ބައެއް\nފެބުރުއަރީ 18, 2018 10:49\nކޮބާތަ ޖިހާދު އައިނިއްޔަ ފަރުލަކަށްވެގެން މަޑުއްވަރީއަށް އަނބިދަރިން ގޮވަިގެން ހިޖުރަ ކުރި ގުރޫޕު. ތިވާނީ އެތަނުން މީހަކަށް. މީހުން ކާފަރުކޮށް މީހުންގެ މުދަލާ ލޭ ހުއްދަކުރާ ބައެއް އެއި\nފެބުރުއަރީ 18, 2018 13:14\nޤާނޫނުތައް ހަދަނީ ނުލަފާ މީހުންނަށް ބެޗޭގޮތަށް. ޢަދި ތިހުކުމްވެސް ބާޠިލުވާނެ. މަތިން ފޮނުވި ޤާނޫނަށް ތަބާ ނުވެވަެހާ ހިނދު ވާނީމިހެން.


SunOnline: Gulhee Falhu hihkan fashaifi, Diving site thakah nurakkaa!\nނަޖާހު މަސްއޫދު 28 May 2020, 14:07\nގުޅީފަޅުގައި ވިޔަފާރި ބަނދަރެއް ހަދަން އެ ފަޅުގެ ބޮޑު ބައެއް ހިއްކުމުން ޓޫރިސްޓުން ޑައިވް ކުރާ ސައިޓުތަކަށް ތިމާވެށީގެ ގޮތުން ނޭދެވޭ އަސަރު ކުރާނެ ކަމަށް ބައެއް ރިސޯޓުތަކާއި ޑައިވަރުން ބުނެފި އެވެ.\nގުޅީފަޅުގައި ވިޔަފާރި ބަނދަރެއް ތަރައްގީ ކުރުމުގެ މަޝްރޫއުގެ ފުރަތަމަ ފިޔަވަހިން ތިމާވެއްޓަށް ކުރާނެ އަސަރުތަކާއި، އެކަމުގެ އިޖުތިމާއީ އަސަރުތައް ބަލަން ހެދި އެންވަޔަރަމެންޓަލް އިމްޕެކްޓް އެސެސްމެންޓް (އީއައިއޭ) ރިޕޯޓުގައިވާ ގޮތުން އެ މަޝްރޫއާ ގުޅޭ ގިނަ އަދަދެއްގެ ސްޓޭކްހޯލްޑަރުން އެ މަޝްރޫއުއިން ކުރާނެ ނޭދެވޭ އަސަރުތަކާ ގުޅޭ ކަންބޮޑުވުންތައް ފާޅުކުރި އެވެ. އެގޮތުން އެންމެ ބޮޑު ކަންބޮޑުވުމަކަށްވީ، ފަރުތަކާއި މުރަތަކަށް ހަލާކުވުމެވެ.\nއެންމެ ފުރަތަމަ ގުޅީފަޅު ހިއްކީ 2010 ވަނަ އަހަރު އެވެ. އެ ފަހަރު ހިއްކީ 10 ހެކްޓަރެވެ. އެ ފަހުން 2013 ވަނަ އަހަރު އިތުރު 20 ހެކްޓަރު ހިއްކާފައިވެ އެވެ. މިހާރު ކުރިއަށްދާ ޕްރޮޖެކްޓުގައި އަހަރެއްހާ ދުވަހުގެ ތެރޭގައި އެ ފަޅުން ގާތްގަނޑަކަށް 192 ހެކްޓަރުގެ ބިން ހިއްކުމަށް ވަނީ ނިންމައިފަ އެވެ.\nގުޅީފަޅު ހިއްކަން ވެލި ނަގަން ހަމަޖެހިފައި ވަނީ ގުޅީފަޅުން ފެށިގެން މާލެއާ ހަމައަށް އޮތް ކަނޑުގެ 13.75 އަކަ ކިލޯމީޓަރުގެ ސަރަހައްދަކުންނެވެ. ވެލި ނަގާ ސަރަހައްދުތައް ކަނޑައެޅީ ހިއްކާ ސަރަހައްދާ ކައިރި ވަރާއި، ކިލަނބުކަން އެންމެ ކުޑަވާނެ ކަހަލަ ހިމުން ވެލި މަދު ވަރާއި، ރިސޯޓުތަކާ، ޑައިވްސައިޓުތަކާއި، ތިމާވެށީގެ ގޮތުން ނާޒުކު ތަންތަނާ އެންމެ ދުރުތަނަކަށް ބަލާފައި ކަމަށް އީއައިއޭ ރިޕޯޓުގައިވެ އެވެ. އެ ސަރަހައްދު ނޫން އެހެން ދެ ސަރަހައްދެއްވެސް ވެލި ނަގަން ޖެހިދާނެ ސަރަހައްދުތަކުގެ ގޮތުގައި ކަނޑައަޅާފައިވެ އެވެ.\nގޫޅީފަޅު ހިއްކުމަށް ވެލި ނަގަން ހަމަޖެހިފައިވާ ސަރަހައްދު (ކަޅު ކުލައިން): ފެހި އަދި ނޫ ކުލައިގައި އެހެރީވެސް ހާލަތަށް ރިއާއަތްކޮށް ވެލި ނަގަން ޖެހިދާނެ ސަރަހައްދުތައް -- ޑައިގްރާމް/ އީއައިއޭ ރިޕޯޓު\nވެލި ނެގުމަށް ހަމަޖެހިފައި ވަނީ ބޮސްކާލިސް ކުންފުނީގެ ޓްރެއިލިން ސަކްޝަން ހޮޕާ ޑްރެޖާއެއް ބޭނުންކޮށްގެންނެވެ. މުޅި ޕްރޮޖެކްޓަށް އެ ޑްރެޖަރު ބޭނުންކޮށްގެން 20 މިލިއަން ކިއުބިކް މީޓަރުގެ ވެލި ނަގާނެ އެވެ. އެއީ ދެ ފިޔަވައްސަކަށް ބަހާލައިގެންނެވެ. ފުރަތަމަ ފިޔަވަހީގައި ނަގާނީ ހަ މިލިއަން ކިއުބިކް މީޓަރުގެ ވެއްޔެވެ. އަދި ދެވަނަ ފިޔަވަހީގައި 14 މިލިއަން ކިއުބިކް މީޓަރުގެ ވެލި ނަގާނެ އެވެ.\nމި މަޝްރޫއުގެ ސަބަބުން ކަނޑުގެ ވެއްޓަށް ނޭދެވޭ އަސަރު ކުރާނެ ކަމަށް އީއައިއޭ ރިޕޯޓުގައިވެ އެވެ. އެގޮތުން، ކައިރި ފަރުތަކަށް ވެލި އެޅުމުގެ ސަބަބުން ފަރުތަކާއި މުރަކަތައް މަރުވުމާއި، ވެލީގެ ސަބަބުން ފެން ކިލަނބުވުން އެކަށީގެންވާ ކަމަށް އެ ރިޕޯޓުގައިވެ އެވެ.\nގެއްލުންވެދޭނެ ތިރީހަކަށް ޑައިވް ސައިޓު\nގުޅީފަޅުގެ ޕްރޮޖެކްޓުގެ އީއައިއޭއަށް ސްޓޭކް ހޯލްޑަރުންނާ ބައްދަލު ކުރިއިރު، ޑައިވާސް އެސޯސިއޭޝަނުން ފާހަގަ ކުރީ، ހުޅުމާލޭ ދެވަނަ ފިޔަވަހި ހިއްކި އިރު، ބަނޑޮހާ ހަމައަށް ލޮނުގަނޑު ކިލަނބުވެ ގިނަ މަސްތަކެއް ވަންދެން އެގޮތަށް އޮތް މައްސަލަ އެވެ. އަދި އެކަމުގެ ނޭދެވޭ އަސަރު އޭރުވެސް ފަރުތަކަށް ކުރި ކަމަށެވެ.\nއެ އެސޯސިއޭޝަނުން ބުނީ، ބިން ހިއްކުމުގެ މަޝްރޫއުތަކުން އިއާދަ ނުކުރެވޭ ގެއްލުން ތިމާވެއްޓަށް ވާތީ އެފަދަ މަޝްރޫއުތަކަށް ތާއީދު ނުކުރާ ކަމަށެވެ. ނަމަވެސް، ތިމާވެއްޓަށް ގެއްލުންވުމާ ގުޅޭގޮތުން ކަންބޮޑުވުން ފާޅު ކުރިއަސް އެފަދަ މަޝްރޫއުތައް ކުރިއަށް ގެންދާކަން އެ އެސޯސިއޭޝަނުން ފާހަގަކުރި އެވެ. އާންމުކޮށް، ބިން ހިއްކާ ނިންމާލާފައި ރިވެޓްމެންޓު ޖަހަން ދިގު މުއްދަތެއް ހިނގާތީ ހިއްކި ސަރަހައްދުން ގިރާ ވެލި ފަރުތަކަށް އެޅި އެކަމުގެ ނޭދެވޭ އަސަރުވެސް ފަރުތަކަށް ކުރާކަން އެ އެސޯސިއޭޝަނުން ފާހަގަކުރި އެވެ.\nޑައިވާސް އެސޯސިއޭޝަނުން ބުނީ، މި ޕްރޮޖެކްޓުގެ ސަބަބުން ވެލީގެ އަސަރު ކޮށްފާނެ 30 ހަކަށް ޑައިވް ސައިޓު އެބަ ހުރި ކަމަށެވެ. އަދި ވެލި ނަގަން ނިންމާފައިވާ ސަރަހައްދަކީ ރިސޯޓުތަކާއި ޑައިވް ސައިޓުތަކާ ކައިރީގައި ހުރި ސަރަހައްދެއްކަންވެސް ފާހަގަކުރި އެވެ. ވެލީގެ އަސަރު ޑައިވް ސައިޓުތަަކަށާއި، ރިސޯޓުތަކުގެ ހައުސް ރީފްތަކަށްކޮށް އެކަމުގެ އަސަރު އިގްތިސާދަށް ވެސް ކުރާނެ ކަމަށް އެ އެސޯސިއޭޝަނުން ބުންޏެވެ.\nކުރުނބާ މޯލްޑިވްްސް ރިސޯޓުން ބޭނުން ކުރާ 30 ޑައިވް ސައިޓެއް: ޑައިވާސް އެސޯސިއޭޝަނުން ބުނީ، ގެއްލުން ބިން ހިއްކުމުން ގެއްލުން ލިބިދާނެ ތިރީހަކަށް ޑައިވް ސައިޓު އެބަ ހުރި ކަމަށް -- ޑައިގްރާމް/ އީއައިއޭ ރިޕޯޓު\nއެގޮތުން ގެއްލުންވާނެ ކަމަށް ބެލެވޭ ތަންތަނުގެ ތެރެއިން، ގުޅީފަޅު ކައިރީގައި އޮންނަ ވިލިމާލޭގެ ފަރާއި، ޕެރަޑައިސް އައިލެންޑު ރިސޯޓުގެ އިރު ދެކުނުގައި އޮންނަ މަންޓާ ޕޮއިޓު އެ އެސޯސިއޭޝަނުން ފާހަގަކުރި އެވެ. އަދި ހިމާޔަތްކޮށްފައިވާ ތަންތަނުގެ ތެރެއިން ގުޅީފަޅުގައި އޮންނަ ހާންސް ހާސް ޕްލޭސް އާއި، ކުޑަ ހުރާ އާއި، ބަނާނާ ރީފް އާއި މާގިރިއަށް ވެސް އަސަރު ކުރާނެ ކަމަށް އެ އެސޯސިއޭޝަނުން ބުންޏެވެ.\nޑައިވާސް އެސޯސިއޭޝަނުން އެދުނީ، މިހާރު ވެލި ނަގަން ނިންމާފައިވާ ސަރަހައްދުން ވެލި ނެގުމުގެ ބަދަލުގައި މާލޭ އަތޮޅުގެ އުތުރުން، ރިސޯޓުތަކާއި ޑައިވް ޕޮއިންޓުތައް ނެތް ތަންތަނުން ވެލި ނަގާށެވެ. މިއީ ބައެއް ރިސޯޓުތަކުގެ ވެސް އެދުމެކެވެ.\nޑައިވާސް އެސޯސިއޭޝަންގެ އިތުރުން، މާލެ އަތޮޅުގެ ރިސޯޓުތަކާއި، މަޓީއިންވެސް ފަރުތަކާއި މުރަކައަށް ގެއްލުންވާ ކަމުގެ ކަންބޮޑުވުން ފާޅު ކުރި އެވެ. އަދި މީގެ ކުރިން ހިންގި ބިން ހިއްކުމުގެ ޕްރޮޖެކްޓުތަކުންވެސް ފަރުތަކާއި މުރަކަތައް ހަލާކުވުމުން ވިޔަފާރިއަށް ގެއްލުންވެފައި އެބަ ހުރި ކަމަށް ބައެއް ރިސޯޓުތަކުން ބުންޏެވެ. މީގެ އިތުރުން، ކަނޑުގެ އަޑިން ގިނަ އަދަދަކަށް ވެލި ނެގުމުގެ ސަބަބުން ރިސޯޓުތަކުގެ ބީޗުތަކުގައި ހުންނަ ވެލި ކަނޑަށް ދަމާލައި، ރަށް ގިރުން ކުރިމަތިވާ ކަމަށްވެސް ބައެއް ރިސޯޓުތަކުން ބުންޏެވެ.\nމަޝްރޫއަށް ވެލި ނަގަން ނިންމާފައިވާ ސަރަހައްދަކީ މަސްވެރިން އެން ހިފާ ސަރަހައްދެއްވެސްމެ އެވެ. މަސްވެރިންގެ އެސޯސިއޭޝަނުން ފާޅު ކުރި ކަންބޮޑުވުމަކީ އެތަނުން ވެލި ނަގައިފި ނަމަ އެން ލިބުން ދަތިވާނެ ކަމުގެ ކަންބޮޑުުވުމެވެ. ބޮސްކާލިސް ކުންފުނިން ކުޅުދުއްފުށީގައި ބިން ހިއްކި އިރު އެހެންވިކަމުގެ ޝަކުވާ ލިބިފައިވާކަން އެސޯސިއޭޝަނުން ބުންނެވެ. މި ކަންބޮޑުވުން ސްޓޭކްހޯލްޑަރުންނާ ބައްދަލު ކުރި އިރު މަސްވެރިންވެސް ފާހަގަކުރި އެވެ.\n"ބިން ހިއްކާނީ ރައްކާތެރިކަމުގެ ފިޔަވަޅުތައް އަޅައިގެން"\nޕްލޭނިން މިނިސްޓްރީއިން މި ކަންބޮޑުވުންތަކަށް ޖަވާބު ދެމުން ބުނެފައި ވަނީ، ބިން ހިއްކާނީ ވެލި ފެތުރިޔަ ނުދީ، އޭގެ ނޭދެވޭ އަސަރު ނުކުރާނެ ގޮތަށް ކަމަށެވެ.\nއެގޮތުން މަޝްރޫއު ކުރިއަށް ގެންދަން ނިންމާފައި ވަނީ، މޫދު ކިލަނބުވުން ކުޑަ ކުރުމަށް އަޅާ ފިޔަވަޅެއްގެ ގޮތުން، ހިއްކަން ވެލި އަޅާއިރު، ވެއްޔަށް ބޭރު ނުވެވޭނެހެން ފަޅުގެ ބޯޑަރު ވަށައިގެން "ސޭންޑް ބަންޑް" ޖަހައިގެންނެވެ. އަދި ފުރަތަމަ ވެލި އަޅަން ނިންމާފައި ވަނީ ފަޅުގެ ފުން ސަރަހައްދަށެވެ. އެއީ އެތަން ފުންވުމުން، ފަޅުން ބޭރަށް ވެލި ނުގޮސް މޫދު ކިނލަބު ކުރާ ވެލީގެ މިންވަރު މަދު ވާނެ ކަމަށް ލަފާ ކުރެވޭތީ އެވެ.\nނަމަވެސް، ވެލި ބޭރަށް ފެތުރިޔަ ނުދޭން ބޭނުން ކުރާ ސިލްޓް ސްކްރީން މުޅި ޕްރޮޖެކްޓުގައި ބޭނުމެއް ނުކުރާނެ އެވެ. ސިލްޓް ސްކްރީން ބޭނުން ކުރަން ނިންމާފައި ވަނީ އޮއިގެ ސަބަބުން ވެލި ފަޅުން ބޭރުވެދާނެ ކަމަށް ބެލެވޭ ސަރަހައްދުތަކުގައި އެކަންޏެވެ. ސިލްޓް ސްކްރީން ބޭނުން ކުރުމަކީ ބިން ހިއްކާ އިރު ވެލި ފެތުރިޔަ ނުދީ ކިލަނބުވުން ހުއްޓުވުމަށް އެޅޭނެ އެންމެ ރަނގަޅު ފިޔަވަޅުތަކުގެ ތެރޭގައި ހިމެނޭ ފިޔަވަޅެކެވެ.\nގުޅީފަޅު ހިއްކުމުގެ ތެރެއިން ބޭރުވާ ވެލި ވިލިނގިއްޔާ ހަމައަށް ގޮސް ކަނޑުގެ ފެން ކިލަނބުކޮށްލާފައި -- ފޮޓޯ/ ސޭވް ދަ ބީޗް\nމި ފިޔަވަޅުތައް އަޅާނެ ކަމަށް ބުނި ނަމަވެސް، މިހާރު ގުޅީފަޅު ހިއްކުމުގެ މަސައްކަތް ފަށާފައިވާއިރު، އެ ފަޅަށް އަޅަމުންދާ ވެލި ވިލިމާލެއާ ހަަމައަށް ގޮސް ކަނޑުގެ ފެން ކިލަނބުކޮށްލާފައި އޮތްތަން ފެންނަ ފޮޓޯތައް ދަނީ ދައުރުވަމުންނެވެ. އެކަމުގެ ވިލިމާލޭ ފަރަށް ލިބޭނެ ގެއްލުންތަކާ މެދު ކަންބޮޑުވު، ސޭވް ދަ ބީޗް އަދި ސޭވް މޯލްޑިވްސް ފަދަ މޫވްމެންޓުތަކުންނާއި ތިމާވެއްޓަށާއި ކަނޑުގެ ދިރުންތަކަށް ލޯބި ކުރާ މީހުން ދަނީ ކަންބޮޑުވުން ފާޅުކުރަމުންނެވެ.


ދިވެހިންގެ ރަހަ ދަންނަ ޓްރިވެންޑްރަމްގެ ޗާލާ ބާޒާރު – Dhen.mv\nމުޙައްމަދު އަރީޙް June 5, 2022 - 3:20 pm\nޗާލާ ބާޒާރު، މިތަނުގެ ބައެއް ފިހާރަތަކުގައި ދިވެހިން ބޯޑުތައް ލިޔެފައި ހުރޭ\n"ބޭބޭ އަވަހަށް އާދޭ މި ފިހާރައަށް، ވަރަށް ހެޔޮ ވަރު ބޭބެ ސައިޒް ޓީޝާޓް ލިބެނީ"\nމިއީ އިންޑިއާގެ ޓްރިވެންޑްރަމްގެ ޗާލާ ބާޒާރުގެ ފިހާރައެއްގައި އިން އިންޑިއާ މީހަކު އަހަރެމެންނާ މުޚާތަބުކޮށް ބުނެލި ބަސްކޮޅެކެވެ.\nއިންޑިއާއަށް "ދެން"ގެ ފައްސިޔަ ޓީމުން ކުރި ދަތުރުގައި މި ތަނަށް ޒިޔާރަތްކޮށްލީމެވެ. ދިވެހިން އާއްމުކޮށްދާ ތަނެއްގެ ގޮތުގައި ނަން މަޝްހޫރު ސަރަހައްދަކަށް ވާތީ، ކޮންމެހެން ވެސް މި ތަޖުރިބާކޮށްލަން ބޭނުންވީއެވެ.\nފުރުސަތުގެ ބޭނުން ހިފައި ވިޔަފާރިކޮށްލަން، ދަތުރުގެ ހުރިހައި ބައިވެރިން ދިޔައީ ގެނައި ޑޮލަރުކޮޅު މާރުކޮށްލައިގެންނެވެ. އެނބުރި ރާއްޖެ ދާއިރު، އެތަނުން ކުޑަ ވިޔަފާރިކޮށްލަން ހިތު އަޅައިގެންނެވެ. އެކަމަކު ގެންދިޔަ ލާރިކޮޅުވީ މަދެވެ. އެހައި ވެސް ބޭނުންވާ އެއްޗެހި އެ ތާންގައި ހުއްޓެވެ. ދިވެހިނާ ގުޅޭ ސާމާނެވެ. އަހަރެމެންގެ ހިތުގައިވާ އެއްޗެއް އެ މީހުންނަށް އެނގޭ ކަހަލައެވެ. ނޫނީ އަހަރެމެންނަށް އެ މީހުންގެ ސްޓައިލް ކަމުދަނީއެވެ.\nއިންޑިއާއަށް ކުރި ދަތުރުގައި މީގެ ކުރިން ދިޔަ ގިނަ ފިހާރަތައް ހުންނަ ސަރަހައްދުތަކުން އެހައި ބޮޑަށް ދިވެހި ވަންތަކަމެއް ނުފެނެއެވެ. ކޮޗިންގެ ހަލަބޮލި ބްރޯޑްވޭގައި ވެސް ގަޑިއިރެއް އަޅުގަނޑުމެން ހޭދަ ކުރިއިރު، ލޮލުގައި ރީތި ގަމީހެއް، ފައިވާނެއް އަޅައެއް ނުގަނެއެވެ.\nއެހެން ނަމަވެސް ޗާލާ ބާޒާރުން ބޭނުންނުވާ އެއްޗެއް ނެތެވެ. އެ ތަނުގައި އޮތީ، ދިވެހި ވިސްނުމެވެ. ނަން ބޯޑުތައް ހުރީ ދިވެހިންނެވެ. އެ ތަނުގައި ތިބީ ދިވެހި ފަރިތަ ކޭޝިއަރުންނެވެ. ސޭލް ބޯއީންނަށް ދިވެހިންގެ ޓޭސްޓް ހަމަ ރަނގަޅަށް އެނގެއެވެ.\nޗާލާ ބާޒާރު ހުންނަ މަގު.. ދެން އިމޭޖްސް/ޒައީމް\nމިތަނަށް އަހަރެން ކުރި ޒިޔާރަތުގެ ތެރެއިން ފިހާރައެއްގެ ސޭޓަކަށް އިން އުމުރުން 28 އަހަރުގެ ސަންތޯޝްއާ ވާހަކަ ދައްކައިލީމެވެ.\n"އަހަރެމެން ބޮޑަށް އިސްކަން ދެން ދިވެހި ކަސްޓަމަރުންނަށް. ދިވެހިން އައިސްފިއްޔާ ބުނަން، ފަހުން އަންނާށޭ ވެސް" މަޖާ ރާގަކަށް ދިވެހިން ޚަރަދުކޮށްލާވަރު އޭނާ ކިޔައިދިނެވެ.\n"އެއް ފަހަރާ ބޮޑަށް ވިޔަފާރި ވަނީ ދިވެހިން އައީމަ. ދިވެހިން އަންނަނީ ރަށަށް ދާން ވެގެން އެއްޗެހި ގަންނަން. އައިސް އެބަ ގަނޭ 30،000 ރުޕީސް އެއްޗެހި. ގޭ އެންމެނަށް ގަނޭ"\nސަންތޯޝް ބުނި ގޮތުގައި ވޭތުވެދިޔަ 15 ވަރަކަށް އަހަރުގައި އޭނާގެ ފިހާރައިން އެންމެ ގިނައިން ވިޔަފާރި ކުރީ ދިވެހިންނެވެ. އެހެންވެ، ދިވެހި ރާއްޖެއަށް ނުގޮސް މީގެ 10 އަހަރު ކުރިން ދިވެހި ދަސްކުރީ ކަމަށް ކިޔައިދިނެވެ.\n"15 ވަރަކަށް އަހަރު ވެދާނެ ދިވެހިން ވަރަށް ބަރާބަރަށް މިފިހާރައަށް އަންނަތާ. އޭރު އަހަރެން އުޅުނީ ސްކޫލުގައި، ބައްޕަ ފިހާރައެއް އަސްލު މިއީ. ސްކޫލުގައި ނިންމާފަ، ފިހާރައާ ހަވާލުވީ، ބައްޕައަށް ވެސް ކުޑަކޮށް އެނގޭނެ ދިވެހި، ދެން އަހަރެން ވެސް ދަސްކުރީ"\nޗާލާ ބާޒާރުގެ ފިހާރައެއް\nސަންތޯޝްގެ ފިހާރައިން ދިވެހި ވިޔަފާރި ވެރިން ވެސް މުދާ ގެންދެއެވެ. އެކަމަކު އެތަނުން ވިޔަފާރިކޮށްލުމުން ޖީބަށް އެކަން އެނގިގެންދެއެވެ. މި ރާއްޖޭގައި 600 ރުފިޔާއަށް ހުންނަ ޖިންސް އެތަނުގައި ހުންނަނީ 600 ރުޕީސް އަށެވެ. މާނައަކީ 130 ވަރަކަށް ރުފިޔާއަށެވެ. އެތަނުގެ އަގުތައް ބަލައިލައިފައި، ދިވެހި ވިޔަފާރި ވެރިން އެއްޗެހި ވިއްކަނީ ރުޕީސްގެ ބަދަލުގައި ރުފިޔާ ޖަހައިގެންހެން ވެސް ހީވެއެވެ.\nސަންތޯޝްގެ ފިހާރައިން ވެސް އަހަރެމެން ދެތިން ގަމީސް ގަނެލީމެވެ. ޗާލާ ބާޒާރުން އަހަރެމެން ޓީމުގެ ހުރިހައި މެންބަރުން ވެސް ނިކުމެގެން ދިޔައީ އެތަނުން ލަގެޖް ފޮއްޓެއް ގަނެގެން، އޭގެ ފުރާ އަންނައުނު އަޅައިގެންނެވެ. އަނބުރާ ޤައުމަށް ގޮސް އާއިލާ އެންމެންނަށް ހަދިޔާ ގަނެލީ، އީދަށް އަހަރެންލާން ގަންނަ ތިން ގަމީހާއި ޖީންސްގެ އަގަށެވެ.\nލިޔުންތެރިޔާ ބާޒާރުކުރަން ޑޮލަރު ދީފަ އިންޑިއާ އަށް ސަނާކިޔަން ބޔނެފައިވާކަން ވެސް އެބަ އެނގޭ . ޢިންޑިއާ އައުޓް.


އިންޑިޔާގެ ފޮރިން ސެކްރެޓަރީ މިނިސްޓަރ މާރިޔާގެ އަރިހަށް އިޙްތިރާމްގެ ޒިޔާރަތެއް ކުރެއްވުން - GOV.MV\nޚަބަރު އިންޑިޔާގެ ފޮރިން ސެކްރެޓަރީ މިނިސްޓަރ މާރިޔާގެ އަރިހަށް އިޙްތިރާމްގެ ޒިޔާރަތެއް ކުރެއްވުން\nދިފާޢީގޮތުންނާއި ސަލާމަތީގޮތުން ދެޤައުމުގެ ދެމެދުގައި އޮތް ބަދަހި ގުޅުން އިތުރަށް ހަރުދަނާކުރުމާ ގުޅޭގޮތުން މަޝްވަރާކޮށްފައިވޭ\nޝާއިޢުކުރީ :9ނޮވެމްބަރު 2020\nއެންމެފަހުން އަދާހަމަކުރީ : 10 ނޮވެމްބަރު 2020\nއިންޑިއާގެ ފޮރިން ސެކްރެޓަރީ ހަރްޝު ވަރްދަން ޝްރިންގްލާ މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީގެ އަރިހަށް އިޙްތިރާމުގެ ޒިޔާރަތެއް ކުރައްވައިފިއެވެ. މި ބައްދަލުކުރެއްވުން އޮތީ މިއަދު މެންދުރުފަހު ސިފައިންގެ މައި މަރުކަޒު ބަންޑާރަކޮށީގައެވެ.\nމި ބައްދަލުކުރެއްވުމުގައި މިނިސްޓަރ މާރިޔާ އާއި އިންޑިއާގެ ފޮރިން ސެކްރެޓަރީ ވަނީ، ދިފާޢީގޮތުންނާއި ސަލާމަތީގޮތުން، ދެޤައުމުގެ ދެމެދުގައި ޒަމާނުއްސުރެ އޮތް ބަދަހި ގުޅުން އިތުރަށް ހަރުދަނާކުރުމާ ގުޅޭގޮތުން މަޝްވަރާކުރައްވާފައެވެ. މިނިސްޓަރ މާރިޔާ ވަނީ، ކޯވިޑް-19ގެ މިޙާލަތުގައިވެސް، އިންޑިއާއިން ރާއްޖެއަށް ދެމުންގެންދާ ގިނަގުނަ އެހީތައް ފާހަގަ ކުރައްވައި، އެކަަމަށްޓަކައި އިންޑިޔާ ސަރުކާރަށް ޝުކުރުއަދާކުރައްވާފައެވެ. މިބައްދަލުކުރެއްވުމުގައި އިންޑިޔާގެ ފޮރިން ސެކްރެޓަރީވަނީ އިންޑިއާ ކަނޑުގެ ސަރަހައްދުގައި ދެޤައުމުގެ ގުޅިފައިވާ މަސްލަހަތު ހިމާޔަތް ކުރުމަށް އިންޑިއާގެ އެހީތެރިކަން ލިބިލިބިހުންނާނެ ކަމުގެ ޔަގީންކަން އަރުއްވާފައެވެ.\nމިއަދުގެ މިބައްދަލުކުރެއްވުމުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދު ﷲ ޝަމާލްއާއި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަބްދުއްރަހީމް އަބްދުއްލަތީފްގެ އިތުރުން އެމްއެންޑީއެފްގެ އިސް ބައެއް އޮފިސަރުން ބައިވެރިވެވަޑައިގެންނެވިއެވެ.\nފޯމެޓް : JPEG\nސައިޒް: KB 55.46 KB


ވަމޭ ގާތުގައި 13 – Esfiya – Dhivehi Vaahaka Site\n- by 🧚Nafu✨ - 75- January 12, 2020\n”ޑޮކްޓާ. ވަޓް ހެޕެން.” އިކާލްއަށް ހަމަހޭވެރިކަން ވެރިވީ ކައިރީގައި އިން ނަރުސް ކުއްޖާ ގޮވަމުން ދަނިކޮށެވެ. އެތަނަށް މީހުން އައިސްފައި ހުރިއިރުވެސް އިކާލްއަށް އެކަމެއް އެއްވެސް ވަރަކަށް ފަހުމްވެސް ނުވެއެވެ. އެހައިވެސް ބޮޑަށް އޭނާ ވަނީ މާއީގެ ހިޔާލުތަކަށް ގެއްލި ހުސްވެފައިއެވެ.\n”ބޮޑަށް އަތްވަށް އެލާޖިކް ވެފައި ތިހުރީ. ދެން މާގިނައިން ޑިޓަޖެންޓް ކަހަލަ އެއްޗިއްސަށް އަތް ނުލުން ރަނގަޅުވާނީ. މިހިރީ ބޭސް. މީގައި އޮންނާނެ ސައިބޯންޏެއް. ރޭގަނޑު ނިދަން އޮށޯންނަމުން އޭގެން އަތް ދޮވެގެން ނިދާނީ. އަދި އަތްދޮވުމަށްފަހު އުނގުޅައިބޭސް އަތުގައި އުނގުޅާނީ. އިންޝާ ﷲ ރަނގަޅުވާނެ އޭރުން.” އެތަނުގައި ތިބި މީހުންނަށް ބޭސް ސިޓީ ދިއްކޮށްލަމުން އިކާލް ގޮޑިއަށް ލެގިލި ވަރުބަލިވެފައި ހުރުމުގެ ސަބަބުންނެވެ. ނަމަވެސް އަނެއްކާވެސް އޭނާގެ ހަނދާނަށް އަންނަން ފެށީ މާއީއާ އެކު ކޮށްފައި ހުރި މަޖާ ކަންތަކާއި އެކުގައި ކުރެވިފައި ހުރި ކަންތައްތައް މަތިންނެވެ. އެއާއިއެކު އޭނާގެ ލޮލުގައި ކަރުނަތައް ހިލެން ފެށިއެވެ. އިރުކޮޅަކު ގޮޑީގައި އޮވެލާފައި އިކާލް ކެންޓީނަށް ދާން ހިނގައިގަތީ ފެންފުޅިއެއް ގަތުމަށެވެ. ނަމަވެސް ދިޔުމުގެ މަގުމަތީގައި އިކާލްއަށް ރާޔާއާ ދިމާވުމުން ދެމީހުންވެސް މިސްރާބު ޖެހީ ޑައިނަމޯއަށް އެއްޗެއް ކާލަން ދިޔުމަށެވެ. ނަމަވެސް އެތަނުގައި ވާނޭ ގޮތެއް އިކާލްއަށް އިނގޭނީ ފަހެ ކިހިނެއް ހެއްޔެވެ.\nޑައިނަމޯއަށް އަޅާލި ފުރަތަމަ ފިޔަވަޅާއެކުވެސް އިކާލްގެ ލޮލުގައި އަޅާގަތީ އޭނާއާ ދިމާލަށް ބަލަން އިން މައިޝްއާ މާއީއެވެ. ނަމަވެސް އެދެމީހުން ފެންނަ ކަމަށްވެސް ހަދާނުލައި އިކާލް އެތެރެއަށް ވަދެގެން ދިޔައީއެެވެ. އެކަމުގެ ސަބަބުން ކިތަންމެ ހިތަށް ތަދުވިނަމަވެސް އެވަގުތަށް ކެތްކޮށްލައިގެން އޭނާ ހުރީއެވެ. ރާޔާގެ އުނަގަނޑުގައި އަތްވަށައިލައިގެން ގޮސް މޭޒެއް ކައިރީ ދެމީހުންވެސް އިށީންދެލީ އެމީހުންނަށް ބަލަން ތިބި ބަޔަކަށް އެއްވެސް ސަމާލުކަމެއް ނުދީއެވެ.\nއިކާލްއާ ރާޔާގެ ކުޅިވަރުތައް ބަލަން އިން މާއީގެ ދެލޯ ފުރިފައިވީ ކަރުނައިންނެވެ. އޭނާގެ ހިތުގައި ރިހުމެއް އުފެދިފައިވީ އިރު އެންމެ ހިނދުކޮޅަކަށްވެސް އެތަނުގައި އިންނާކަށް އޭނާ ބޭނުމެއް ނުވިއެވެ. އެހެންކަމުން ހުރިހާ އެއްޗެއް ބަހައްޓާފައި މުފީދާމެން ގޮވަގޮވާ އޮއްވަ އެތަނުން ނުކުމެގެން ދިޔައީ މޫނުގައި އަތް އަޅާއިލައިގެން ހުރެއެވެ. މާއީ އެތަނުން ނުކުތުމާއިއެކު އެންމެންގެ މޫނުމަތީގައިވެސް ހިނިތުންވުމެއް ދުވެލީ އެމީހުންގެ ކަންތައްތައް ކާމިޔާބުވަމުން ދާތީއެވެ. ރާޔާގެ ތުންފަތުގައިވެސް ވަނީ ލުއި ހިނިތުންވުމެކެވެ.\n”މާއީ ދަރިފުޅާ. ދެން އަވަސްކޮށްލަބަލަ. އެޔޮއް މިހާރު އަށްގަޑި ބައިވަނީ.” ރީތިވާން ހުރީ މާއީއަށް މުފީދާ ގޮވާތާ އެތައް އިރެއް ވީއެވެ. ނަމަވެސް މާއީ ނުކުންނާކަށް ނޫޅެއެވެ. މައިރާވެސް އެއްފަހަރު ގޮސް މާއީ ގާތު އަވަސްކުރާށޭ ބުނެފިއެވެ. އެދުވަހަކީ މާއީގެ ހަޔާތުގައިވެސް އެންމެ ބޮޑު އެއް ކަންތައް ނިންމާ ރެއެކެވެ. އެރެއަކީ މުފީދާ ބޭނުން މީހަކާ މާއީގެ ކައިވެނި ހަމަޖައްސާ ރަން ކިޔާ ރެއެވެ. މާއީގެ ބޭރުން ހުރިހާ ކަމެއް ރަނގަޅުކަމަށް ފެންނަން ހުރި ނަމަވެސް އެތެރެހަށިވަނި އެއްކޮށް މަރުވެފައިއެވެ.\nމާއީ އޭނާއަށް ވެވުނި އެންމެ ރީތިވެލައިގެން ކޮޓަރިން ނުކުމެގެން ދިޔައީ އިސްދަށަށް ޖަހައިލައިގެންނެވެ. އެންމެ ފަހަރަކުވެސް އިސްއުފުލާ ބަލައިވެސް ނުލައިއެވެ. މުފީދާ މާއީގެ އަތުގައި ހިފައިގެން ގޮސް މޭޒުކައިރީގައި މާއީ ބައިންދާލީ ރަން ކިޔާށެވެ. އިށީންދެލައި މުފީދާ އޭނާގެ ކައިވެނި ހަމަ ޖެއްސި މީހާގެ މޫނަށް ބަލައިލިއެވެ. އެވަގުތު މާއީގެ ނަޒަރު އެމީހަކާ ދިމާލަށް ހުއްޓިގެން ދިޔައެވެ. އިތުރު އެއްވެސް ތަނެއް ބަލައިވެސް ނުލައި އޭނާގެ ކުރިމަތީގައި އިން މިހާގެ ދެލޮލަށް ބަލަމުން ދިޔައީ ފެންކަޅިވެފައިވި ދެލޮލުންނެވެ. އޭނާއަށް އިނީ ކުރިމަތިން ފެންނަމުން ދިޔަ މަންޒަރު ގަބޫލުވެސް ނުކުރެވިފައިއެވެ. އެހެންނުވާންވީ ފަހެ ކީއްވެ ހެއްޔެވެ. އޭނާގެ ކުރިމަތީގައި އިށީންދެލައިގެން އެއިނީ އިކާލްނޫން ދެވަނަ މީހެއްނޫނެވެ. ގަބޫލުނުކުރެވިފައިވި ފަދައަކުން މުފީދާ މާއީއާ ދިމާލަށް ބަލައިލިއެވެ. އަނެއްކާވެސް އިކާލްގެ މޫނަށް ބަލަން ފެށީ ވާ ގޮތް ކިޔާދޭށޭ ބުނާ ފަދައަކުންނެވެ.\nއެއާއިއެކު އިކާލް އޭގެ އެއް ހަފްތާ ކުރިން ހިނގި ކަންތައްތައް މާއީއަށް ކިޔައިދޭން ފެށިއެވެ.\n* ފާއިޒްއާއި ދީނާގެ ކައިވެންޏަށް އެތައް ތައްޔާރީތަކެއް ވަމުން ދިޔައިރު ރާޔާވެސް އައިސް ކުދި ކުދި އެހީތައް ވަމުން ދިޔައެވެ. ނަމަވެސް އެންމެ ފަހަރަކުވެސް ދީނާއާ ވަހަކަ ނުދައްކައިއެވެ.\n”ރާޔާ ތިހުންނަނީ އަހަރެންދެކެ ވަރަށް ރުޅި އައިސް ދޯ. އެކަމު ރާޔާ ތިހެން އުޅޭކަށް ނުވާނެ. އަހަރެންނަށް ވެސް ވިސްނުނީ ވަރަށް ފަހުން. އަހަރެން ބޭނުމެއްނުވޭ ރާޔާވެސް ތިގޮތަށް އުޅޭކަށް. އެކަމު ރާޔާ. ރާޔާ އަހަރެންނަށް އެންމެ ކަމެއް ކޮށްދީފާނަންތަ އަހަރެމެން ދެމީހުންގެ އެކުވެރިކަމަށްޓަކައިވެސް. އަހަރެން އިތުރު އެއްވެސް ކަމަކު ދެން ރާޔާގެ ކައިރިއަކު ނޭދޭނަން. އެކަމަކު ޕްލީޒް. ރާޔާއަށް އަހަރެން ބުނެގެން ތި މޭކަޕް ކުރުމެއްވެސް ދުރެއް ނުކޮށްލެވުނި. ހަމައެކަނި މިކަން ކޮށްދީ. ރާޔާ ކޮށްދޭން ވީ ކަމަކީ އިކާލްއާ ދުރުގައި އުޅެންވީ. އިކާލް ލޯބިވަނީ މާއީ ދެކެ އޭ ރާޔާ. ލިބެން ނެތް ލޯތްބެއް ކިތަންމެ ވަރަކަށް ހޯދަން އުޅުނަސް ބައެއްފަހަރަށް އޮންނަނީ ނުލިބިފައި. ރާޔާ ތިކުރަން އުޅޭ ކަމުގެ ސަބަބުން ކިތައް މީހުންގެ ދިރިއުޅުން ހަލާކުވެގެން ދާނީ. ތިން މީހުންގެ ދިރިއުޅުން. ރާޔާ ނިކަން ވިސްނާލަބަލަ. ތި ކުރަން އުޅޭ ކަންތައް ކުޑައެއް ނޫން. ތި ކުރަން އުޅޭ ކަމަކުން ރާޔާއަށް މުޅި އުމުރުގައިވެސް ހިތާމަ ކުރަން ޖެހިދާނެ. ދުވަހަކު އުފަލެއް ނުވެސް ލިބިދާނެ. ޕްލީޒް. ލީވް އިކާލް ފޯ ދަ ސޭކް އޮފް ޔުއާރ ލަވް ފޯ އިކާލް. ޕްލީޒް. އަހަރެންނަށް ހަމަ ޔަގީން ރާޔާ އިކާލް ދެކެ ހަގީގީ ލޯބިވާނަމަ އިކާލްއަށް އެފަދަ ބޮޑު ދެރައެއް ލިބެން ނޭދޭނެކަން. ވިސްނާލަބަލަ. ކޮންމެ ކަމެއް ވެސް ކުރަން ވާނީ ވަރަށް ވިސްނާފަ. ކަމެއް ކުރުމުގެ ކުރިން ވިސްނަންވީ ވަރަށް ނުވިސްނާފިއްޔާ ލިބޭ ދެރަ މާ ބޮޑު ވާނެ. ރާޔާ ދެކެ މާ ލޯބިވާނެ މީހަކު މިހާރުވެސް ރާޔާއަށް ހުރީ ލިބިފައި. އެކަމު ރާޔާ. ތިކުރަން އުޅޭ ކަންތައް ހުއްޓާލާ. ޕްލީޒް” ފާއިޒްގެ އެދުމުގެ މަތިން ދީނާ ދިޔައީ ރާޔާއަށް ވިސްނާދެވޭތޯ މަސައްކަތް ކުރަމުންނެވެ. އަދި ދީނާވެސް ރާޔާ އެގޮތަށް އުޅެން ބޭނުންނުވާތީއެވެ. ދީނާ ދައްކަމުން ދިޔަ ވާހަކަތަކަށް ފުރަތަމަ ފަހަރަށް ރާޔާއަށް ވިސްނެން ފެށިއެވެ. އެވާހަކަތަކުގެ ސަބަބުން ރާޔާއަށް އިތުރު އެއްވެސް ކަމަކާ ނުވިސްނުނި އިރު އޭނާގެ ތަބީޢަތުވެސް ދިޔައީ ހައްތާ ގޯސްވަމުންނެވެ. އެހެންކަމުން އެތަނުން ވެސް ނުކުމެގެން އޭނާ ދިޔައީ އެމަންޒަރު ދީނާއަށް ނުދައްކަން ވެގެންނެވެ.\nއެނދުގައި އޮށޯވެލައިގެން އޮތް ރާޔާއަށް ވިސްނެމުން ދިޔައީ ދީނާ ދެއްކި ވާހަކަތަކާއި މެދުއެވެ. ފުރަތަމަ ފަހަރަަށް އޭނާއަށް ކުރެވުނު އަދި ކުރެވެން އުޅޭ ކަންތަކާ މެދު ވެސް ވިސްނެން ފެށިއެވެ. އަދި އެކުރެވުނީ ކިހާވަރެއްގެ ކަމެއްކަންވެސް އޭނާއަށް އަންދާޒާކުރެވެމުން ދިޔައެވެ.\n”ތެދެކެވެ. އަހަރެންގެ ސަބަބުން ހަލާކުވެގެން ދާނީ އެންމެ މީހެއްގެ ދިރިއުޅުމެއް ނޫނެވެ. ތިން މީހުންގެ ދިރިއުޅުން ނަރަކައަށް ހަދާލެވޭނީވެސް ހަމަ އަހަރެންގެ މި ދެއަތުންނެވެ. މިކުރެވެން އުޅޭ ކަންތަކުގެ ސަބަބުން ދުވަހަކު އަހަރެންނަށް އުފަލެއް ނުލިބިވެސް ދާނެއެވެ. އެހެން ވެއްޖެނަމަ ކިހާ ދެރަ ހެއްޔެވެ.” ވަގުތުތައް ހިނގަމުން ދިޔަ ވަރަކަށް ރާޔާއަށް ވިސްނެމުން ދިޔައެވެ. އެންމެންގެ ފަރާތުން މައާފަށް އެދެން ބޭނުން ވިއެވެ. މަންމައާއި ބައްޕަ ކައިރިއަށް ގޮސް ރޯން ބޭނުންވިއެވެ. އަދި އޭނާއަށް ކުރެވުނު ކަންތަކަށް ތައުބާވާން ބޭނުންވިއެވެ. އިސާހިތަކު ރާޔާގެ ހަރު ހިލަ ހިތް މަޑު ކަފަކޮޅަކަށް ބަދަލުވެގެން ދިޔައެވެ. އެރޭ އޭނާއަށް ނިދުނީވެސް ކަންކަމާ ވިސްނާ ރޯން އޮއްވައެވެ. ދުވަހަކުވެސް މިފަދަ ކަމެއް ވާނެކަމަކަށް އޭނާއަށް ހުވަފެނުންވެސް ނުފެނެއެވެ.\n”ދީ.. އަހަރެންނަށް މަޢާފު ކުރޭ. އަހަރެންނަށް އުޅެވުނީ ވަރަށް ގޯސްކޮށް. މިހާރު ވިސްނިއްޖެ. ކުރެވެމުން ދިޔައީ ގޯސް ކަންތައްތަކެއް ކަން. އެޅެމުން ދިޔައީ ނުބައި ފިޔަވަޅެއްކަން. އަހަރެންނަށް ވިސްނިއްޖެ ދީ. އަހަރެން ދެން ދުވަހަކުވެސް އެހެންނެއް ނޫޅޭނަން. އަހަރެން ބޭނުން އަހަރެންގެ ފަރާތުން ވެސް ބަޔަކަށް އުފާވެރިކަމެއް ލިބެން. އަހަރެން އިކާލް ދޫކޮށްލައިފިން. މިހާރު އެނގިއްޖެ އަހަރެންނަށް އިކާލް ދެކެ ވެވުނީ ހަގީގީ ލޯބި ނޫންކަން. އަހަަރެން އޭރު ބޭނުންވީ މާއީއަށް އިކާލް ނުދެން. މާއީއަށް ދެރަގޮތް ހަދަން އަހަރެން އަބަދުވެސް ބޭނުންވީ. ދީ މައާފުކުރޭ ކުރިން ދުވަހަު ދީއާ ދިމާލަށް ކިޔުނި އެއްޗިއްސަށް.” ރާޔާއަށް ހަމަ ރަނގަޅަށްވެސް ރޮވިއްޖެއެވެ. އޭނާގެ ހިތުގައި ރިއްސަން ފެށީ ކުޑަ ހިނދުކޮޅެއްގެ ތެރޭގައިއެވެ. އެދުވަހު އެއްކޮށް ރާޔާ އުޅުނީ އޭނާއަށް ދެރަކޮށް ކަންތައްތައް ކުރެވުނު މީހުންގެ ކައިރިން މަޢާފަށް އެދުމުގައިއެވެ. މީހުންގެ މަޢާފު އެހައި ފަސޭހައިން ލިބެމުން ދިޔުމުން ރާޔާއަށް ކިރިޔާވެސް ހަމަޖެހުމެއް ލިބިގެން ދިޔައެވެ.\nއެދުވަހަށްފަހު ކޮންމެ ދުވަހެއްވެސް ފާއިތުވެގެން ދިޔައީ ރާޔާގެ ފަރާތުން ކޮންމެސް މީހަކަށް އެހީތެރިކަމެއް ނޫނީ އުފާވެރިކަމެއް ލިބުމަށްފަހުއެވެ. ނަމަވެސް އޭނާގެ ހިތުގެ އެއްކަނުގައި ބިރުވެރިވެރިކަމެއް އަދިވެސް ވަނީ އުފެދިފައިއެވެ. ހަމައެކަނި މާއީގެ ގާތުގައި މަޢާފަށް ނޭދިހުރިއިރު މާއީ އޭނާއަށް މައާފު ކުރާނެކަމުގެ އެއްވެސް ޔަގީންކަމެއް ނެތުމުގެ ސަބަބުންނެވެ. މާއީއަށް ކަންތައް ކުރެވިފައި ހުރި ގޮތް ހިތަށް ސިފަވެގެންދިޔަސް ރާޔާގެ ހިތަށް ތޫނު ތަދެއް އަރައިގެން ދެއެވެ.\nއިކާލްގެ މަޢާފުވެސް ނުހަނު ފަސޭހައިން ރާޔާއަށް ލިބިގެން ދިޔައިރު އޭނާގެ ހިތަށް ލިބުނު އުފާ ބަޔާން ކުރަންވެސް ދައްޗެވެ. ނަމަވެސް އިކާލްގެ ވަރަށް ބޮޑު އެދުމެއްވެސް ރާޔާގެ ފަރާތުން އެދުނެވެ. އެއީ މާއީމެން މާލެ އަންނަން މާގިނަ ދުވަހެއް ދެން ނެތުމުން އެދެމީހުންގެ ގުޅުން އިތުރަށް ބަދަހި ކުރުމެވެ. މާއީގެ ނަޒަރުން އެދެމީހުން އެއީ ލޯބިވެރިންކަން ދައްކާށެވެ. އޭގެ ފަހަތުގައި އޮތް ހަމައެކަނި އެއް ސަބަބަކީ މާއީ ލޯބިވަނީ އިކާލްދެކެ ކަން ޔަގީން ކުރުމެވެ. މާއިީގެ ކުރިމަތީގައި ދެމީހުން އެކުގައި އެކި ކަންތައްތައް ކޮށް މަޖާކުރުމުގައި އުޅުނީވެސް އެކަމުގެ ސަބަބުން މާއީއަށް ލިބޭ ދެރަ އަދި ކުރާ ހިތާމަ ދެނެގަތުމަށެވެ. އަދި ޑައިނަމޯއަށްވެސް އެމީހުން ދިޔައީ ރާވައިގެންނެވެ.*\nމާއީއަށް ހުރިހާ ކަމެއް ފަހުމްވުމާއިއެކު އަޑުން އަޑުނަގައި ރޯންފެށުނީ ލިބުނި ހިތްހަމަޖެހުމުގެ ސަބަބުންނެވެ. މައިޝްގެ ފަރާތުން އޭނާއަށް އަނިޔާ ކޮށްފައިވަނީ ރާޔާކަން އެނގިފައިވާއިރު އިކާލް ރާޔާއާ އެކު އުޅޭތީވެސް މާއީގެ ހިތުގައި ވަނީ އިކާލްއަށްޓަކައި ޝަކުވާއެވެ. މާއީ ހުއްޓާ ނުލައި ރޮމުން ދިޔައީތީ އިކާލް އިންތަނުން ތެދުވެލައިގެން ގޮސް މާއީގެ ގާތުގައި ހުއްޓިލައި މާއީ ކޮޅަށް ނަގައި މޭގައި ޖައްސާލީ ބޭނުންވަރަކަށް ރޯށޭ ބުނާ ފަދައިންނެވެ. އިކާލް އެހެން ހެދުމުގެ ސަބަބުން މާއީގެ ރުއިމުގެ އަޑުގަދަވެގެން ދިޔައެވެ. އިކާލްގެ ގަމީހުގެ އެއްބައި ތެމިގެން ދިޔައިރު އޭނާގެ ލޮލުން ފައިބަންނަމުން ދިޔަ ކަރުނަތަށްވެސް ދިޔައީ މާއީ އަޅައިގެން ހުރި ބުރުގާ ތެންމަމުންނެވެ.\n”މާއީ. އައިމް ސޮރީ. އައިމް ސޮރީ.” އިކާލް މާއީގެ ބޮލުގައި ފިރުމަންފެށިއެވެ. އޭރު އެތަނުގައި ރާޔާމެން އެންމެން ތިބިއިރު ހަމަ އެކަނި އެތަނުގައި ނެތީ ރާކިންއެވެ. އެހުރިހާ ކަމެއް ނިމިގެން ދިޔައިރުވެސް ރާކިން އެމީހުން ފެންނަ ހިސާބަށްވެސް ނާދެއެވެ.\n”އައިމް ސޮރީ ޓޫ އިކް. އައިމް ސޯ ސޮރީ. އިކް. އޭރު އަހަރެން ގަބޫލެއް ނުކުރަން އަހަރެންނަށް އިކް ދެކެ ވެވުނީ ލޯބިކަމަކަށް. އަހަރެން ހީކުރީ އިކް ވެސް އަހަރެންނާ ދޭތެެރޭ އެކަހަލަ ނަޒަރަކުން ނުދެކޭނެކަމަށް. އަހަރެން ފަހަރުގައިވެސް ހިޔެއް ނުކުރަން އިކް ދެކެ ހަގީގީ ލޯބިވެވިދާނެ ކަމަކަށް. އިނގޭތަ އިކް ދިޔުމުން އަހަރެން އުޅުނި ހާލު. އިކް ގާތު އެރޭ އަހަރެންގެ ކަިއރިން ދުރަށް ދާށޭވެސް ބުނީ އަހަރެންގެ މިހިތާ ދެކޮޅަށް. އިކް ދިޔުމުން މި ހިތަށް ވަރަށް ތަދުވި. އިކް ގާތު އެހެން ބުނެވުމުން އަމިއްލަ ނަފްސު ދެކެ ނުހަނު ރުޅިއައި. އިކް ދިޔުމުން ހީވީ އަހަރެންގެ ހަށިގަނޑުގެ އެއްބައި މަދުވިހެން. އެއްބައި ގެއްލުނުހެން. ހިތަށް ހީވީ މީހަކު ފައިން އަރާ ޗިސްޗިސް ކޮށްލިހެން. ވަޅިއަޅައި ކޮށާލިހެން. އިކް ގާޓުގައި ވުމަށް އަބަދުވެސް މިހިތް އެދެމުން ދިޔައީ. އިކްގެ މޭގައި ބޮއަޅާލައިގެން އޮވެ ރޯލަން ހިތް އެދުނީ. އިކް ދުވަހަކުވެސް އަހަރެން ދޫނުކޮށްލައްޗޭ. އަހަރެންގެ ގާތުގައި ވައްޗޭ. އަހަރެންދެކެ އަބަދުވެސް ތިގޮތަށް ލޯބިވައްޗޭ. އަބަދުވެސް ކުރިން އަޅާލި ގޮތައް އަޅާލައްޗޭ.” އިކާލްގެ ލޮލުންވެސް އެއްވެސް ހިފެހެއްޓުމެއްނެތި ކަރުނަތައް ފައިބަމުން ދިޔައެވެ. އެމަންޒަރު ބަލަން ތިބި އެންމެންގެ ލޮލުގަިއވެސް ކަރުނައިގެ ފަށަލައެއްވިއެވެ.\n”މާއީ ދެން ހުއްޓާލާ. އަހަރެން ވައުދުވަން. އަބަދުހުވެސް މާއީދެކެ ހަމަ މިގޮތަށް ލޯބިވާނަން. އަބަދުވެސް ވާނަން މާއީގެ ގާތުގައި. އަބަދުވެސް މާއީއަށް ކުރިން އަޅާލިހެން އަޅާލާނަން. އަހަރެން މާއީދެކެ ވަރަށް ބޮޑަށް ލޯބިވޭ. އަހަރެންގެ ހިތުގައި މާއީއަށްޓަކައިވީ ތެދުވެރި ސާފު ލޯބި. އައި ލަވް ޔޫ މާއީ. ޔޫ އާ މައިން ފޯރްއެވާ. ޔޫ އާ މައިން.” އިކާލް ނުހަނު ބާރަށް މާއީގެ ގައިގައި ބައްދާލިއެވެ. ވައިސޫރިއަކަށްވެސް އެދެމެދަށް ނުވަދެވޭނެހާ ބާރަށެވެ. ދެމީހުން އެގޮތުގައި ތިއްބާ ދޮރުގައި މީހަކު ޓަކި ޖަހަން ފެށުމުން ދުރުވެލައި މޫނުވެސް ރީއްޗަށް ފޮހެލައި ދެމީހުންވެސް ގޮސް ގޮޑީގައި އިށީންދެލީއެވެ.\nރަންކިޔުމުގެ ހުރިހާ ކަމެއް ނިމިގެން ދިޔައިރު އިކާލްއަށާއި މާއީގެ ހިތް އުފަލުން ނަށަން ފެށިއެވެ. މުފީދާވެސް ހުރީ ނުހަނު އުފާވެފައިއެވެ. މާއީ އާ ދެމީހުންނަށް ވަގުތުކޮޅެއް ދިނުމުގެ ގޮތުން އެންމެންވެސް އެމީހެއްގެ ގެޔަށް ދިޔައީ އަދި މާބޮޑަށް ލަސްވެފައި ހުރުމުގެ ސަބަބުންނެވެ.\n”ފައިނަލީ އަހަރެންނަށް ހަމަޖެހުމެއް ލިބިއްޖެ. އިނގޭތަ މާއީއަށް ދައްކަން ރާޔާއާ އެކީ އުޅުނިއިރު މިހިތަށް ހާދަ ތަދެއް ވިޔޭ. އެކަމުވެސް ހަމަ އެކަން ޔަގީން ކުރަން ބޭނުންވެފައި ހުރިވަރުން ކުރީވެސް. މާއީ. ދެން މަގޭ ހިތުގަ ފިރުމާލަ ދޭން ވީނުން. މިހާރުވެސް ވަރަށް އެބަ ތަދުވޭ. އަދި އެ ފާރުތަކެއް ރަނގަޅެއް ނުވޭ ކަންނޭގެ.” އިކާލް ބެލީ މާއީ ހެއްވާލެވޭތޯއެވެ. މާއީ އެނާގެ މޭމަތީގައި އަތްބައްވާލުމާއިއެކު އިކާލް ހަލެލަވައިގަތީ ތަދުވާކަމަށް ހެދެމުންނެވެ. އެއާއިއެކު މާއީ އޭނާގެ މޭމަތީގައި މަޑުމަޑުން ޖަހާލަމުން ދުރަށް ދާން ހިނގައިގަތެވެ. ނަމަވެސް އޭގެ ކުރިން އިކާލް މާއީގެ އަތުގައި ހިފައި ކައިރިކޮށްލާފައި އޭނާގެ ނިތަށް ބޮސްދިނެވެ.\nވިކާޝްއާއި އިރާދާގެ ގުޅުމަށް ހީނަރުކަމެއް އައިސްފައިވާއިރު ރާކިން އާއި އިރާދާގެ ގުޅުންވެސް އޮތީ ހަމައެފަދަ ގޮތަކަށެވެ. ރާކިން އިރާދާ ދެކެ ނުހަނު ލޯބިވި ނަމަވެސް އެކަހަލަ މީހަކަށް މަންމަ ކިޔަން އޭނާ ކުޑަކޮށްވެސް ބޭނުމެއް ނުވެއެވެ. ވިކާޝްވެސް އެފަދަ މީހަކަށް އެއީ އޭޏާގެ އަންބެކޭ ބުނަން ވެސް ލަދުގަނެއެވެ. އެދުވަހުން ފެށިގެން އެއިން އެކަކުވެސް އިރާދާއާ ވާހަކަ ނުދައްކާ އިރު އިރާދާވެސް ވާޙަކަ ދައްކަން މަސައްކަތެއް ނުކުރެއެވެ.\n”އިރާދާ. މިއަދު ވާނެ އިކާލް ކައިރިއަށް ދާން. އަހަރެން ބޭނުން އިކާލްއަށް އޭނާގެ މަންމައެއް ހުންނަކަން އަންގަން. އޭނާއަށް މަންމައެއްގެ ލޯބިދޭން ބޭނުން. މާދަމާ އިރާދާ އެކަން ނުކޮށްފިއްޔާ އަހަރެން ދެން ދުވަހަކުވެސް އިރާދާއެކީ ނޫޅޭނަން. އަހަރެން އިރާދާގެ ގާތުގައި ވުމަށް އެދެންޏާ މާދަމާ ގޮސް އިކާލްއަށް ހަގީގަތް އޮޅުން ފިލުވައިދޭތި. އަދި އިކާލްގެ ގަޑި ގެންގޮސް އިކާލްއަށް ދޭތި.” ވިކާޝްގެ ހިތް އެންމެފަހުން މަޑުން ނޯންނަން ފެށުމުން އިރާދާއާ ވާހަކަ ދައްކަން ފެށިއެވެ. އިރާދާ އިސްއުފުލައިވެސް ނުލައި އެހުރި ގޮތަށް ހުރީ ވިކާޝްގެ ކައިރި ބަލަންވެސް އޭނާގެ ދެލޯ ނުކުޅެދޭތީއެވެ. ނަމަވެސް ވިކާޝްއާއިއެކު ވުމަށް އެހިތް އެދެމުން ދިޔަލެއް ބޮޑުކަމުން އޭނާ އިކާލްއަށް ހަގީގަތް ކިޔައިދޭން އެއްބެސް ވިއެވެ.\n”ފާއިޒް. އިކް ވަރަށް އުފާވެފަ ދޯ މިހާރު ހުންނާނީ. އެންމެ ކުޑައިރުން ފެށިގެން އެދުނު ލޯބި ލިބުނީމަ.” ދީނާ ފާއިޒްގެ މޭގައި ބޯއަޅައިލައިގެން އޮވެ ބުނެލިއެވެ.\n”އަސްލުވެސް. ވަރަށް ބޮޑަށް އިކް ހުރީ އުފާވެފަ. އަސްލު އިކް ހާދަ ރުއިމެއް ރުޔޭ. ހާދަ ކަރުނައެއް އެޅިއޭ މާއީ ނުލިބުމުން. ރާޔާގެ ސަބަބުން އިކްގެ ހިތް މުޅިން ފުޑުފުޑުވެގެން ދިޔަ. މަވެސް އަސްލު ވަރަށް ދެރަވި އިކް އެދުވަސްކޮޅު އުޅެމުން ދިޔަގޮތުން.” ފާއިޒްވެސް ހީލަމުން އެހެން ބުނެލީ ހަގީގަތުގައި އޭނާވެސް ނުހަނު ބޮޑަށް ހިތްހަމަޖެހިފައިހުރުމުގެ ސަބަބުންނެވެ.\n”ދެން ހިނގާ ނިދަން.” ފާއިޒް އެހެން ބުނެލުމަށްފަހު ބޮކިތައް ނިއްވާލީ ނިދިއައިސްފާ ހުރުމުގެ ސަބަބުން އަވަހަށް ނިދާލުމަށެވެ.\nހެނދުނުގެ އަލިކަން ދުނިޔެއަށް ފެތުރިގެން ދިޔައީ އިކާލްގެ ހަޔާތަށް ބޮމެއް ގޮއްވާލަމުންނެވެ. ”ދަރިފުޅާ އިކާލް. މަންމައަށް މައާފުކުރޭ. މީ ދަރިފުޅުގެ މަންމައޭ. މިއޮތީ ދަރިފުޅު ގެއްލިގެން އުޅޭ މަންމަ ދަރިފުޅަށް ދިން ހަމައެކަނި ހަނދާންވެސް. ދަރިފުޅާ. މަންމަ ދަރިފުޅު މަތިން ވަރަށް ހަނދާންވޭ. ވަރަށް ލޯބިވޭ ދަރިފުޅުދެކެ.” އިރާދާ ދިޔައީ އޭނާގެ މާޒީގެ ސޮފުހާތަށް އިކާލް އާއި ފާއިޒް އަދި އެންމެންގެ ކުރިމަތީގައި ހުޅުވާލަމުންނެވެ. ފާއިޒްއަށް އިރާދާ ދައްކަމުން ދިޔަ ވާހަކަ ގަބޫލުނުކުރެވިފައި ހުރިއިރު އިކާލްވެސް ހުރީ ހަމަ އެފަދަ ހާލެއްގައިއެވެ.\n”ނޫން. އަހަރެންނެއް ނުހުންނާނެ މަންމައެއް. އަހަރެން ދުވަހަކުވެސް ބޭނުމެއްވެސް ނޫން މަންމައެއް. މަންމައަކީ އަހަރެންގެ ދިރިއުޅުމަށް ނެތް މީހެއް. އަހަރެން ބޭނުންނެތިގެން އެހެންމީހަކަށް ދީފައި ދިޔަ މީހަކަށް ކިހިނެއް އަހަރެން މަންމަ ކިޔާނީ. ތިހަދަނީ ހުސް ދޮގު. އަަހަރެން މީ މަންމަ ނެތް މީހެއް. މައިންބަފައިން ނެތް ނިކަމެއްޗެއް. އާއިލާ ނެތް ބޮޑު ފަގީރެއް.” އިކާލްއަށް ރޮމުން ހުރި ތަނަށް ތިރިވެވުނެވެ. ދެލޮލުން ނަގަން ފެށި ދިލައިން ދެލޯ މަރައި ބާރުކޮށްލެވުނީ ހިތަށްވެސް ތޫނު ތަދެއް އަރައިގެން ދިޔުމުންނެވެ.\n”ނޫން ދަރިފުޅާ ތިހެން ނުބުނޭ. މީ ދަރިފުޅުގެ މަންމައޭ. މަންމައަށް މަޢާފު ކުރޭ. މަންމައަށް މިހާރު ވިިސްނިއްޖެ. މަންމަ ބޭނުން ދަރިފުޅަށް މަންމައެއްގެ ލޯބިދޭން. ދަރިފުޅާ އާދޭސްކޮށްފައި މި ބުނަނީ.” އިރާދާ ގޮސް އިކާލްގެ ގައިގައި ނުހަނު ބާރށް ބައްދާލިއެވެ. އޭނާގެ ލޮލުން ފައިބަންނަމުން ދިޔަ ކަރުނަތަށް އިކާލްގެ ގަމީސް ތެންމަމުން ދިޔައިރު އެކަމުގެ ސަބަބުން އިކާލްގެ ހިތަށްވެސް ގޮތެއްވެގެން ދިޔައެވެ. ނަމަވެސް..\n”މަ ކުރި މަތިން ދުރަށްދޭ. މިބުނީނު މަ ކުރި މަތިން ދުރަށްދާށޭ. މަ ނުހުންނާނެ މަންމަ ކިޔާނެ މީހެއް. މަ މަންމައެއް ނުހުންނާނެ.” އިކާލްގެ ހަރުކަށިއަޑު އިވިފައި އެތާ ތިބި އެންމެންވެސް ދިޔައީ ސިއްސައިގެންނެވެ. ދުވަހަކުވެސް މާއީއަށް އިކާލް ރުޅިއައިސްފައި ހުއްޓާ ދެކިފައި ނުވާއިރު ދެންމެ އެފެނުނި މަންޒަރުން އޭނާ ދިޔައީ ސިއްސައިގެންނެވެ. އިރާދާވެސް ސިއްސައިގެންގޮސް އިކާލްގެ ކައިރިން ދުރަށް ދިޔައީ ދުވަހަކުވެސް އިކާލްގެ މަޢާފު ލިބެންނެތްކަން އެހިތަށް ޔަގީން ކުރެވުމުންނެވެ. އިރާދާގެ ފަހަތުން ވިކާޝްވެސް ދިޔައިރު އިކާލް ގޮސް ވަނީ އޭނާގެ ކޮޓަރިއަށެވެ.\n”އަހަރެންގެ މަންމައަށް ރާކިންގެ މަންމަވަނީ ކިހިނެއް ހެއްޔެވެ؟ މިކަން އަހަރެން ގަބޫލުކުރާނީ ކިހިނެއް ހެއްޔެވެ؟ ފަޒާއްތަ އަކީ ރާކިންގެ މަންމަގެ ދައްތައަކަށް ވާނީ ކިހިނެއް ހެއްޔެވެ؟ ފަޒާއްތަވެސް އަހަރެންނަށް މިވާހަކަތައް ސިއްރު ކުރީ ކީއްވެ ހެއްޔެވެ؟” އިކާލްގެ ސިކުނޑި ފުރިފައިވީ ޖަވާބުނުލިބޭ އެތައް ސުވާލުތަކަކުންނެވެ. ތަގްދީރު އޭނާއާ މެދު ކުޅެމުންދާ ކުޅިވަރު ގަބޫލުކުރާނީވެސް ކިހިނެއް ހެއްޔެވެ. އެއްވެސް އިންސާފެއް ނެތް ގޮތަކަށް ކަންތައްތައް ނިމިގެންމި ދަނީ ކީއްވެ ހެއްޔެވެ؟ އިކާލް އެކި އެކި ހިޔާލުތަކުގައި އިންދާ އެތަނަށް ފާއިޒް އަންނަ ތަން ފެނުމުން އޭނާގެ ލޮލުން ފައިބަމުން ދިޔަ ކަރުނަތަށް ފޮހެލިއެވެ.\nފާއިޒްވެސް ހުރީ އޭނާއާ މެދު ކަންތައްވަމުންދާ ގޮތް ގަބޫލުނުކުރެވިފައިއެވެ. އޭނާ ހުރިހާ ދުވަހު ހީކޮށްގެން ހުރީ އޭނާގެ އާއިލާ މީހަކު އަދި ތިމާގެ މީހަކުވެސް ނެތް ކަމަށެވެ. ނަމަވެސް ނޭނގިހުއްޓާ އޭނާގެ ދައްތައެއް ހުރިކަން އެނގުންވުމުން އެހިތަށް އުފާވެރިކަމެއް ލިބިގެން ދިޔައެވެ.\n”އިކް ދެން މަންމައަށް މަޢާފު ކުރޭ. ކޮންމެ މީހަކަށްވެސް ކުށް ކުރެވޭނެ. މަންމައަށް މަޢާފު ކޮށްފަ މަންމަ ކާއިރިއަށް ދޭ. މަންމަ އެހުރީ މިހާޜުވެސް އިކާލްއަށް ލޯބިދޭން ތައްޔާރަށް. ތިހެން ހަދާކަށް ނުވާނެ.” ފާއިޒް އިކާލްގެ ކައިރީގައި އިށީންދެލިއެވެ. އޭރު މާއީވެސް އެކޮޓަރިއަށް ވަދެގެން އައީ ލަސް ފިޔަވަޅުތަކެއްގައިއެވެ. އޭނާއަށްވެސް ހުރީ ދެންމެ އެއިވުނި ވާހަކަތައް ގަބޫލުނުކުރެވިފައިއެވެ.\n”ފާއިޒް. އަހަރެން ކިހިނެއް ދެން ހަދާނީ. އަހަރެން މީ ހާދަ ގޯސް މީހެކޭ. ރާކިންގެ ހުރީހާ ހައްގެއް އަހަރެންނަށް މި އަތުލެވެނީ. އެހެންވެ ކަންނޭގެ ރާކިން އަހަރެން ދެކެ ރުޅި އައިސްގެން އެއުޅެނީވެސް. ދެން ކިހިނެއް އަހަރެން ހަދާނީ. ފާއިޒް ބުނެބަލަ.” އިކާލްގެ އޭނާގެ މޫނުމަތީގައި އަތްއަޅާލީ ރޮވެން އުޅުމުންނެވެ.\n”އިކް. ތިހެން ނުބުނޭ. އިކްގެ އެއްވެސް ކުށެއް ތިކަމަކު ނެތް. ރާކިން އިކް ދެކެ ކިތަންމެ ރުޅިއަޔަސް ތީ އިކް ކުރިކަމެއްތަ؟ އިކް އަމިއްލައަށްތަ ހުރިހާ ކަމެއް ކުރީ. ރާޔާވެސް ރާކިންގެ އަތުން އަތުލީ އިކް ތަ. ރާކިންގެ މަންމަވެސް އަތުލީ އިކްތަ؟ އިކް ތި ވިސްނަނީ ކިހިނެއްތަ؟ ތި ކަންތައް މަތިން ހަނދާން ނައްތާލާފަ އިކް މަންމައަށް މަޢާފު ކުރޭ. މަންމަ ވާނީ މަންމައަށް. މަންމަ ކޮންމެ ގޮތެއް ހެދިޔަސް އިކް ޖެހޭނެ މަންމައަށް މަޢާފު ކުރަން.” މާއީ އިކާލްގެ ދަތްދޮޅީގައި ހިފައި މައްޗަށް އުފުއްލާލިއެވެ. އެވަގުތު ދެމީހުންގެ ހަތަރު ކަޅި ބައްދަލުވެގެން ދިޔައެވެ.\n”އެބުނީ ތެދެއް އިކް.”\n”ނޫން. އަހަރެން ދުވަހަކުވެސް އޭނާއަކަށް މަޢާފެއް ނުކުރާނަން. އެއީ މަޢާފުކުުރުން ހައްގު މީހެއް ނޫން.” އިކާލް އަނެއްކާވެސް ރޮއިގަތެވެ.\n”އިކް. ދެން ކީއްވެ އަހަރެން ކުރި ކަންތަކަށް އިކް މަޢާފު ކުރީ. އިކްގެ މަންމައަށް ވުރެ އަހަރެން މާ މުހިންމީތަ؟ ކީއްވެ އަހަރެން ކުރި ކަންތަކަށް އިކް އެހައި ފަސޭހައިން މަޢާފު ކުރީ؟ ކީއްވެ މަންމަ ކުރި ކަންތަކަށް މަޢާފު ނުކުރެވިގެން ތިއުޅެނީ؟ އަހަރެންނަށް މަޢާފު ކުރެވުނިއްޔާ މަންމައަށްވެސް މަޢާފު ކުރަން ޖެހޭނެ. އިކް މަންމައަށް މަޢާފު ނުކޮށްފިއްޔާ އަހަރެން އިކް އަކާ ދުވަހަކުވެސް ވާހަކައެއް ނުދައްކާނަން.” މާއީ ހުރީ އޭނާގެ ގޮތުގައިއެވެ.\n”ނޫން މާއީ. އަހަރެން ދޫކޮށްލާފަ ނުދައްޗޭ. ޕްލީޒް. އަހަރެން މަންމައަށް މަޢާފުކޮށްފިން. އަހަރެން މަންމަ ކައިރިއަށް ގޮސް މިއަދު ބުނާނަން. މަންމައާ ހެޔޮހިތުން ވާހަކަ ދައްކާނަން. އެކަމު މާއީ އަހަރެން ދޫނުކޮށްލައްޗޭ.” އިކާލްއަށް އަނެއްކާވެސް ރޯން ފެށުނެވެ. ފާއިޒްއަށާއި މާއީއަށްވެސް އިނދެވުނީ އިކާލްގެ އެއަމަލުގެ ސަބަބުން ރޮވިފައިއެވެ. ނަމަވެސް އިކާލް އިރާދާއަށް މައާފު ކުރާނެ ކަން އެނގުމުން އެދެމީހުންނަށް ލިބިގެން ދިޔައީ އެއްވަރެއްގެ އުފަލެކެވެ. އެދުވަހު ހަވީރު އިރާދާގެ ކައިރިއަށް ދާން ނިންމިއިރު އަދިވެސް އިކާލް ރަނގަޅަަކަށް ހަމައަކަށް ނޭޅެއެވެ.\nMi part ves hama varah varah varah reethi ingey❤❤❤❤❤💯💯💯💯💯👌👌👌👌👌👍👍👍👍مشاءالله\noww…v salhu mi part nafu….whn nxt part …..thankolheh avhaha genesdhecheyy


SunOnline: Driver Gaasim maraalee ekaku kamah gabooleh nukuran: Adam Shareef\nޑްރައިވަރު ގާސިމް މަރާލީ އެކަކު ކަމަށް ގަބޫލެއް ނުކުރަން: އާދަމް ޝަރީފް\nމުއާވިޔަތު އަންވަރު 11 Jan 2020, 23:21\nމިރޭ ޕީޕީއެމުން ބޭއްވި ޖަލްސާގައި އާދަމް ޝަރީފް ވާހަކަ ދައްކަވަނީ --- ސަން ފޮޓޯ: ފަޔާޒު މޫސާ\nމިދިޔަ ޑިސެމްބަރު މަހުގެ ހަތަރު ވަނަ ދުވަހު ތޫނު އެއްޗަކުން ހަމަލާދީ ޓެކްސީ ޑްރައިވަރު ގާސިމް ހަސަން މަރާލާފައިވަނީ އެކަކު ކަމަށް ގަބޫލު ނުކުރައްވާ ކަމަށް ކުރީގެ ޑިފެންސް މިނިސްޓަރު އަދި މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ވިދާޅުވެއްޖެ އެވެ.\nގާސިމް ހަސަން މަރުވީ އޭނާގެ އަތުން ފައިސާ ފޭރުމުގެ ގޮތުން ބިރުދެއްކުމަށް އުޅުމުގެ ތެރޭގައި ކަމަށް އޭނާގެ ގާތިލް އަދުހަމް މުހައްމަދު އިއުތިރާފްވެފައިވާ ކަމަށް ފުލުހުން ވަނީ ބުނެފަ އެވެ. އަދި ގާސިމް މަރާލުމުގައި އެހެން އެއްވެސް ބަޔަކު ބައިވެރިވިކަމެއް އަދި އެނގިފައި ނުވާ ކަމަށް ވެސް އޭނާގަ މަރަށް 20 ދުވަސް ވީ ފަހުން ބޭއްވި ނޫސްވެރިންގެ ބައްދަލުވުމެއްގައި ފުލުހުން ވަނީ ބުނެފަ އެވެ.\nފުލުހުން އެހެން ބުނި ނަމަވެސް އިދިކޮޅު ޕީޕީއެމް ކޯލިޝަނުން އެ ޕާޓީގެ އެފީހުގައި މިރޭ ބޭއްވި ޖަލްސާއެއްގައި އާދަމަ ޝަރީފް ވަނީ ފުލުހުންގެ ހޯދުންތަކާއި މެދު ސުވާލު އުފައްދައި އެކަމުގައި އިތުރު ބަޔަކު ޝާމިލްވާ މޭރުމުން ވާހަކަ ދައްކަވާފަ އެވެ.\n"ހުޅުމާލޭގައި ޑްރައިވަރު ގާސިމް މާރާލީ އެއްމެ މީހެއްގެ ކަމެއް ކަމަށް އަޅުގަނޑު ގަބޫލެއް ނުކުރަން،" އާދަމް ޝަރީފް ވިދާޅުވި އެވެ.\nއާދަމް ޝާރީފް އެހެން ވިދާޅުވިނަމަވެސް އެކަމުގެ އެއްވެސް ތަފްސީލެއް އޭނާ ނުދެއްވަ އެވެ. ގާސިމްގެ ގާތިލުންނާ ގުޅޭ ގޮތުން އާދަމް ޝަރީފް ވާހަކަ ދައްކަވާފައި މިވަނީ، ސަރުކާރުގެ ފުރަތަމަ އަހަރު ތެރޭގައި ގައުމަށް ހަމަޖެހުމާއި އަމަން އަމާންކަން ގެނެވިފައިވާ ކަމަށް ސަރުކާރުން ބުނެފައިވާތީ އެކަން ނަފީ ކުރުމުގެ ގޮތުންނެވެ.\n"އެތައް ބައިވަރު މާރާމާރީތަކެއް ހިނގަމުންދާއިރު އަނެއްކޮޅުން ޕޮލިހުން ސީދާ ވިދާޅުވެފައި އޮތީ ރާއްޖޭގައި ވައްކަން ކުރުމާއި ކުށްތައް އޮތީ ގިނަވެފައި ކަމަށް. އެކަމަކު ރައީސް އޮފީހުން ނެރުނު ފޮތުގައި މި ބުނަނީ ކުށްތައް މަދުވި ވާހަކަ،" އާދަމް ޝަރީފް ވިދާޅުވި އެވެ.\nފުލުހަށް ހާޒިރުވާން އަންގައި ނަން ހާމަކޮށްފި\nމާލޭގައި މީހަކަށް ތޫނު އެއްޗަކުން ހަމަލާދީފި\nމަޑުއްވަރީ ހަރުކަށިފިކުރުގެ ހަ މީހުން ދޫކޮށްލައިފި


SunOnline: Hulhule gai STELCO ge substation elhumuge masakkai fashaifi\nހުޅުލޭގައި ސްޓެލްކޯގެ ސަބްސްޓޭޝަން އެޅުމުގެ މަސައްކަތް ފަށައިފި\nއަހުމަދު މިޒްޔާލް 05 Feb 2020, 12:28\nހުޅުލޭގައި ސްޓެލްކޯގެ ސަބްސްޓޭޝަން އެޅުމުގެ މަސައްކަތް ފެށުން-- ފޮޓޯ/ސްޓެލްކޯ\nގްރޭޓާ މާލެ ސަރަހައްދުގެ ކަރަންޓު، އެއް ވިއުގައަކުން ގުޅުވާލުމަށް ހިންގާ މަޝްރޫއުގެ ދަށުން ހުޅުލޭގައި ސްޓެލްކޯގެ ސަބްސްޓޭޝަނެއް އެޅުމުގެ މަސައްކަތް ފަށައިފިއެވެ.\nގްރޭޓާ މާލެ އިންޓަކަނެކްޝަން ނުވަތަ ގުރިޑު މަޝްރޫއުގެ ފުރަތަމަ ފިޔަވަހީގައި މާލެއާއި ހުޅުމާލެ ގުޅުވާލަން ނިންމާފައިވާއިރު، މި ސަބްސްޓޭޝަނުގެ މަސައްކަތް ނިމުމުން ހުޅުލެވެސް އެ ގްރިޑާ ގުޅޭނެ ކަމަށް ސްޓެލްކޯއިން ބުނެ އެވެ.\nސަބްސްޓޭޝަން އެޅުމުގެ މަސައްކަތް ފަށަން ބޭއްވި ރަސްމިއްޔާތުގައި ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ ވިދާޅުވީ މި މަސައްކަތް ނިމުމުމުން ހުޅުލޭގެ ކަރަންޓަށް މައްސަލައެއް ދިމާވުމުން ހުޅުމާލޭންނާއި މާލޭން ވެސް ހުޅުލެއަށް ކަރަންޓު ފޯރުކޮށްދެވޭނެ ކަމަށެވެ.\nމިއީ ސަރުކާރުން ވަރަށް ބޮޑު އަހަމިއްޔަތުކަމެއް ދީގެން ކުރިއަށްގެންދާ މަޝްރޫއެއް ކަމަށާއި ނަމަވެސް ކޮރޯނާ ވައިރަސްއާ ހުރެ މަޝްރޫއަށް ކޮންމެވެސް ވަރެއްގެ ލަސްތަކެއް އައިސްފައިވާ ކަމަށް މުޣުނީ ވިދާޅުވިއެވެ.\nހުޅުލޭގައި ސްޓެލްކޯގެ ސަބްސްޓޭޝަން އެޅުމާ ގުޅޭގޮތުން ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ މީޑިއާއާ މައުލޫމާތު ހިއްސާ ކުރައްވަނީ-- ފޮޓޯ/ސްޓެލްކޯ\n"އަޅުގަނޑުމެންގެ ކޮންޓްރެކްޓަރަކީ ޗައިނާގެ ފަރާތެއް. ކޮރޯނާ ވައިރަސްއާ ހެދި ޗައިނާގެ ވަރަށް ގިނަ ކުންފުނިތަކުގެ މަސައްކަތްތައް މެދުކަނޑާލާފައި މިއޮތީ. އެގައުމުގައި [މި މަޝްރޫއާ ގުޅިގެން] ކުރަން ޖެހޭ ކަންކަން ކުރުމުގައި ލަސްތަކެއް އުޅުނު ނަމަވެސް، މާލެ ސަރަހައްދާއި ރާއްޖޭގައި ކުރަން ޖެހޭ ކަންކަން ވަރަށް ބާރު ސްޕީޑުގައި އެބަދޭ." މުޣުނީ ވިދާޅުވިއެވެ.\nމި މަޝްރޫއުގެ ދެވަނަ ފިޔަވަހީގައި މާލެ، ވިލިމާލެ، ތިލަފުށި އަދި ގުޅީފަޅު އެއް ގްރިޑަކުން ގުޅުވާލަން ވަނީ ނިންމާފައެވެ.\nސްޓެލްކޯއިން ބުނީ މި މަޝްރޫއުގެ ފުރަތަމަ ދެ ފިޔަވަހީގެ މަސައްކަތް ނިމުމުން މާލޭގައި ހުންނަ އިންޖީނުގެ ބޭނުންކުރާނީ ހަމައެކަނި ބެކަޕެއްގެ ގޮތުގައި ކަމަށެވެ.\n"އެއާއެކު މެއިން ކަނެކްޝަނުގެ ގޮތުގައި ބޭނުން ކުރާނީ ހުޅުމާލޭގައި މިއަހަރު ގާއިމު ކުރަން ފަށާ 50 މެގަވޯޓާއި، މިހާރު ބޭނުން ކުރަމުން އަންނަ 50 މެގަވޯޓާއެކު ޖުމުލަ 100 މެގަވޯޓުގެ އިންޖީނުގެއާއި ތިލަފުށީގައި ގާއިމުކުރަން ނިންމާފައިވާ 200 މެގަވޯޓުގެ އިންޖީނުގެ." ސްޓެލްކޯއިން ބުނެއެވެ.\nހުޅުލޭގައި ސްޓެލްކޯގެ ސަބްސްޓޭޝަނެއް އެޅުމުގެ މަސައްކަތް ފެށިއިރު، މާލޭގައި އަޅަމުންދާ ސަބްސްޓޭޝަންގެ ސްޓީލް ސްޓްރަކްޗާގެ މަސައްކަތް ނިމިފައިވާ ކަމަށާއި މިހާރު ކުރަމުންދަނީ ފްލޯރިންގެ މަސައްކަތް ކަމަށް ސްޓެލްކޯއިން ބުނެއެވެ.\nހުޅުމާލޭ ސަބްސްޓޭޝަންގެވެސް ސްޓީލް މަސައްކަތްތައް ނިމި، ޓްރާންސްފޯމަރު ގެނައުމުގެ މަސައްކަތް މިހާރު ދަނީ ކުރަމުންނެވެ.\nކަރަންޓީން ފެސިލިޓީތަކަށް ސްޓެލްކޯއިން ފަސް މިލިއަން ރުފިޔާ\nސްޓެލްކޯގެ 170 މުވައްޒަފުންގެ ގަދަހިތްވަރެއް!\n"އިންޖީނުގޭ ކުދިންނަށް" މަޖިލީހަށް ސިޓީ ނުފޮނުވޭނެ: ނަޝީދު